text:
健步走嘅好處有好多,最好命要係隨時隨地都可以健步走.健步走可以提升骨密度,預防老人痴呆,減低中風,患乳癌嘅風險.美國大型研究甚至發現,健步走比起慢跑對於降低血壓,血糖同膽固醇更加有效,可以預防糖尿病同心血管疾病嘅風險.但係點先知道自己健步走係有效架呢?其實健步走你一種和緩嘅運動,如果達唔到一定嘅程度,你唔會發揮到運動嘅效能架!咁我哋點先估自己跑健步嘅係有效架呢?
1. 流汗程度
如果我哋健步走嘅時候冇流汗流到件衫濕哂要換衫,或者塊面,額頭都冇出汗,咁就代表住我哋嘅健步走可能未達標啦.最理想嘅帶氧運動心跳區域,係最大心跳率嘅 75~80%.
如果我哋健走咗 30 分鐘,就一定要有 10~15 分鐘嘅心跳率係達到依個區域入面,先至可以達到運動嘅效能.
2. 一路行一路講
運動嘅時候有人陪伴的確會開心好多,唔怕會孤單寂莫.但係我哋要注意,如果我哋可以一路健步走,一路講完一句說話但唔會面紅氣喘,咁就代表你有需要去再增加運動嘅強度啦.大家可以試下快慢交替咁行.例如快步行 1 分鐘,慢行 2 分鐘,如此類推咁交替進行,唔單只有助消耗更多熱量,仲會冇咁容易受傷添.
3. 健步走後唔攰
大家唔好誤會以為健步走之後唔攰肌肉又冇痛,就代表你嘅肌肉好強壯.因為就算係平時我哋行路,都應該會覺得攰,才可以真正達到運動效果.大家可以試下轉行上斜坡,咁就可以係唔需要加快速度嘅情況下,鍛鍊到小腿,大腿,臀肌等肌群,同時亦都有效增強心血管功能.但係落斜坡嘅時候為咗避免膝頭受傷,步伐就要變細啦.


c: text/html

text:
* 文章載於《帶個腦返學:藝術與生活的學習之旅》,感謝授權轉載
** 原文沒有標題,標題由編輯擬定
我有兩個好好嘅朋友 :楊秀卓(人叫楊老師)同埋阮志雄(又叫雄仔叔叔).我哋三個都不約而同教過書.
我仲記得去過幫雄仔叔叔同佢啲學生上咗堂經濟.我老老實實咁同佢哋講:「我哋讀呢啲係資本主義經濟學要話畀我哋聽嘅就係,我哋要maximize satisfaction消費去滿足我哋無窮嘅慾望,而喺入息有限嘅情況下,當我哋嘅budget line tangential to the highest possible indifference curve,我哋就得到最大嘅滿足.搞公司做生意嘅目的就係賺取最高利潤.而如果一家公司可以將marginal revenue做到等如marginal cost,間公司就可以達到最高利潤嘅境界! 」我又用咗第二堂講宏觀經濟學:「我哋讀嘅資本主義經濟學,唔會問資本主義有冇問題,只係會教你資本主義運作出現咗通貨膨脹或者失業嘅時候可以點樣做,就係失業時可以鼓勵消費,或者政府請多啲人去掘爛塊地,然後填翻平佢!又或者印多啲銀紙.通貨緊縮嘅時候就掉轉嚟做.」
哎,當年我哋讀中學好興 Lower 6 時,自己讀一啲科目然後考倫敦大學嘅 GCE(General Certificate of Education)A Level .我一時興起報咗幾科,其中一科係經濟,自己胡亂搵啲教科書嚟讀,然後從容咁去試場,結果買大開細:我嘅表現未及A Level 合格水準,不過佢哋就畀左個O Level 合格.於是我讀大學嘅時候就揀咗經濟做主科.大學讀經濟,愈讀就愈覺得唔對路,大學成長路,放眼世界,就覺得資本主義係要被打倒消滅……不過最後都讀埋個學位 ,攞咗個 Bachelor of Economics.
畢咗業搵嘢做,唔想去幫港英殖民政府做嘢,亦都唔想幫大財團小財團啲老細搵錢,所以走咗去教書,喺第一間(私校)教英文,教咗唔夠兩個月就辭職,因為喺間學校教書一定要打呔!然後我去做青年工作,同一時間搞雜誌,搞中文運動,保衛釣魚臺運動.雜誌仝人嚮往巴黎1968 年嘅運動,好多人都走咗去朝聖學習,我都唔例外.去咗歐洲半年,返到香港又要搵嘢做,竟然入咗一間工人學校教英文.間學校係一家紗廠開嘅,當年香港紡織業蓬勃,紗廠老板為咗一日開三班唔怕勞工短缺,搞工人義學,咁佢就用呢啲學生工人同佢開三班:我朝頭早去到紗廠,啲年青工人(都係十四歲以上)剛剛返咗八個鐘夜班就急急嚟上我嘅英文堂,部份人都明顯好疲倦!我教嘅係part-time, 不過教唔到三個月,個校長唔肯幫我做教師註冊,所以我被迫離職.原因係我參加保釣運動,因為公民抗命而被捕.不過後來好快我又搵到一份新嘅教書工作,係一間名校,竟然畀我教到紗廠工人學校校長個女!我教佢經濟與公共事務.基本上喺名校教經濟都係要教moving up and down indifference curves,雖然我其實都好indifferent.而教到macro-economics,都係果句:「製造就業政府就請多啲人去掘爛塊地,然後填翻平佢!」當然我會補充講講當下啲所謂工作,就係好似差利喺《摩登時代》咁alienated 疏離.我甚至乎興致勃勃講一番E. F. Schumacher嘅佛教經濟學(嚟自佢著嘅 Small is Beautiful ,中譯《小即是美》),好認真咁講消費製造就業,但係我哋係唔係需要不斷更高消費,不斷嘅經濟生長,不斷蹂躪自然大地!我哋係唔係可以好似佛教徒咁清心寡慾︖我哋係唔係可以諗一諗compressing the economy(壓縮經濟)?不過我講完呢啲之後,會提一提啲同學,呢啲係唔會考嘅!老實講,我唔知道我教嘅學生有幾多個記得我講過呢啲說話,我唔係日日講天天講.我教嗰間學校係教會學校,日日講天天講嘅係耶穌……學生有小部份信咗主,但大部份都唔信,但係佢哋每日早會都跟住唱詩,祈禱,甚至上台講聖經講道.咁有咩問題︖咁唔係 Ivan Illich 講嘅呢間學校嘅hidden curriculum(隱蔽的課程)?我係咁理解嘅:一個學生經歷接受六,七年行禮如儀嘅動作,學習,呢個經歷訓練學生成為一個可以心裏同埋腦袋都唔相信,但會接受上級或領導人指令而唔出聲,又或者佢哋會完全接受無上嘅權威.
講番楊老師,有一次我就帶咗幾個行為藝術家去佢學校做行為.嗰次有個係國內嚟嘅行為藝術家,喺演出中除咗條褲,我心諗:楊秀卓今次大鑊……點知後來冇事!(其實你睇下楊秀卓寫呢本書,就知道佢啲學生嘅開放程度同埋身經百戰,當然背後仲有一個好支持佢嘅教育理念嘅陳校長.)
講起嚟,我真係好佩服楊老師同埋雄仔叔叔能夠將佢哋嘅教書經驗反省,再寫文章然後編輯成書.雄仔叔叔嘅《教師手記.再上路》真係一本好書,佢喺一間學校教中學嘅經驗令人啼笑皆非,學校出現問題,制度出現問題,學生嘅屋企出現問題……手記第二版已經絕版好耐.有一次我拜訪一間中學嘅校長,竟然喺佢嘅枱頭睇見一本《教師手記.再上路》,肅然起敬,對佢間學校另眼相看.
雄仔叔叔最後喺嗰間學校教咗只係幾個學期,最後走咗去學習同埋實踐幼兒教育,做咗個去幼稚院巡迴嘅講古佬,實踐佢理想嘅教育.
而我教書嘅日子比雄仔叔叔長,比楊秀卓短,但冇寫幾多篇文章,出唔到書.不過讀楊秀卓嘅文章就諗起讀中學嘅時候,嗰啲老師幾咁不濟:上堂時候叫我哋抄佢喺黑板寫啲notes嘅有,叫我哋喺書上面跟佢指示間書嘅有,強迫我哋篇篇課文都要念得滾瓜爛熟嘅有.比較受歡迎嘅係一個生物老師,上佢堂就係聽佢講啲搞笑故仔,好好笑,但啲笑話根本上同生物學冇乜關係.識得講笑話令到啲學生唔悶嘅老師只係識得娛樂大家,唔係好老師,好老師係能夠empower學生自我學習,自己追尋學問嘅老師.我嚮往教育家 A. S. Neill 建立嗰間Summerhill School,間學校任由學生去定自己要學習嘅題目,鼓勵學生去圖書館,問問題,獨立思考……更加令我充滿想象嘅係呢間(寄宿)學校嘅校政係老師同埋唔同年紀嘅學生一齊決定.
我當年讀嗰間(政府)中學,每年大考放暑假之前約一個月又係幾自由喎:大考之後個個老師都要改卷,重要喺成績表每科幫我哋排名次.唔係一科數學會有一個名次,而係數學有兩張卷.幾何代數三角之類分開卷.每張卷有個分,張成績表數學科會有三個名次:第一張卷有一個分,一個名次,第二張如是.然之後兩個分加埋有個總分再排名次,可以清楚話畀你聽你攞兩個第四,之後加埋就係全班第三.啲老師要計啲咁嘅數(嗰陣時重未有電腦),做啲咁嘅bullshit job(由 David Graeber 創這組詞).難怪佢哋要喺教員室做足一個月,喺嗰個月就任我哋做乜,真係我哋讀中學時代最美好時光.不過當年喺學校能遇上一個像楊秀卓咁嘅老師,就真係太好.
不過楊秀卓好努力透過視藝科教學,嘗試改變what is(現實),創造what ought to be(理想/應該係咁嘅).因為視藝科冇教科書,楊老師須要自備教材,佢從古今中外,歷史地理,宗教,語文,物理,化學,生物,地理,通識,數學各科目抽取課題……由文學到食物,統統都讓楊老師用作視藝科嘅內容,成為課堂上嘅題材,讓學生從多方面嘅體驗中建構知識.佢帶同學去睇畫展,舞台劇;鼓勵學生到商場公園創作,去上水旺角深水埗觀察地踎茶樓食飯,到油麻地「活化廳」,畀學生睇剪報,電影,邀請罷工工人到學校主持週會及文學家到校主持工作坊;支持學生到北區圖書館示威,抗議圖書館缺乏與藝術相關的讀物.
最後楊老師呢本書有好多充滿智慧嘅金句或段落.我抄部份喺度,睇下得唔得到你嘅共鳴?如果有,你讀呢本書,你會愛不釋手.
學校就是社會.以為四幅牆圍起來,就可以隔開外面複雜的世界,在「安全」的圍牆內,抽空地進行「教育」,這其實是很天真的想法.最普遍的例子,是校內不談政治,什麼活動都去政治化,不要詰問,不要表態,不要討論.政治是病毒,避之則吉.學生每年經過考試驗證後,成為待價而沽的商品.所謂「增值」,不過是提升學生在市場上的議價能力.當市場,價值,消費,交易等觀念深植在學生的潛意識時,整個學習過程與氛圍,都在這種利益計算的心態下完成.
透過藝術創作,學生要經歷討論分析,思考批判,協作分工,與人溝通,排難解困,磨練技巧,實驗精神,創意思維,美感判斷……誰說藝術是閒科?
有獨立思考又夠批判的學生,對成人失去信心,對社會,學校不無怨氣,但無權無勢,又可以如何回應呢?藉藝術表達憤怒,是一個途徑.
中五學生親眼目睹警察驅趕天橋露宿者,她感到無奈和憤怒,生起了憐憫心,決定在天橋上瞓半小時,嘗試瞓街的滋味.是不是藝術,這重要嗎?

robotstxt: allowed

filter: keep


text:
#ParentLicenses1607
今日的經歷令我很無奈,所以我很想透過文字分享,發泄一下.這是我第一次投稿,寫得比較長,故事是關於小孩和狗
我有一個歲半大的男寶寶,亦養咗兩隻狗,一隻係柯基,一隻係tea cup貴婦
我差唔多每個月都會去一次沙田新城市廣場一期一樓嘅狗公園玩,因為貪佢配套設施夠齊全,而且喺入面唔會好多大狗,通常都係中型犬或者係細狗,另外園區範圍唔算太大,對我來講比較容易控制
幾個月之前,商場仲喺一期三樓開多咗一個狗區,外面仲有限定咖啡店以及露營設施可以俾大家打卡,影相.我之前都去過兩次,依家仲吸引咗越來越多小朋友入去玩
今日又出發一家五口去玩.因為二期嗰邊停車場先有𨋢可以直上,一期停車場要經電梯或樓梯先可以搭𨋢,所以每次都要由二期推狗車去一期
我哋每次搭𨋢都會盡量避開啲人,又或者問咗𨋢內人介唔介意先,因為明白到唔係每個人都鐘意狗
當時我哋終於等到𨋢,見到裏頭有人,所以就費事入去,但係入邊嘅人都好好話:「唔緊要,我小朋友都想睇下狗」,所以放低芥蒂就入咗𨋢
企喺我後面再後面嘅一家大細,其中一個男人就勁大聲咁話:「有冇搞錯啊?拖住隻狗周圍走,喺商場整到啲細路點算?」
第一,我隻狗係坐住架寵物車,並唔係拖住
第二,沙田新城市廣場係俾寵物入內,只要坐住車或者係放入袋就得,甚至佢哋仲有得租寵物車俾狗坐
第三,佢哋商場入面係有兩個寵物公園,有狗好正常
第四,其實狗好善良,唔會無啦啦去隨便搞啲小朋友,除非你好突然伸手去摸佢哋個頭,佢哋有機會縮一縮,或者觸發佢哋神經,如果唔係唔會隨便攻擊人
縱使心中有好多反駁,嗰刻已經好無奈,但考慮到𨋢程短短,最後無理到個男人
到達咗目的地後,發現人多過狗,而且有唔少小朋友.當我哋入到去玩嘅時候,有一對目測7, 8歲嘅男孩,我簡稱係「孖寶」,孖寶不斷喺個場跑來跑去,又不斷開門,仲要開晒兩道門(如果有去過狗公園嘅朋友都會知道會有兩道門,作用係防止啲狗走失)
當時已經有狗主溫馨提示佢哋:「唔好開晒兩道門,因為啲狗會走失」
直至到第三次,孖寶又同一時間開晒兩道門,導致有柴犬差啲衝咗出去,跟住柴犬狗主好惡好大聲鬧哋:「小朋友講咗好多次啦,唔好開晒兩道門啦!我隻狗走失咗,唔通你哋幫我追返隻狗?」
孖寶理都冇理個男人,又喺第二道門走咗,嗰刻我就喺度諗,男人大聲鬧到全場靜晒,究竟啲家長去咗邊?唔通去咗買餸?
因為狗公園真係多咗好多小朋友,我都要時刻警惕.有啲小朋友都好乖,佢哋嘅父母都好好,會同佢哋講:「要問咗哥哥姐姐,先可以摸人哋隻狗㗎」
問完之後,家長仲會陪小朋友一齊去摸隻狗,教佢哋要輕輕摸,同埋唔好太大聲叫,因會嚇親狗狗,真係要俾個「讚」呢啲好守秩序,有禮貌嘅小朋友同家長
除咗孖寶,仲有一個小女孩,我簡稱佢為「大聲公」,目測6, 7歲.大聲公一入來就係咁嗌,係咁跑,係咁叫,同行有佢爸爸同3, 4歲嘅細佬
大聲公係咁嘩嘩聲咁叫,然後又係咁同佢老竇講 : 「我要行過去摸啲狗,我好想摸佢哋!」
大聲公就即刻衝埋去啲狗度,想伸手嘅時候,無啦啦又大嗌,話都係好驚,然後周圍跳.後來被選中想摸嘅狗就係我隻得隻手咁大嘅tea cup,好多小朋友都好鍾意佢,因為夠細隻可愛.但係我想講,你嘅舉動真係會嚇親我兩隻狗,然而身邊嘅老竇完全無動於衷,其實係咪應該叫你個女冷靜下先,同埋唔應該橫沖直撞周圍跑?佢咁樣周圍跳,仲要踩到我隻狗隻手,搞到我隻狗叫咗下,我隻狗隻手好幼,講真踩斷都真係唔出奇
嗰一刻我真係好無奈,我只能夠講句:「小朋友你小心啲踩到我隻狗」
大聲公仲走去笑住同佢老竇講:「頭先隻狗叫咗下,我好興奮又好驚」
嗰刻我真係好無奈
然後就到佢細佬,沖埋嚟想摸我隻柯基,我攔住咗,我話:「我隻柯基唔係好鍾意同陌生人玩」
大聲公又走去同佢老竇投訴我唔俾隻狗同佢哋玩,但係又俾佢同BB玩.佢同佢老竇用啲好乞人嘅眼神咁望住我,示意好似我做錯咁
大佬呀,我自己個仔同我兩隻狗玩好正常,由細一齊玩到大,而且我冇義務一定要俾我兩隻狗同你小朋友玩,再加上你又踩到我狗隻手,我隻柯基又真係唔鍾意陌生人,到時吠你個小朋友就唔好啦
正當我又再有一刻無奈嘅時候,我都係選擇唔出聲,係因為人哋老竇都覺得自己個女行為冇問題,踩到人哋隻狗唔使道歉,唔通要我教人教小朋友咩,所以最尾先投稿發泄下
說時遲那時快,孖寶又返嚟,佢哋又開咗兩度門,當時我見到我兩隻狗喺道門附近,我即刻大嗌 : 「唔好再開兩道門,狗會衝出去」
點知孖寶完全冇理我,都係無閂返兩道門,結果兩隻狗衝走咗,好彩外面有人幫我捉住返我隻細tea cup,我一手又拉返住我隻柯基,好彩佢哋都細膽,唔敢走太遠,如果唔係都唔知點追,我真心想講粗口!
其中一個男狗主終於忍唔住話要搵小朋友嘅家長,佢話一定要搵佢家長出嚟同佢哋講,最尾又真係俾佢搵到,原來佢哋家長就坐咗喺距離狗公園唔太遠嘅側邊
點解個細路總共俾人鬧咗四次,當中柴犬個狗主仲係好惡好大聲咁令到全場靜晒,作為家長嘅你都睇唔到?掛住同側邊個師奶傾偈傾得咁入神?
我見到男狗主好詳細咁將個內容講俾佢家長聽,結果換來嘅就係家長淡淡然講一句:「你唔好成日再走來走去啦,搞到我俾人話啦」
搞到好似係我哋班狗主,專登話佢個細路咁,其實你究竟明唔明走狗係幾大件事?你知唔知呢度係寫住Pet Park,公園喺隔離唔喺呢度?你要喺寵物公園玩,就要遵守返寵物公園嘅規則,一定要關實門,唔可以兩道門一齊開
最後想講,沙田新城市廣場整得呢啲設施,就預咗讓小朋友同狗同場玩,因為好多家長都想小朋友接觸小動物,但係又未必想養
我都希望家長會陪住小朋友一齊去玩,講真有好多小朋友係好熱情,一見到狗就衝埋去,又嗌又即刻伸手摸佢個頭,其實有啲狗可能需要一啲時間去適應,又有啲狗係唔鍾意陌生人,所以真係要問咗主人先可以摸.如果唔係,到其時隻狗吠或者狗本能反應縮開,而小朋友都繼續去伸手摸,就有機會構成意外,到時又怪狗主,真係好無奈
P.S. : 狗是好善良的,我仲好記得我個仔剛學行的時候,佢哋一定會企喺我個仔仔側邊,好似要保護佢咁;當仔仔跌低咗,佢就會即刻上前舔佢,安慰佢,所以我相信狗同小朋友是可以一齊相處及一齊成長,希望路人及家長多點了解及包容,少點評批及指控
讀者投稿@狗媽寶


text:
每一年書展我都話想入去行吓,睇吓有冇啲啱心水嘅書買嚟扮吓讀書人,又想去買啲圖書俾小小豬睇,總之就係想入去睇吓見識吓啦!
上兩年都因為小小豬都仲細,所以冇去到.原本諗住今年小小豬大個少少,可以帶埋佢入去玩吓.點知小小豬唔多舒服勁流鼻水,大肥豬就唔想帶佢入去迫同傳播細菌,所以今年都係冇得入場.
雖然我入唔到去睇書,不過因為LULU妹入左去兩日去等簽名會,所以今年書展我都有收獲呀~
每年必買嘅馬仔新書,上年個職員冇俾紀念品LULU妹,今年終於有紀念品收啦~
另一本就係怪獸家長系列~
其實今年書展我最有興趣嘅就係杜雯惠 - 等着和你聊聊天~
依本係佢地一家人嘅相處點滴,雖然小朋友係有自閉症,不過佢地兩夫妻對小朋友真係好有愛心,耐性,佢地對小朋友那種行為真係好值得我借鏡,所以我真係要加陪細心細看依本書呀!
最後一本就係熱愛煮餸嘅小豬媽~
講個秘密俾大家知,小豬媽其實係美味娘娘嘅FANS,成日都睇美味娘娘嘅FACEBOOK專頁,我地仲成日向佢偷師添.
見小豬媽鐘意,所以LULU妹仲搵埋美味娘娘簽名送俾小豬媽呀~
其實仲有幾本關於教小朋友嘅書我都想睇,不過依幾本都夠我睇住先,等我慢慢睇完先再去書局入手啦!
希望出年可以有機會帶埋小小豬一齊入場慢慢睇書啦!


text:
如何照顧冬季羊毛衫
穿著冬季羊毛衫感覺舒適又溫暖.正確咁照顧佢哋會幫助你令每件衣服嘅磨損少啲,從而享受得耐啲. 長遠嚟睇,適當地清洗同存放針織服裝仲可以幫你慳錢,保持佢哋嘅穿著壽命同埋新嘅外觀. 羊毛,美麗諾羊毛,羊絨 – 有乜嘢分別? 綿羊毛係不可思議嘅天然纖維.寒冷時溫暖,炎熱時呼吸,吸收水分,即使潮濕時都能夠保持溫暖.佢具有防火,防臭同防污性能.乾時,羊毛可以折疊,捲曲同扭曲,並且仲會彈回原來嘅形狀.如果你好好保鞍佢,佢將為你提供多年嘅忠實服務. 羔羊毛係大約七個月大嘅綿羊第一次剪羊毛嘅羊毛.佢超級柔軟,富有彈性,通常比羊毛貴一點. 美麗諾羊毛具有與羊毛同羔羊毛相同嘅優勢,保暖/ 重量比率更高,並且由於佢纖維尺寸僅為15-25微米,柔軟之餘,對於接觸羊毛會產生肌膚痕癢嘅人嘅刺激性都較小.美麗諾羊皮具有極強嘅抗臭味,非常適合皮膚穿著. 羊毛同羊絨嘅分別在於羊絨係嚟自克什米爾山羊,並唔係由剪毛而嚟.取而代之嘅係從山羊嘅外皮中梳理出嚟嘅非常幼細嘅柔軟纖維.故此,每年羊絨嘅收穫量少,呢啲就係佢咁貴嘅原因之一.羊絨以其耐用性而出名.千祈唔好將羊絨放入洗衣機度,即使係寫明用嚟洗羊毛嘅設定,亦唔好將佢放入乾衣機度. 點樣手洗毛衣? 洗嘅地方應該要夠大,方便你可以輕鬆咁漂洗或者旋轉衣服.為咗節約用水,請嘗試一次過洗多過一件,以淺色到深色嘅順序進行,因為有啲衫可能會浸出顏色.選擇專為洗針織品而配製嘅溫和液體洗衣劑.確保你有幾條大而厚嘅毛巾去烘乾. 用溫水同溫和嘅羊毛洗衣劑混合.再將羊毛衣服浸入水中,浸泡約5分鐘. 輕輕擠壓令梘水滲透纖維,但唔需要攪動.如果你要洗幾件衣物,就將第一件衣物放到水桶度(擠出梘),然後對下一件衣物重複呢個步驟. 完成清洗後,再用乾淨嘅溫水代替梘水,仔細沖洗每件衣物. 從清水中拎出衣物,並盡可能地擠乾水,而唔好用扭乾嘅方法. 將衣物平放喺毛巾嘅一誘,然後喺毛巾內捲起.輕輕擠壓毛巾.再打開毛巾,將衣物放平,並喺有大量空氣流通嘅地方風乾. 用擠壓方式去水,而唔好擰件衣物. 將佢平放在乾燥嘅毛巾或晾衣架上,避免陽光直射,使其風乾. 提示:當你感覺唔到水溫時,咁嘅水溫就係最合適嘅.就好似測試奶樽溫度一樣. 聽起嚟好似有好多功夫.我可以將佢哋放入洗衣機度嘛? 有時你可以喺洗衣機度清洗美麗諾羊毛(但要首先檢查衣物標籤,用洗羊毛 ‘Wool & Delicates’ 嘅設定,唔同洗衣機會稍為有唔同嘅設定名稱.如果你部機有溫度選擇功能,就將佢設置為30°C. (喺某啲機器中,“ 30度”旁邊會有一個羊毛球.) 如果你唔想手洗,亦可以乾洗某啲羊毛同羊絨(但請檢查標籤!).但係,乾洗過程中除咗會使用有刺激性嘅化學物質外,仲會縮短呢啲天然纖維嘅壽命. 洗羊毛要注意乜嘢 嘗試喺液體中選擇具有中性pH值嘅溫和洗衣劑,因為佢會喺溫水或冷水中更容易被洗走,令手洗嘅物品乾淨而無殘留洗衣劑.洗衣劑仲應該通過AWTA批准嘅Woolmark測試方法.溫和嘅ecostore羊毛及精緻衣物洗衣液非常適合用嚟清洗羊毛同羊絨之類嘅細纖維,花邊同絲綢之類等紡織物,以及黑色服裝同埋嬰兒服裝. 天然嘅尤加利樹同薰衣草係最佳嘅香氣選擇,因為佢哋唔單止令衣物聞起嚟清新,仲有助驅蚊.喺衣櫃裡面放一扎乾嘅尤加利樹葉或薰衣草花都有幫助. 針織衫最好每一季只係洗兩次,咁樣可以保持針織衫嘅形狀同彈性.喺清洗之間,保持良好嘅通風同埋幫佢哋清除毛粒,再檢查有冇食物或其他跡殘留喺纖維中.正確咁清洗針織衣物,佢哋就起碼會靚幾年喇. 洗針織衣物 DOS同 DON’TS: 請使用溫水. 一定要用專洗羊毛同細毛嘅溫和洗衣劑. 千祈唔好用洗衣機中洗小羊絨或羊絨針織品. 唔好將針織品掛喺衣櫃入面 – 針織物應該係比晾乾後再折疊存放. 一定要喺衣櫃中使用防蟲或者捕蟲器–同埋確保針織品喺收存時已經被洗乾淨.飛蛾係好鍾意衣服上嘅食物!真係頭痛喇!


text:
生活環境,對人有好大影響.當你家中嬰兒開始感受到周遭環境,甚至開始喺房內爬來爬去,就會靠五感去探索,接觸呢個空間,間接了解呢個世界.所以, 幼兒房間 嘅空間規劃,既要顧及父母們照顧BB時嘅方便程度,更重要係考慮寶寶喺房內活動嘅可能性及安全性.Boxful同大家睇睇幾個重點.
儲物
「人生有幾多個十年?」呢句電視劇台詞,近年都成為香港人嘅口頭禪.其實,每十年八年大家嘅人生都會有啲變化,或者走進一個新階段;我哋嘅家居物品,傢俬同擺設,都見證住呢啲變化,一般而言家中嘅雜物更會愈積愈多.其實,因應住人生嘅不同階段,會有不同嘅 儲存需要 ,只要有適當儲存策略,就可以時常保持家居有足夠空間,不至於雜物滿屋!
香港係中西文化交會地,每年大家會慶祝嘅節日特別多,由年頭嘅新年(新曆及農曆),情人節,復活節等,到漫長嘅暑假,去到年尾的中秋,萬聖節,聖誕等等,花樣多多.而每個節日都有不同嘅用品,如裝飾,衣物,道具等等,好多人為咗環保,都想將呢啲物品循環再用;但其實 節日用品 頗為瑣碎立雜,又阻地方又難於收藏,有乜解決方法?
迎接新生命到來係一件美好嘅事,不過香港居住環境愈來愈狹窄,而嬰兒床,衣物,尿片同奶粉等用品都相當佔空間.想喺有限嘅空間為BB設置舒適又安全嘅 BB房 ,就要喺收納雜物上做足工夫,等Boxful教各位新手爸媽如何做好嬰兒房嘅收納整理啦!
屋企雜物多到冇位放?好多人都會選擇用 迷你倉 服務,不過唔好以為揀迷你倉只要夠平就得,近年迷你倉嘅環境同防火安全問題引起唔少爭議,想珍貴嘅物品存放得安全又放心,就要留意以下租用/使用 迷你倉 必做嘅7大步驟!
正確的收納方法不但能為生活帶來便利和舒適,也能減少浪費.我們訪問了3位 收納達人 :雜物咨詢師阿橙,無印良品家具配置顧問Ricky以及Ikea設計師Ben,給予實用的收納建議,並分享由源頭減物的概念,藉此為生活騰出更多空間.
香港人對 迷你倉 同 迷你箱 儲存服務嘅需求有增無減,不過如果你以為揀迷你倉只要夠平就得嘅話,咁就大錯特錯!想用迷你倉用得安心又放心,其實仲要留意倉庫嘅服務配套,保安系統,環境監控同防火設備有冇做到足!等Boxful話你知10個揀迷你倉必知貼士!
模型,文具,郵票,戲飛……唔少人都以收集不同類型嘅物品為嗜好.不過當你收集太多,搞到成間屋都放滿你嘅收藏品時,咁表示你可能已經有儲物癖,患上囤積病.想知自己有冇中招?立即睇以下呢個 儲物狂 8大徵兆自我測試,睇下你有幾多題會答「是」?


text:
安史之亂
安史之亂係唐朝中期發生嘅一場亂事,由胡族人安祿山(營州雜胡)同史思明喺天寶十四年(755年)所發動.話說當時唐朝皇帝唐玄宗因為越嚟越無能,安祿山同埋朝中一班大臣不和,安祿山決定兵變.安祿山本身擁有軍權,唔使花好耐時間就攻入首都長安.
呢次事件使到唐玄宗退位做太上皇.而之後唐朝花咗七年時間打,最後要等到史思明個仔史朝義自殺,事件先至得以平息.
背景[編輯]
安史之亂個背景係可以追溯到唐朝個地方制度.唐朝個地方制度,係容許地方掌握軍事權力,當中尤其係北方邊境.早喺唐太宗嗰陣,就多次派兵打突厥.打完之後為咗方便管治,就喺邊境設置十個兵鎮,長官係節度使.節度史權力好大,任何地方官都冇能力凌駕.於是乎一旦節度使作反,就變成咗唐朝內部個隱患.
喺唐玄宗嗰陣因為太平盛世,開始怠政,唔但只大權都落喺楊國忠手度,甚至重用啲外族人管治北方邊境,好似安祿山就係.安祿山因為同當時個宰相楊國忠不和,結果就喺河北,以聲討楊國忠做理由起兵.
經過[編輯]
公元755年安祿山動員咗大批胡族人做士兵,一共有十八萬,喺河北以聲討楊國忠做理由起兵.
當時因為太平盛世,國家冇人識打仗,安祿山由河北一路起兵到河南,地方官都投晒降,重喺一個月內攻入咗洛陽.安祿山就喺洛陽登基做皇帝,國號叫「大燕」.
安祿山跟住重繼續打長安,去聲討楊國忠.唐玄宗同楊國忠派咗二十萬大軍去抵抗,最後失敗收場.安祿山長驅直入,重攻陷埋長安.唐玄宗就好倉卒咁逃離長安入四川.行到半路唐玄宗軍隊發生咗兵變,士兵要求處死楊國忠.結果楊國忠處死咗.無耐唐玄宗入咗四川,讓位畀太子李亨做皇帝,自己做太上皇.
李亨登咗基之後,派咗郭子儀反抗安祿山;後來又加埋李光弼.經過努力,最後反敗為勝,收復咗長安同河北.
而正喺呢國時候安祿山陣營內亂,先有安慶緒殺咗安祿山;安慶緒又畀部下史思明所殺;最後史思明畀佢個養仔史朝義殺害.跟住唐玄宗同李亨都相繼過身,唐代宗登基.唐代宗搵咗外族回紇派兵打史朝義,最後收復埋洛陽,史朝義兵敗自殺.安史之亂自此就結束.
影響[編輯]
唐朝因為安史之亂由盛轉衰.尤其係雖然唐朝平定咗,之但係安祿山手下重有大批將領,係唐朝個威脅.唐朝無辦法消滅,就封佢哋做節度使.咁就造成咗藩鎮割據,一直到唐朝亡國.
安史之亂因為主要戰場喺北方,所以北方大受破壞,唔少北方人落到南方,經濟重心開始南移.而長安,洛陽本來係漢朝,唐朝個首都,但因為安史之亂,唔再適合做首都,最後關中一帶喺全國都開始冇晒地位.


text:
犬隻強迫症 Canine Compulsive Disorder
人有強迫症,狗都有 (Canine Compulsive Disorder, CCD) .相比起分離焦慮,犬隻強迫症更加不為香港狗主所熟悉,更加值得推,所以大家可以幫手分享就更佳了. 狗既強迫症同人非常類似,都係一樣控制唔到自己不停重覆一個行為.一般會不停重覆既行為有: -不停進行同一活動,如:跑來跑去,轉圈等等 -不停幫自己清潔 -有幻覺,成日望住天定格郁都唔郁 -不停食野唔識停,乜都食,就算係非食物都狂吞 上面果堆野成日都有,咁點樣先叫做係「強迫症」? -好似完全失控停唔到落黎 -會做到自殘受傷都繼續進行 -影響日常生活 -每日最少有10分鐘有呢個情況,每次最少持續1分鐘 點解會有 CCD? CCD 可以係遺傳的,有部份犬種係特別容易中招,病變基因係 chromsome 7 上面出現.但有呢個基因,都唔一定會有;無呢個基因,都唔代表唔會出事. //重點來了// 一般 CCD 成形之前,都係由焦慮所產生既轉移行為開始.即係狗狗好不安,然後佢會做D 奇怪行為,如:咬尾等等.如果主人唔為意點解令佢地出現呢類行為,而繼續施壓用錯方法,就會越來越差,有機會演變成真正既強迫症.比較嚴重既情況,係會有狗成條尾咬兜或者成隻腳自己咬斷都繼續咬的. 至於狗點會無啦啦覺得焦慮?其實好多時有呢類問題既狗狗,主人都係非常嚴厲,會鬧﹑會打﹑會嚇.然後佢地亦會好錫狗仔.賞罰分明係傳統智慧,但有時會出現一個令狗仔無所適從既情況:佢唔知你呢次埋黎你打我定係錫我. 一般開始有輕微強迫行為,主人只要可以完全停止所有打罵,兩三星期左右就會明顯有減少甚至無左個行為.有D 要加少少簡單訓練去處理. 其實養狗都係想開心,與其成日去打打鬧鬧,你又激氣佢又無所適從,點解唔可以花多少少時間了解下佢,然後用佢明既方法話佢知你想佢點? 如果開始有懷疑強迫行為或傾向出現,我建議大家唔好諗可以用處罰去停止呢個行為.有少部份人會成功,但有更大部份人會令狗仔惡化得快左的. 共勉之,鬧少D,大家都開心D.


text:
引用:
原帖由 惑感惑 於 2021-4-9 00:03 發表
好正,快啲再 update
引用:
原帖由 fattg 於 2021-4-9 09:40 發表
好正,我都睇到好心噏!希望珊姨早啲返嚟!
呢幾集將會暫時抽離一吓.
* * *
3.6.1
呢幾集會少甜.
先交待番老豆同予姨嗰嘅故事嘅背景.
老豆同予姨嘅故事開始時嘅現實版同呢個故事一開頭
直至第5版第47個帖
有90%相似.
予姨之前喺大陸投資失敗,由一個有少少錢嘅女人變成一無所有,朋友介紹嚟香港做工.
佢嚟香港做嘢大概1年識老豆,自己嘅收入加上老豆幫助少少,供佢同前夫生嘅女婷婷學費之後僅夠生活,咁多年一直冇積蓄.佢同老豆一齊兩年幾開始遇上工作困境,生活,財政越來越艱難.當時老豆自己嘅事業都遇到困難,加上阿媽監管佢嘅財政,老豆幫唔到予姨.
予姨走投無路之下去做苦工,僅夠養活自己.
佢同老豆一齊三年,偶然埋怨老豆唔可以同佢正常拍拖,過時過節要自己搵節目,期間好多有錢人追佢佢都守住同老豆嘅感情冇接受到,係希望老豆有一日會離婚娶佢.
老豆心裏面好想但一直冇咁嘅打算,因為佢唔想傷害阿媽.
我問老豆,妳愛阿媽多過予姨?
係親情,責任多過愛,而且妳阿媽好脆弱,我怕佢情緒崩潰.
呢段時間,予姨對老豆有好多怨言,經常喺屋企喊.
老豆話,有好條件嘅人想對妳好,妳考慮吓,講聲我知就得喇.予姨就更加嬲,覺得老豆捨得佢跟第二個,唔想負責任,唔愛佢.
當時我只係唔想佢受苦,我好唔捨得佢嘅.
予姨一直有好多人追,呢啲人不乏好有條件,佢哋請予姨去貴嘅地方食嘢,去游艇河,但予姨愛老豆所以之前兩年一直拒絕呢啲人.嗰年佢開始考慮搵個人照顧.
予姨去見人,最初有同老豆報告,後來覺得好大心理壓力.佢唔想有壓力,開始唔講俾老豆知,同啲人喺電話裏面傾.
有個太子爺,Don,細予姨10幾年,好鍾意予姨,知道予姨生活困難就幫予姨交租,仲提出包養:假如予姨應承,佢先俾幾十萬首期,然後每個月俾家用,予姨乖乖哋跟佢兩年再送一間公屋俾予姨.
當時予姨諗法係幾十萬到手之後就即刻返大陸再同老豆交待.
臨傾成條件之前,太子爺知道咗予姨有男朋友,佢最憎人呃佢,就封鎖咗予姨.
除咗Don之外,仲有一個叫做Terry Chau嘅人,一個老頭係沙田一間酒店高層,同埋一個60幾歲嘅工程公司老闆,佢叫予姨叫佢做阿B哥,係個肥佬.
其他人都只係想包養,予姨唔想無名無份做人二奶.得肥佬單身,冇仔女.佢好鍾意予姨,想娶佢.
我知道妳唔鍾意我,但我好鍾意妳;妳需要嘅生活照顧,我可以到妳.
嗰段時期予姨嘅精神壓力好大,除咗日日應酬呢啲人覺得好對老豆唔住,個腦好亂,加上老豆知道咗予姨呢啲事之後,好擔心予姨,好着緊,予姨同老豆溝通亦好困難,好容易就嗌交.後來,有人介紹予姨入一間公司做,佢喺嗰度日日俾個老女人鬧,情緒好差,思想好混亂.
肥佬經常問予姨考慮成點.
一日,老豆喺予姨屋企嗌咗場交
.
第日,予姨又俾老女人精神折磨.肥佬又試問予姨考慮成點.予姨話工作壓力好大,日日俾人鬧.肥佬話,妳俾我養吖嘛,咩都唔使做,所有生活問題解決哂.
佢哋就傾條件.
肥佬開出優厚條件,要予姨第二日就上去,即刻同居,再慢慢搬啲嘢過去.
予姨話俾老豆知道.
老豆渡過咗痛苦嘅一個星期,每晚諗住予姨已經喺人哋屋企,同人哋瞓,失眠咗好多晚.
星期六,老豆同阿媽去街,成個人感到空洞洞.全日好掛好掛住予姨,諗起予姨可能同肥佬有節目,以後佢就會同人有新生活.
夜晚忽然收到予姨訊息,問老豆點.
老豆話,好掛住妳,但諗住你哋今日可能有節目,唔敢發訊息俾你.
予姨話全日發燒,冇節目.
第二朝,予姨約老豆去太子食晏
,老豆覺得奇怪,佢唔係去咗肥佬度住嘅咩,做乜特登過嚟太子.
點都好,佢好想見予姨,就過去.
食完飯,予姨去尖沙咀幫人買貨.兩個人就去咗佢哋初期成日一齊嘅地方,做番當時經常做嘅嘢.
然後,有朋友向予姨提及一間公司要請人,予姨好想入呢間公司,於是幾乎晚晚搵老豆出去教佢必需要嘅知識.
每晚,老豆教完予姨嘢之後,就送予姨返佢太子住嘅地方,予姨途中慢慢透露佢同肥佬嘅事
.
原來嗰晚,予姨去肥佬屋企食飯之後就返自己屋企,一直冇再去過肥佬度.
由嗰陣開始,予姨同老豆重新開始.
老豆幫予姨考到入嗰間公司,予姨希望能夠喺嗰度有發展,之後就可以擺脫肥佬,唔再靠任何男人.
(佢哋呢段時期嘅故事,從呢度
到呢度
)
予姨雖然冇啋肥佬,但肥佬一直有打電話,發訊息向予姨表白.朝早,收工有時會去接佢,予姨好唔鍾意,一直手都唔俾拖.
予姨知道肥佬周時喺予姨屋企樓下,附近監視,佢唔鍾意肥佬,想爭取工作上有好發展,繼續同老豆一齊.
但係萬一份工攪唔掂的話,予姨生活就成問題.老豆又唔可以同佢結婚,佢一個大陸人喺香港搵嘢做又咁困難,想留番條後路.
所以初期,予姨唔敢俾老豆上去佢住嘅地方,因為肥佬有佢大廈密碼,試過上去敲門.
肥佬問予姨,妳生活咁艱苦都唔俾我照顧妳,係咪有男朋友呀?
冇呀.
咁到底妳要咩條件?搵日出嚟傾吓?
予姨用忙做理由話唔傾住.
老豆個心好不安,感覺予姨份工最終唔係咁理想,予姨生活冇保障之下會投靠肥佬.佢覺得與其一路擔心呢件事發生,叫予姨不如趁而家同肥佬好好傾條件啦,如果唔係妳真係走投無路至搵佢,佢實蝦妳㗎.予姨好唔鍾意老豆咁樣講,覺得老豆好似唔愛佢,唔想負責任.
有一日,予姨問老豆,喺邊?
屋企冇飯食,自己出嚟食,去咗妳屋企附近.
我喺深水埗,不如妳過嚟,食印度嘢,你鍾意食印度嘢.
嗰年之前,予姨仲住喺深水埗.嗰度環境好差,但係好方便,後來因為環境唔好,附近又雜,就搬咗去太子.
嗰日老豆着住件佢同予姨最好嗰段日子,予姨做俾老豆嘅恤衫.喺地鐵上,予姨話,妳着呢啲衫好睇.
係妳做俾我嘅,記得嘛?
記得,你掉哂佢啦,第日我做過一批俾你.
唔使啦,我做俾我啲衫,有一件我從來冇着過.
做乜唔着?
唔捨得.
老豆送予姨去到屋企樓下嘅另外一邊入口,肥佬唔知道有呢個入口嘅.
我係咪唔可以再上去呀?
我想留一條後路俾自己.
予姨望住老豆,話,好唔捨得你,好想同你結婚.
老豆抱住予姨,話,我哋繼續努力吖.
(未完待續)
[ 本帖最後由 dcat20 於 2021-4-15 16:55 編輯
]


text:
特洛伊木馬程序
特洛伊木馬程序(英文:Trojan Horse,病毒編碼:(操作系統名).Trojan.**.**),港澳叫特洛伊木馬程式,係一種未經電腦授權就自己識行嘅惡意程序.喺定義入面嚟講,佢係扮成個實用嘅軟件或遊戲噉氹啲用户嚟裝佢,而達到監控或偷人哋嘅個人信息嘅一種程序.雖然話木馬係一種程序,但有好多人話木馬係一種病毒嘅類,係因為而家有好多同電腦病毒有關嘅技術都扯埋木馬技術落水嘅,而且兩個都係成對噉出現.[1][2]但喺某啲意義嚟講,木馬已經係融入咗病毒嘅大家庭入面喇.呢種病毒同一般嘅電腦病毒都有唔同,佢識得扮嘢扮到好似個堅嘅程序噉,嚟吸引啲用戶嚟下載佢.同蠕虫病毒唔一樣,佢係唔可以自我複製.而一下載咗呢啲所謂嘅「程序」,雖然話睇落去都幾好,但係大多數都係一激活咗之後就開始搞搞震喇,因為佢識向用戶用緊嘅電腦搞破壞同埋偷文件,甚至係邊隻用戶名同密碼呢啲好緊要嘅秘密信息都會攞埋,甚至連部電腦都俾黑客遠程控制都得.而呢種病毒重危害住成個互聯網嘅安全.因為佢有好強嘅隱蔽性,隱蔽到連普通用户中咗毒之後都唔知發生咗啲咩事.而世界上第一個特洛伊木馬病毒係喺1986年由PC-Write 2.72入面出現咗[3],嗰陣嘅木馬病毒嘅後果係成個硬盤入面啲嘢都冇嗮.
名[編輯]
「木馬」嘅名出喺希臘神話入面.由於希臘聯軍喺打緊仗嗰陣,就詐諦投降,留低咗隻木馬響度,而特洛伊人就將佢當成係戰利品,就帶返咗入去城度.而特洛伊人就以為係贏咗呢場仗就好開心,點知開心咗無耐,喺木馬入面就飆咗班希臘兵出嚟,佢哋就靜鷹鷹噉開咗個城門嚟畀城出面嘅軍隊入嚟,最後特洛伊城就俾希臘軍打沉咗.由於呢種電腦病毒同佢嘅行為差唔多噉,所以「特洛伊木馬病毒」嘅名就係噉嚟.
執行行為[編輯]
木馬病毒嘅行為包括:
- 刪除文件
- 攔截文件
- 修改文件
- 複製文件
- 影響嗮成部電腦嘅本地同網絡嘅性能.
原理[編輯]
分類[編輯]
木馬喺電腦入面有好大嘅攻擊威脅性.一般嚟講,呢啲程序可以向網頁地址度搞DoS攻擊.可以喺電腦A度同埋其他中咗毒嘅電腦度發好多次請求而搞出攻擊目標過載而出現嘅嘢,嗰啲就係喺操作系統入面講嘅「拒絕服務」喇.喺電腦嘅執行類入面可以分開幾個類:
後門[編輯]
後門木馬係可以俾黑客嚟遠程控制感染咗木馬嘅電腦,而且重可以想做乜就做乜,幾乎冇王管咁滯.其中呢行係包括咗發送,接收,啟動同埋刪除文件,顯示文件,重有重啟電腦都得.佢成日都將一組電腦搞成個僵屍網絡嚟做其他惡意嘅行為.
漏洞[編輯]
漏洞就係黑客用程序嚟喺用緊個人台電腦度,用程序嘅漏洞嚟偷嗮啲文件同埋代碼.
RootKit[編輯]
Rootkit係喺使用者嘅系統入面嘅指定物件或行為度匿埋.而Rootkit喺大多數嘅目的係唔冇俾殺毒軟件CHECK到嚟延長惡意程序喺感染咗木馬嘅電腦度嘅運行時間.
網銀[編輯]
網銀木馬係用嚟偷嗮某用戶喺網站度用緊嘅網上銀行系統,電子支付系統同埋信用卡或借記卡嘅帳號信息.
下載器[編輯]
下載器木馬係可以喺某人嘅電腦度上傳或下載同安裝最新版本嘅惡意程序.
釋放器[編輯]
釋放器木馬係黑客用呢啲程序喺部電腦度安裝木馬同/或病毒,或唔畀殺毒軟件查到呢啲惡意程序出嚟.不過唔係冚唪唥嘅殺毒程序都可以查到呢啲呢類木馬嘅全部組件出嚟.
流嘅病毒軟件[編輯]
流嘅病毒軟件木馬雖然話同殺毒軟體嘅行為差唔多.但佢係用嚟呃使用者啲錢嚟清走發現嘅「威脅」.其實根本就冇呢啲「威脅」響度.
遊戲盜號[編輯]
遊戲盜號密碼係識偷網絡遊戲入面嘅帳號信息.
即時通訊[編輯]
即時通訊木馬係識偷嗮啲即時通訊軟件入面嘅用戶名同密碼.
酬金[編輯]
酬金木馬係可以改到電腦入面嘅數據,搞到電腦用都用唔到或用户唔可以用到指定嘅數據.凈係得用户畀咗黑客要求話幾多錢之後先至會畀返啲數據或恢復返台電腦嘅嘢.
短信[編輯]
呢啲程式會喺您台流動設備向收費嘅冧巴度發短信,搞到用戶冇嗮啲預存話費響度.
間諜[編輯]
郵件地址收集[編輯]
代理[編輯]
代理木馬係識喺使用者嘅電腦度開HTTP,SOCKS等代理服務嘅功能.而黑客可以將感染咗代理木馬嘅電腦當成係跳板嚟做黑客活動而去到隱藏自己嘅要求.
扮嘢方式[編輯]
木馬病毒嘅危害方式就有好多種,其中佢有俾人話係好蠱惑嘅,就係識得扮嘢.而木馬病毒嘅扮嘢方式就有6種.分別係改圖標,綁文件,流嘢嘅出錯行為,訂咗嘅端口,自我銷毀同埋自動改名呢幾種.
防範[編輯]
- 買有即時監控功能同埋防火牆功能嘅殺毒軟件,重要定時查下殺毒軟體嘅相關功能組件係點.因為日日都有電腦病毒,而且重越嚟越新,花式重犀利咗幾多下,所以必須要更新病毒庫嚟查最新嘅木馬病毒.
- 唔冇去埋嗮啲唔知出處嘅網站.唔用唔知喺邊度出嘅軟體[4].
- 唔冇噉罅埋就信埋嗮啲即時通訊軟件入面嘅好友發過嚟嘅網址同埋文件.因為有部分木馬病毒係用呢個方法嚟傳播.
- 定期檢查系統帳號.因為黑客好鍾意用克隆帳號嚟控制人哋嘅電腦.佢哋係啟動一個系統入面嘅預設帳戶,但係呢個帳戶唔係成日用嘅,之後用工具將呢個帳戶升到管理員嗰度,雖然話睇落去同原本個賬號差唔多噉,但係呢個所謂嘅「克隆帳戶」就係操作系統入面,最大嘅安全隱患,而黑客就係用呢個賬號嚟隨便噉控制你部電腦都得.
- 禁用不明嘅系統服務.如估您喺邊日發現咗系統點解行得咁慢,用咗殺毒軟件都查唔出乜事,好有可能係人哋通過入侵咗你嘅電腦之後,開咗「特種服務」.嗰陣時,你要查下系統入面有冇打開咗呢啲噉嘅不明服務?如估發現咗呢啲服務唔係你開嘅話,可以停咗佢.
出面網頁[編輯]
- 什么是木马病毒? 卡巴斯基殺毒軟件官網
- 木马病毒 瑞星杀毒软件
- 安全小贴士 腾讯游戏安全中心
- 木马病毒专题 中国银联安全中心
- 什麼是特洛伊木馬病毒?何謂網頁掛馬? 雲端運算與網路安全趨勢部落格
- 木马和病毒的解释和区别 IT部落窝
- 電腦病毒,木馬,蠕蟲有什麼不一樣? 高登工作室
- 什么是木马病毒 永州冷水滩公安分局
- 浅析病毒,木马,流氓软件? 新浪博客


text:
以下係我收集左嘅,我自己覺得好好笑,或者好有趣嘅知識.
開刀麻醉/嬰兒半夜啼哭/BB似老公/腸痛水
開刀麻醉
如果開刀嘅話會有分全身麻醉同半身麻醉.原來而家醫生冇乜必要就唔會同你全身麻醉,除非係好緊急嘅情況,要好短時間內拎個BB出嚟,先至會全身麻醉.原來手術後嘅痛咁係一條下坡線,即係手術後頭兩三個鐘係最痛嘅,本身麻醉下半身係需要兩三個鐘先完全回復知覺.但係全身麻醉一醒返嘅時候就即刻會feel到痛楚嘅感覺返晒黎.
嬰兒半夜啼哭
有一個講法係如果BB出左世之後發惡夢呢,可能係夢見緊,開刀嘅時候響暖粒粒嘅羊水入邊突然之間俾人扯出來,去到一個好空曠又凍又冇媽媽心跳嘅空間度.
咁如果我話,我順產架喎.咁佢應該係夢見緊,宮縮嘅時候有人擠壓佢嘅生存空間,然後個頭仔係咁俾野夾住,夾硬擠出嚟,又去到一個好空曠又凍又冇媽媽心跳嘅空間度.same same⋯⋯OK, fair enough.
BB似老公
好多媽媽都話BB出世之後個樣似晒老公,但又有好多個案,話大個咗之後就似番阿媽,冇分男女.有一個講法,因為BB已經喺媽媽個肚裏面10個月,同媽媽有充足嘅情感連結,唔會驚阿媽唔要佢.但係對於爸爸來講,就好似一個陌生人咁,所以個樣生得似爸爸,就唔驚俾爸爸抌出街啦.
腸痛水
嬰兒半夜啼哭,就每個BB都曾經試過.但究竟係咪真係肚仔痛,冇一個BB可以話到俾你聽.
家母曾經強烈推薦一隻腸痛水,聲稱我當年都係飲呢隻大. 今時今日喺互聯網嘅世界,即刻叫小寶上網去check.發現呢隻腸痛水已經比美國踢出嬰兒食品清單,並唔係話佢唔合格,只係佢未能夠放入嬰兒食品清單入邊姐.原因?係因為呢隻腸痛水入邊含有鎮定劑(震驚13億人).
BB食咗鎮定劑,就梗係唔喊,兼且瞓覺啦.最work仲唔係佢!至於我哋啦,我最鍾意聽BB喊㗎喇,喊喊下就會大㗎啦.
生仔都要生三日
產後打大佬
餵奶篇
- 孕期 – 奶粉選擇
- 育兒 – 人奶 vs 奶粉
- 育兒 – 哺乳埋身篇
- 育兒 – 哺乳泵奶篇
- 育兒 – 電動奶泵嘅選擇
- 育兒 – 奶袋篇
- 育兒 – 塞奶篇(D118)
- 育兒 – 返工泵奶篇
- 非官方非正式之塞奶原因
- 育兒 – 追奶之路
尿片篇
洗錢篇


text:
係高登,耐唔耐就會有人問飲食業有咩唔見得光既秘密,而好多曾經做過飲食業既巴絲就會入哂黎好樂意咁分享佢既經歷比大家知.筆者曾經都係一間餐廳做過兩年兼職,所謂廚房既秘密其實都接觸唔少,廚房師傅食住煙炒菜其實唔出奇,跑馬日既午市晚市都好易出現「炒場」既情況.我曾經都聽過有朋友講佢自己既經歷,佢既經理應該係黑心界既精英,所作所為聽到我有段時間都唔敢再去果間連鎖店到食野.但係衰格既始終係少數人,只係咁啱比人爆左出嚟先令到大家都覺得全個飲食業都係咁既樣.飲食業,其實唔係想像中咁黑暗.
到底個客係咪永遠是對的,其實視符當時你既身份:你做緊野,咪覺得多要求又黑面既客根本就係一個仆街;到你做客,唔覺唔覺就會做左你心目中既仆街.「阻人放工尤如殺人父母」,一間餐廳十點鐘LAST ORDER,其實廚房睇情況可能九點半已經開始洗緊野.你九點十一衝入去叫個雲吞麵同生炒骨,然後同個侍應講「兩樣野好快姐」,但其實就要麵檔同隻鑊一齊加返水開返爐去煮你果兩味然後又洗過.做得廚房性格都會豪邁小小,咁一路煮一路問候你同你親人自然小不免,如果咁啱撞正師傅輸波輸馬心情唔好,咁你果兩味野都唔方會好食得去邊.至於會唔會加料依個問題我做果間就冇啦,最多係炸物跌左落地一樣執返上黎比你.衛唔衛生?起碼我做咁耐未聽過有人因為咁而食物中毒先囉.
不過收工先有客既話唔止飲食,基本上咩打工仔都會唔鍾意.就算係賣衫都好啦,正常營業時間去到十點,但永遠都會有人十點之後仲試緊衫或者先決定去排隊比錢.雖然放工時間係十一點,之後係仲要執衫,但客愈遲走執衫數錢既時間就愈後,遲走既機會都愈大.如果你到十點仲要求多多話要換大個碼要件新既,入到個倉SALES咪一樣會好似廚房佬咁用三字經話你,然後搵件有小小甩線再包一包當新咁賣比你.仲有好多其它服務性行業都係咁樣做野,只不過係飲食業既野你要食落肚,所以你先覺得特別大獲姐.但唔好唔記得如果佢地真係玩到咁大,你食完野唔舒服既話,你一搵食環間食鋪就有大把手尾跟.冇邊幾個打工仔會冒住冇左份工既危險都要玩死你,最多咪對住碗麵打乞嚏.
所有打工仔但求都係做好哂野準時收工,雖然寫住十點鐘先LAST ORDER,但去到九點十一,你都見到佢地執緊個場洗緊地,有番小小同理心,就比人地早小小收工返屋企啦.你的確可以話「仲有五分鐘有咩理由唔比你食?」講道理你係啱既,但係咪成間餐廳都願意為你一個客而個個遲廿分鐘收工冇得早走?法律都不外符人情,咪食住間廿四小時老麥先,聽日早啲再黎幫襯,唔好搞到自己好似大陸人,以為有錢就大哂咁樣.而做樓面既,咪睇下廚房有邊個檔未收哂野,之後好聲好氣叫個客「不如揀乜乜乜食啦」,如果個客係都唔聽係要食其它野既,你咪到時先再黑面囉.
其實飲食業只係好真實咁反映返香港打工仔既心態,講黑暗邊夠政治圈,又黑金政治又被自殺咁.仲有娛樂圈陪瞓上位啊,空姐幫機師解決生理需要啊,黑警放蛇順便食霸王雞啊,醫生係手術室做做下手術玩自拍之類,我覺得手指插落碗飯比起以上咁多樣野都算係小巫見大巫.真係咁擔心阻人收工會比人加料既,咪早小小去食,或姐轉間開到兩三點既餐廳囉.


text:
你知唔知道脂肪其實係會分泌出毒素,影響你嘅內分泌,影響埋你荷爾蒙!所以大肚腩,並唔單只係美容嘅問題,已經係生活健康層面嘅問題.好彩,市面上其實有方法可以快速幫你減走個肚腩!
唔知大家有冇考慮抽脂?以前要減咗個大肚腩,除咗苦行僧式嘅絕食地獄減肥之外,唯一一個可行醫美方法,就係做抽脂手術.但原來而家韓國有個新科技,唔需要做手術,都有媲美傳統手術減肥嘅纖體瘦身效果!而且,價錢比較平,安全度比較高,效果亦都好快見到!
呢個方法甚至得到韓國整容醫院醫生嘅強烈推薦!效果媲美傳統抽脂但安全好多!呢個減肥療程方法亦已經得到韓國KFDA認證.信心同埋安全度都得到保證.
呢部減肥機,唔需要開刀,唔需要打針,完全非入侵性,但效果非常顯著.
點解越來越多人由傳統抽脂去到做機
傳統抽脂手術個唔好處大家都明白,會有機會導致組織不平均,有麻醉風險,亦有血管風險,甚至如果有任何差錯,有死亡後遺症.
唔好以為呢啲係危言聳聽,其實風險無處不在,甚至喺你身邊發生!就好似前排咁樣,Bossini創辦人孫女,不幸因為抽脂手術失敗死亡.
傳統入侵性手術,無論對於當事人健康方面,甚至醫生同醫療人員喺法律責任方面,都其實有一定嘅風險.其實真係唔係每個人都適合做,始終唔係每個人都知道自己有任何嘅隱疾.如果知道都唔會發生啲咁不幸嘅事.
而家已經少人去做傳統手術,因為有個更安全,更快捷,更加有保障的方法!連韓國嘅醫生都推薦!
唔係抽脂,完全唔開刀唔打針!
韓國整容醫生權威推薦
好多人頂唔知道原來Cluederm REFIT呢部機係咁犀利.以為佢只係一部普普通通嘅醫學美容機,錯晒!真係有眼不識泰山.
呢部機,甚至得到韓國整容權威醫生,Dr Bong Cheol Kim強烈推薦.甚至拍片介紹.
Dr. Kim醫生嘅背景相當犀利,曾經出版個唔同嘅醫學期刊,屬於韓國整容界嘅權威人物.
Dr. Bong Cheol Kim (Korea)
● Academic Director of Laser skin
● Academic Director, Korean Society of Breast Plasticity
● Korean Society of Cosmetic plastic surgery
● Advisory Merz Korea, Classys
佢之前就拍片建議,認為有兩部機對於減肥係好有效,其中一部就係Cluederm REFIT.另一係Scizer.
Dr Kim 建議,如果想盡快減走個脂肪積聚個位置,例如大肚腩位置,首先用Scizer之後再用REFIT.兩部機,都係韓國上市醫學美容集團Classys出品,Classys出產好多醫學美容機器,包括Ultraformer,行裏面亦都有一定嘅聲譽.
Scizer其實係一部高能量聚焦超聲波嘅儀器,即係市面上所講嘅HIFU,佢嘅能力,就係將高能量聚焦超聲波打入脂肪層面.殺死脂肪,排出體外.Scizer 呢部機做嘅時候呢系有感覺嘅,即係會有少少痛.
Scizer 其實香港都有得做,咁主要就係響Dr Reborn.價錢可能係其中一個考慮因素,因為始終Scizer部機本身來貨價都幾貴,咁所以每一次做嘅時候個療程價錢都唔可以太平.
Cluederm REFIT其實係另一部具有強大減肥功能嘅射頻儀器,主要功能係排出脂肪,減少脂肪,塑造線條.已經獲得韓國KFDA及CE雙重認證!
呢部機係完全冇入侵性,非手術,係高層次射頻熱能機.
佢係一個完全唔痛嘅機器,係連小小嘅痛楚都冇,如果使用正確基本上係完全冇感覺.
根據Dr Kim醫生嘅建議,Scizer同Cluederm REFIT可以單獨使用,亦都可以做完SCIZER 之後使用.
為咗去深入了解,我都親身去嘗試過Cluederm REFIT呢部機,發覺其實佢個熱力比起上一代機器有少少唔同.
因為Cluederm REFIT本身有種智能技術,可以令到個能量比較平均,做嘅時候就唔做傳統機嗰種忽然間好熱嘅感覺.(舊式嗰啲機器有時做做下會好痛!因為熱力太勁會出水泡)佢做個恆溫裝置其實係做得幾好.
REFIT恆溫裝置係乜嘢?其實係一個射頻安全裝置,做嘅時候唔會咁容易因為機器溫度而創傷.呢一點好緊要,因為市面上好多原來相似嘅內地製作機器,其實就有咁樣嘅問題.
比較市面上幾步專門用嚟減肚腩嘅機器,Cluederm REFIT呢部機的確係比其他嘅嘢係有優勝嘅地方.尤其是如果得到韓國醫生推薦,點都有個譜.
好似韓國醫生所講,最快嘅方法,就係兩部機都做.但如果時間或者預算唔許可,淨係做一部都有效.兩部裏面,就比較建議Cluederm REFIT,因為價錢會平好多!
親身測試Cluederm REFIT
分享一下我自己親身做Cluederm REFIT嘅時候嘅感受.其實呢佢比一般嘅其他同類型嘅機器,起動嘅時候能量係慢慢warm up.
慢慢起步,其實係好事.因為安全着想.
其實出邊好多大陸做嘅平價高能量減肥瘦身纖體儀器,減肥機等等.大陸機,冇安全認證嘅機,佢哋最大嘅問題唔係冇效果,最大嘅問題,係有一啲效果,但極度不安全!
因為如果個射頻能量太高,係會灼傷表皮,亦都會灼傷內臟!市面上平價美容中心見到嗰啲機器,就多數係大陸做,但係安全有問題嘅機器.呢類型嘅機係即時間係會見到有少少效果,但係亦都會造成創傷.
啟動嘅時候冇大陸既機熱得咁快,但係絕對比較平均,同埋你感覺到係深層次慢慢咁樣再溫度增加,而唔係好似大陸機嗰種好激烈,好快好熱,熱到超越左安全嗰種程度.
Cluederm Refit做嘅時候會feel到個能量係深入肚腩,但表皮唔太熱.整體來講都舒服嘅,會建議做耐少少,令到整體個效果更加靚.
我做咗第一次感覺上係有啲效果,肚腩係細咗少少,其實佢真係好似韓國醫生所講,一直做,一直瘦!


text:
「三人」
唔經唔覺郭大少聽日就已經出咗世三個星期,而咁啱聽日亦都係老婆嘅生日.自此之後每年嘅生日就由二人行變成三人行.雖然三個星期好似好耐咁,但係時間就過得好快.郭大少一日一日咁長大,而家個樣同出世嘅時候已經好唔同.雖然佢唔係好似有啲嬰兒咁成個米芝蓮咁嘅樣,但係佢就手長腳長同慢慢越嚟越有肉.希望佢快啲大,咁就可以同我哋一齊出街街啦!
「屋企」
大家有睇開我嘅文章,應該都知道我屋企仲有兩隻貓.而大哥真係好乖,由老婆去醫院唔係屋企幾日,到郭大少返屋企,佢知道我哋要照顧細佬,所以都無乜話要嗲我哋.而佢都好勇敢去接近細佬,不過郭大少就因為俾大佬啲貓鬚嚇一嚇唔小心揮咗個左勾拳俾大佬嘆.而大佬亦都比佢嚇一嚇,成個彈起咗.不過我相信大佬係好錫細佬,事關好多時都係房到陪佢!
「改變」
當然屋企嘅改變仲要一啲時間去適應佢.而家當然屋企行先,所以如果個仔同老婆要去覆診,我都希望盡量同佢哋去.當然我好享受湊仔啦,不過而家仲有陪月姨姨幫手,但係之後要同老婆湊仔就要重新適應啦.今晚老婆先同我講,我哋有好多戲都仲未睇,睇怕都要一段時間先可以同老婆拍吓拖,二人世界.因為嚟緊仲有排忙,而最急切嘅就當然係仲未改中文名啦!


text:
今個暑期重量級之旅第一炮就係去圍村玩!點解重量級~因為真係熱到抽筋
如果自駕遊的朋友在沿路行過嚟嘅時侯就有一個小小的停車場,大家可以泊喺嗰度(但係假日都唔敢包一定有車位)
我哋見到負責人呀Mike之後,就一齊行入少少一個涼亭下休息補充一下體力
等齊人之後Mike就帶我哋入去圍村,沿途一邊講解一下圍村歷史同埋介紹植物種類
今日天氣實在太好,熱到大家都伸哂脷,不過點講都好過落雨嘅係咪~
呢個叫做番鬼荔枝,英文叫做Sugar Apple喎,個樣好唔似囉...平時喺街巿果欄都好少見到有得賣
番石榴呀!
穿過田圍後就係民居啦,唔少房屋都已經重新起過,真正保留得番原有建築嘅我諗都係得番Mike間祖屋
芊芊被太陽曬到紅都面埋...呆吓呆吓咁跟住行...其實好多人喺呢個時侯都會嗌辛苦,但係對於小朋友嚟講,係需要俾少少環境佢去體驗一下
未去到祖屋,中途遇見一個被大鐵網蓋着的水池,裡面養住幾隻大烏龜,小朋友都唔記得咗熱唔熱,停喺度好奇地觀察龜龜一舉一動!
繼續向前進發,冇幾耐就見到祖屋,就係我哋今日會製作砵仔糕的地方啦!
未入去前大家都匿喺大樹底下抖抖先
點知喺呢個時侯,呀Mike同我哋講話今日唔好彩,大屋停電....冇冷氣!不過出奇地大家都冇好驚訝嘅聲音,唔知係咪要忍住唔可以喺小朋友面前嗌辛苦呢!哈哈
首先大家就坐定定聽Mike介紹一下圍村唔同獨特風味嘅小食
最有興趣嘅係鹼水粽,呀Mike話原來坊間賣的唔係正宗鹼水,佢話人哋只係落一兩滴化學鹼水就去做個粽,原來最傳統的做法係用荔枝樹枝燒成灰,然後將灰用作過濾,把隔出嚟嘅水先拎去做粽
但係啱啱過咗端午節,佢哋做粽又係期間限定,唯有等下年先嚟幫襯!
講解完之後就拎出碗同埋材料出嚟準備製作紅豆砵仔糕啦!
嘩真定假呀!D紅豆可以咁大粒嘅?
哥哥好似好專心咁聽緊,唔知一陣做嗰陣又會唔會雞手鴨腳
所有爸B媽Mi同埋小朋友好專心咁睇住姨姨準備做砵仔糕的漿,小朋友都話好似麥精
小朋友負責幫手倒入碗中,有D唔鍾意紅豆有D鍾意加到成碗滿哂!
雖然屋裡面冇冷氣,只係得把風扇(從外面拉拖板入屋),但係小朋友都投入製作砵仔糕,熱唔熱一於少理
攪掂哂!
Mike預備好灶頭,小朋友逐個幫忙將柴枝掉入灶裡
姨姨幫我哋將每碗砵仔糕慢慢放進鑊中蒸
望望廚房周圍,見到有火水爐呀!我記得細個嗰陣好鍾意幫媽手倒火水入去,好香會聞上癮㗎!
當砵仔糕繼續蒸緊嘅時侯,呀Mike就帶我哋去學習打井水,途中經過以前的學校,大家都同自己小朋友講「以前學校就係咁㗎啦!你睇吓你哋依家幾幸福!」
其實只係時代唔同啫!反而我覺得以前嘅小朋友幸福D,雖然設備簡陋,但係讀書冇壓力,著重學習非考試
對今天嘅小朋友嚟講,都唔知咩叫地下水,只係覺得有人倒D水入去個井度同埋諗住有得玩
Mike示範一次打井水俾大家睇,然後大人小朋友都有得試打,估唔到D小朋友都幾大力喎
打完一筒水上嚟又倒番落去lu...
仲有一樣好攪笑嘅事,每當小朋友打咗一筒水上嚟之後,就會全部小朋友走過嚟洗手(其實係玩水),其實對於小朋友嚟講,佢哋真係玩得好開心!
好啦!我哋起程番去睇吓製成品啦...全部砵仔糕出爐啦
D紅豆真係好大豆呀!
大人細路都食得好開心,同街外買嘅好唔同,雖然感覺有少少「鞋」,但係食完先覺得街外嗰D好膠好啫喱
食完再食,每人最少都可以分享到兩舊...之後小朋友食完就出去大空地度放電,大人留番喺屋度吹吹水,同埋繼續食砵仔糕,食到我飽哂!
最後當然要影番張大合照,今日天氣雖然好熱,大家都大汗叠細汗,但係短短兩個半鐘頭,大家都玩得好充實好開心
芊芊都冇哂電,係時侯要回程lu
我哋沿路行番出去,去番洲頭牌坊出馬路轉左,行2分鐘就會見到76K巴士站出上水,就算打的都只不過$30
傳統圍村小食工作坊 簡介
報名時段
上午 (9:30 – 12:00) 或下午 (2:00 – 4:30)
費用
個人預約 $100位(大小同價)
團體預約 $80位(老師免費;只限NGO)
9131 8116
網頁
https://waichuenculture.wordpress.com/
搜尋
近期文章
文章分類
舊文重溫
- 2022
- 2021
- 2020
- 2019
- 2018
- 2017
- 2016
- 2015
- 2014
- 2013
- 2012


text:
呢張單其實係好特别,我要去一間位於商業區商場入面嘅餐廳攞餐,呢間餐廳距離住宅頗遠,步兵理應只會送到寫字樓,送住宅應該係俾返車手,所以響住宅單較為多嘅日子,步兵要到呢間餐廳係好奇怪.
我:「你好呀,想問下你幢大廈嘅門口響邊呀?我搵唔到阿」
客:「哦~ 我哋幢大廈門口響14同埋18號中間個條巷入面呀」
上到去印刷廠,神奇嘅事情發生啦,印刷廠問我單號碼係咩,我點會知呢,跟手我whatsapp 咗個寄件人,我等咗佢五分鐘先收到佢張單號碼,我心諗,點解你唔一早寫響張單嘅備註欄到呀,收件都要等5分鐘.
一開始我哋問公司單錢點樣計算嘅時候,公司係絕對無一個合理解釋講過出嚟,甚至問返公司有冇客觀指標去計都話答你唔到.
呢一張單做嘅係速遞貨物,本身我哋理應視作張單要運送嘅嘢係貨物啦.張單所送嘅係一個商戶新鮮煮好嘅狗糧,但係基於係速遞單而唔係食物外賣單,而呢個速遞服務係無低溫嘅速遞呢個服務,任何嘢都只會視作普通貨物咁送,而且係唔會有額外嘅保護嘅
孖單響新嘅制度下唔係計兩單單錢,嗰計法係由嗰人去到餐廳以及顧客 A 同埋顧客B 嘅最佳距離,咁都係嗰句啦,佢話嘅最佳距離,佢話嗰個就係嗰個,另外有一次嘅取餐費,加埋兩次送餐費,以及孖單額外獎金,如果佢話嗰兩張單個最佳距離費用係最低距離費用保證嗰個數,咁每張單會賺到嘅會急跌,步兵每張單會變咗$25,而車手會變咗$32.5,送多咗單,人工反而跌咗咁多,咁你嗰計畫唔係伏係咩阿?
客:「呢度$600」我:「你等等我啊,搵緊散紙找俾你」(當我仲搵緊嗰陣)客:「不如我俾$602 你,你找返$40 俾我吖」佢臨時加咗2蚊俾我,嗰一刻未load 到應該要找返幾多俾佢,但係嚴重feel 到唔應該找$40 俾佢,我決定穩陣啲,撳計數機!
客:「點解頭先你唔打俾我啊? 」我:「頭先有call過你架,有紀錄架.」客:「咁我頭先鋪頭入面收唔到電話啊.」
Hello?你好似係嗌咗外賣喎,凌晨12點先送?而家夜晚8點喎?
送咗單外賣去寫字樓,然後嗰一層樓係上唔到去嘅,要call嗰客落樓攞
成張單就係得咁多嘢,無任何額外要求,更加冇寫要餐具,咁呢張單本身由我攞到送完本身都好正常,當我交咗啲嘢食俾嗰客之後就響電話撳制話完成咗張單.跟住電話立即響咗第二張單俾我,咁我就繼續原地企響度睇下跟住呢張單去邊嘅,突然頭先個客折返搵我
一去到餐廳見到公司嘅外賣袋已經放咗出嚟釘住公司張單,我咪即刻攞起成袋嘢諗住走啦,因為呢個動作係話緊俾我哋聽張單已經搞掂,可以攞走.但係一攞起袋嘢,咦~?點解袋嘢輕飄飄嘅,明明嗰客係食豬扒麵架喎,即刻打開歌袋個陣,發現得塊豬扒響入面,嗰麵同埋嗰湯係消失咗,雖然係好怪,但係呢間餐廳會發生呢件事絕對唔出奇,跟住咪問返餐廳囉,嗰侍應見到響張檯上面有嗰外賣麵同埋湯就推俾我,嗰陣就響度諗,咁應該齊啦,行得.
執行日期消息指,係7月會開始推行.跳跳紮外賣公司曾經一度響英國倫敦推行過逐單計,可惜因為當地外賣員不滿,繼而罷工,計劃被逼終止,所以香港推行,並非無可能.
既然咁多間公司都接近請硬你咁濟,咁我都響度講下份工嘅工作內容啦,咁就令到大家可以了解下份工作啱唔啱你做啦,咁就毋須返咗幾日之後話不合適然後辭職啦.放心,我都考過公開試嘅,都知道你哋考完試搵工憂慮緊啲乜嘢嘅.
你可能會心諗,咁我既然寫得上網,唔驚啲人排晒隊去食,搞到我無位食咩?
本身呢一行公司會去炒人係接近無可能發生,唔做嘅人我見過嘅全部都係自己辭職架,但係佢都真係第一個我見過係俾人炒嘅.


text:
今場比賽地點又再返到和宜合道室內場, 比賽時間又安排係晚上十點, 打完都成十一點幾, 返到屋企真係攰死人. 今場比賽我o地得到一個前甲組球員(阿基)相助, 雖然技術, 衝勁已經大不如前, 但係佢有與生俱來o既本錢, 就係身高, 呢樣o野已經幫助球隊好多好多. 佢o既加入, 完全可以係防守方面改善球隊一路以來o既弱點, 俾到對手一份震懾力. 而對我o地球隊o既射手o黎講, 係一種定心丸, 我o地可以有足夠時間睇定先出手, 就算唔入, 都覺得佢可以搶到進攻籃板.
就係咁, 一開波, 我o地已經一路領先對手, 而由於阿基o既加入, 令到隊中o既射手 Sol 大顯身手, 全場共射入四個三分波. 根據對手過往o既比賽, 佢o地主要集中射三分球, 而今場我o地o既防守真係封殺晒佢o地o既強項, 搞到對手無啖好食. 我o地以由頭帶到落尾o既姿態而贏出比賽. 賽後, 我o地隊波o既惹火球員居然會主動走去同對方握手, 真係少見(惹火球員自己都話佢係第一次咁做), 可想言之, 加入阿基之後真係幫到佢, 令佢減輕好多後場工作.
我? 我o既表現? 哈, so far so good 啦! 由於上場比朋友話我唔夠霸氣, 所以今場有多少少改變, 我有一球係殺入對方禁區上籃; 亦由於應承o左團長, 今場比賽要取分多過上場, 所以今場我決心要取分. 一開場先o黎一個三分, 然後一個兩分, 總共五分, 嘩, 真係多過上場呀!!
突然間諗, 而家打o左四場, 每場都有一個三分進賬, 希望可以係整個比賽, 我每場都可以入一球三分!! 我會以呢個為目標進發, yeah~~
得分: 5
籃板: 2
封阻: 1
圖片取材自 basketballqld.com.au


text:
青嶼幹線
青嶼幹線(Lantau Link)係香港8號幹線一部份,連接位於大嶼山同青衣島.全線都係三線雙程分隔公路.
青嶼幹線响1997年4月27號由前英國首相戴卓爾夫人,香港總督彭定康,布政司陳方安生主持開幕儀式,5月22號正式通車.
青嶼幹線係目前唯一連接大嶼山同香港其他地區嘅陸路通道,由青馬大橋(連接青衣同埋馬灣),馬灣高架路同汲水門大橋(連接馬灣同埋大嶼山)組成.幹線全長3.5公里,分上下兩層行車.兩條橋嘅露天上層係三線雙程分隔快速公路,有蓋嘅下層就係兩條港鐵機場快綫同東涌綫嘅路軌,同埋兩條喺緊急時使用嘅單線行車道路.車速限制為每小時80公里,而下層行車道路為每小時50公里.
響正常情況下,下層行車道路唔會開放使用.只會響特別情況下,例如路段普遍吹強風,上層道路封閉等,先至會開放使用.下層行車道路並唔連接馬灣.打風期間,更會考慮全線封閉.
收費[編輯]
青嶼幹線通車嗰時,啲車經荃灣區欣澳收費站,西行(往大嶼山方向)唔使畀錢,東行(往市區/新界方向)先至要畀錢.馬灣連接路通車之後,經荃灣區馬灣收費站,東行(往市區/新界方向)唔使畀錢,西行(往馬灣方向)先至要畀錢.
由2020年12月27號,即係屯門-赤鱲角隧道通車嗰日開始,青嶼幹線唔再係大嶼山連接市區嘅唯一道路,行青嶼幹線改成唔收錢.


text:
「分析」
其實數據分析分咗好多類型,而做數碼分析師要配備嘅技能真係十分之多.有營銷,設計,客戶體驗,編程,測試等等,所以要數嘅真係數唔完.至於工具方面亦都係多不勝數,只不過最基本嘅都係由 Google 嘅工具開始,而近年 Google 嘅產品亦因環境不斷優化.所以要駕馭數碼分析,其實一啲都唔可以偷懶,要不斷更新自己嘅知識先至可以配得上係一個稱職嘅分析師.
「入行」
當然好多人想加入數據分析嘅行業,不過首先要了解一樣好緊要嘅嘢就係啲數據其實係點樣收集,而收集嘅目的係啲乜.另外亦都要了解新嘅技術同限制,因為不同行業有不同嘅要求.而家要做數據分析,最基本嘅工具包括收集網站同手機程式嘅用戶行為 (Google Analytics 同 Firebase),標籤管理(Google Tag Manager),用戶測試同個人化(Google Optimize)同數據圖表化(Google Data Studio).
「基本」
Google Marketing Platfrom 其實係好強大,但係亦都唔係萬能,亦都有佢既弱點.只不過因為 Google 好多工具都免費,所以相對比較容易學習,要搵人亦都比較容易.不過至於係唔係全能型嘅分析師就未必係,因為佢哋可能只係對 Google 嘅產品比較熟悉.如果要開始嘅話就一定係由 Google Analytics 同 Google Tag Manager 開始,而另外極度建議要先對開發網站有一定嘅了解,當中包括 HTML,JavaScript,CSS 同 Regular Expression.


text: 近排由於想轉用其他網絡供應商 ($3X/月卡巴人上網卡),所以將家居嘅寬頻取消,但係冇諗過原來取消家居寬頻係需要有咁多步驟,相比起申請方法仲複雜,所以筆者今次想將整個取消流程放喺呢度俾大家可以作為參考. 在講述以下取消香港寬頻流程之前,首先要提醒大家有兩樣注意事項: 第一,好多人以為合約完左就可以乜嘢都唔使理但係其實佢個條款寫到明,如果你要在到期日取消中止合約你需要起終止日期前30日填寫這份取消表格. 就算你個租約到期,你都需要填寫這份取消申請表架,如果唔係香港寬頻會按照佢哋每月嘅收費嚟收取你嘅寬頻上網費.例如你份約係喺2020年12月31號到期你就需要喺2020年11月30日之前,遞交依張取消表格. 第二,取消咗呢份合約唔等於你取消咗你嘅 mytv super 電視機頂盒.你要留意返你仍然可以使用 mytv super 機頂盒但係衹能夠睇到佢哋定義為免費嘅電視節目.若果你真係好需要呢個.噉你就要諗清楚值唔值得去取消香港寬頻或者睇下有冇其他替代品可以代替. Step1: 香港寬頻取消表格 當你想取消寬頻嘅時候你只需要發一個電郵到hkbnbroadband@hkbn.net.然後要求填寫一份取消表格就可以喇.佢哋都會覆得好快以我的經驗為例佢哋通常會起一至兩個小時內回復到你. Step 2: 填寫表格 之後你會收到一個電郵回復你,並會包含一條連結叫你去填一張網上表格. 衹要按下連結就可以填寫報取消的網上平臺嘅表格.提提大家,你需要首先登記賬戶,然後先可以填寫呢個嘅登入賬戶號碼同密碼,因為呢個平臺同你喺香港寬頻平時嘅登入首頁嘅號碼完全係唔一樣. Step 3: 收到取消服務確認信 填完取消表格你會即時收到一個電郵,確認你嘅家居寬頻上網服務將會取消. Step 4: 歸還終端機 填完表格唔等於所有嘢都搞掂最重要嘅一樣嘢就係要歸還佢哋一開波俾你嘅上網儀器包括終端機,呢一個步驟一定要喺合約完結後30日內歸還返,如果唔係會收取下面所講嘅服務費.當然你都可以叫人上嚟收,但係會另外收左你$400服務費.


text:
帶著SP去旅行2022~西澳篇 Part 2
Monday, 14 November 2022 by spidey
Day 3 朝頭早天氣麻麻地,係附近望住條swan river,食個light breakfast就算喇 雖然light,但D seagull都虎視眈眈,見你一走就會沖曬過黎搵野食. 由於路程有D遠,無咩車直到跟住落黎會去果個動物園,所以就call uber~ 點知真係預到個uber爸爸,仲要係PHD,成程聽佢分享下kenya同wa既教育制度等等等等topic 轉眼就到左目的地 都幾多野睇,同埋最緊要好多動物你都係有得摸既,又可以餵佢地食野 呢樣真係同香港好唔同 而呢到D袋鼠主要有3款,我諗目測都有接近100隻?無fact check,但應該差唔多,D粒粒屎屙到周圍都係,真係夠晒raw 鍾意動物既人同埋一家大細都幾建議黎呢到. Day 4 唔知點解佢好想去ikea,呢邊就得1001間,都鬼死咁遠 😂😂😂 但又比佢搵到個rainbow bag,咁就買左幾個 好似佢話會送D比 fans?自己問佢喇呢D 當我地以為香港都應該有呀麻..朕就走去check一下 呀屌,原來好多地方都有,係香港無 🙃 anyway,食埋個肉丸,雪糕 咁就趁有陽光,出發去海邊lu~ 一落車就覺得唔對路,係陽光普照 但D風大到呢,吹到頭都甩🤓 放低D野就嗱嗱臨去海邊走走 果然,平地未放drone都應該5級風起跳🤣🤣🤣 強行放飛就係咁 所以都係真係欣賞下大自然,睇下人地玩下kiteboard,hea左個下晝,再慢慢行返返去酒店 呢間野就係一個叫”私家菠蘿”既地方,間隔麻麻地啦 貴在係海邊,呢間房型就唔係直對個海,但有個露台仔 一打開窗台到門!個view係靚既,再加上日落呢個時間,你係會諗起呢句歌詞 天色已漸沉,落日如雾灯 咁就要 扑得 深,深,深! 正當大家除晒衫之際,準備扑嘢果陣 屌呀...對面個屋主好chill地浸住個私人jacuzzi,再加杯啤酒.... 由於個距離都算係近,真係𩓥高個頭就見到果隻,所以我地都唔能夠太猖狂,當佢透明... 咁等下等下,男屋主都幾多男朋友,浸下又一個加入,浸下又一個加入.... 於是我地都唔L等喇 比佢地聽下D聲算喇~😂😂😂 至於大戰完之後就係返附近,食個柬埔寨野就算 呢間呢,麻麻 因為D野偏鹹,特別係條魚 所以野食今日就都無咩好介紹喇 Day
hkhotelsexparty 69號技師.摩神 話說上回講到有位大師級人馬係北京,咁就邀請到佢落黎香港打個圈 咁震奮嘅消息緊係即黑同d女member 講 因為呢d專業嘅朋友唔係成日出現 咁好快已經Full Booking 至於好學嘅男會員亦都把扼呢個機會去偷師. 當中亦都包括有新加盟嘅Tompson 大哥,同ming哥仔,至於近期醉心日本女仔嘅豆腐哥亦都在場鍛練 佢地分別鑊頒發一個no.,121號,97號 同88號雖然話就話速成班,但對於我地嘅女士,應該已經夠應付 =P
馬來西亞「國陣」敗選和香港學者參與sex party 的啓示
Thursday, 10 May 2018 by spidey
(不斷更新●大馬變天)執政60年「國陣」敗選 92歲馬哈蒂爾再拜相 馬來西亞周三大選促成變天,92歲前首相馬哈蒂爾領軍的「希望聯盟」(希盟)成功推翻執政60年的執政聯盟… 其實呢篇文諗住整理好先獨立寫,因為入面有好多爆炸性同真實嘅資訊. 但眼見長期隻手遮天嘅馬來西亞版嘅”民健聯”結速60年嘅專政,敗給團結嘅馬來西亞人,係開心嘅,所以都即時update 而究竟馬哈蒂爾嘅希望聯盟係堅做野,定係又係濕9政客過橋抽板呢d係後話,起馬馬拉人, 真真正正嘗試到民主嘅成果,自己政府自己揀,自己柒左無得喊,選民亦要為自己嘅on9付責,咁先係一個健康嘅democracy. 而呢樣野係香港恨都恨唔到,因為香港嘅情況就係 : 小眾破滅,非兵不利,戰不善,弊在唔團結,但呢篇文唔講太多. 重點Democracy 同sex party有乜L 野關係, 🆗,聽我地講,又有d唔熟識我地嘅人或姐衛道之士覺得我地齋抽水 咁不如就聽下d學者點講 話說係3rd May,我地就派人參與左何式凝博士(Dr. Petula Ho Sik-ying)果邊搞嘅呢個workshop,去觀摩下女性,同學者點睇sex party呢件事. 當中有出席嘅人士個個唔係PHD,就係唔同國家嘅研究生,ngo,小弟真係自愧不如, 但為左從中學習同改善我地不足之處, 就發揮下人不要臉就無敵呢個大無畏精神去學習.... 點知,真係大大出乎我地意料之外,講者係親身參與左呀”嚴謹大會”4年,然後先做到呢個research,所以以第一身嘅角度去演譯成件事,並勇敢向大眾承認同分享個案,指出當中嘅一D鮮為人知嘅事,帶出democracy 嘅重要性. 為左能夠客觀同followers分享當晚嘅所見所聞, 我地會學術性咁分開兩個部份. 一個只會直接出講者嘅slide,同佢親述嘅story,絕無添加成份,盡量準確還原 一個係我地對呢件事同未來🙌嘅trend 嘅comment, 當然大家可以當食花生睇成件事,但我地都係會鼓勵大家認真去諗下成件事,再諗下民主呢樣野.
- Published in Blog, 會務: SP日常, 社會時事: 性鬥士厚多士, 精選


text:
房L的誕生 1
從細,我就跟我阿婆生活,自小我都會將利是存起,同埋我從小都好鐘意金器,每次經過金鋪見到D金,對眼會發光.三歲定八十,原來自小我已經好9貪錢.但其實我小時既志願,大家知唔知道係乜? 其實係醫生,呢樣係受我長輩影響,不過我亦深信我就算做到醫生,都係一個好9貪錢既醫生,當然到而家大家都知我做唔到喇.
其實我細個讀書唔差架,好多時全級頭10名內,不過真係因為識左一班好好既損友,自中學起踢波籃球篤波乜9都玩,重有條好仆街既好兄弟好到我會考溫緊書時,重有一個月就會考,係自修室同我講,金庸好好睇,你快D睇下,咁我就用左我好寶貴既一個月時間去睇晒金庸全部既書,最終大家都知個結果喇? 我得三分,就係唔洗讀書果三科.....中英數
當然以我呢D人材,更係諗住考多一次一定金榜提名喇,就同幾個老友去讀夜校Repeat,果年爽law 每日下午兩點起床,跟住去個朋友屋企打機,夜晚6點半番學,但7點鐘已經走鬼左,跟住就去篤波打籃球,一年時間,退休生活,成世仔最爽既一年.最終會考結果都係三分,咁我就真正放棄了,而走去入讀工業學院,果時在工業學院,搵左份兼職去做,細時唔讀書,大時做運輸,就係做倉務送貨,衰D講就係"姑厘",其實幾年既讀書生涯,我好多時都走堂去番工,而我都講過我從少就好9貪錢,而我既第一筆錢,亦由此而來,經歷4年既TI及TC生涯,在畢業時,我銀行戶口已經儲落6位數,當時係1999年,咁你就知道我幾勤力去番工,我在朋輩當中儲既錢可能也算是數一數二.
下篇開始入正文,請留意
圖中正是小弟當年會考佳績,我想同各位年青人講,邊個話一定要讀書先有用,就算人地話你廢,你洗9理佢,最緊要係你自己覺得你唔廢,同埋讀唔到書好閒,到你40歲時回頭一看,原來小菜一碟,千其咪鬼為成績去死,你咁做我堅同你講on9


text:
( 9月 開學 ) 開學 7大注意事項
淨低唔夠兩個禮拜就開學,咁多位同學都係時候收拾吓心情,為即將到來嘅開學禮做好心理準備啦.下面7件事大家做齊未? 準時起身 前一晚較定鬧鐘,第二朝準時起身梳洗,準時返學. 校服執靚啲 整齊嘅校服可以俾老師一個好印象,同學不妨熨直埋件衫. 記得做好暑期作業 雖然放假係好開心,但係都要做好功課,唔好第一日返學就欠交功課呀. 記得執齊要用嘅書 開學前一晚記得對比時間表,確定好第一日有咩堂要上,執齊書包. 同校長老師打招呼 作為一個學生,有禮貌係十分重要,路過校長同老師都打聲招呼就夠禮貌. 收拾心情 準備學習 學習需要心態,收拾心情,繼續學習.為了盡快準備好學習. 為左盡快習慣學習嘅模式.跟住落嚟我就要同大家分享3種懶人輕鬆學英文嘅方法. 睇外國youtube 同學仔閒時冇嘢做可以試吓睇外國嘅youtube片段,例如一啲打機片或者時事片之類. 推介: English Fluency Journey. Cana Ko Learn English with Let’s Talk. English with Lucy. 聽音樂 呢個係最多人揀嘅學英文方法,藉由令自己嘅耳仔習慣聽英文,甚至練


text:
人大咗真係好難再有純粹既友誼
點會難
識十幾廿年既中學朋友又有
出黎做野先識既都有
好多人平時到底識埋啲咩朋友
雙方面既.
我有另一個同學V,就係比較有得講.有出外行街幾次,同去過V屋兩次.
之後,剛好E出國返來會留幾個月,我,E,V三個出去食晚飯,E當面對我講想我行開先,有嘢同V講.我無放在心上,咪行開去shopping下.晚飯個餐廳在商場裏面.
之後食完飯,三個一齊行散心個陣.我問E,V講乜嘢,兩個同聲一齊反應NO.
之後,V同我講乜嘢開始唔客氣.語氣係睇唔起個類.我有當面問過V發生乜嘢事,V主要係同我講事業同公事.換句話講即係無當我係朋友.我自問無得罪或做錯,揾工方面無理由會成爲無當我係朋友既理由.所以只有係舊同學包括E方面出問題.補充返,以前P曾經講過去過關島住一段時間.我段估P有移民美國既心.V自P曾經講過去過關島之前一段時間都無再同我,E,P聯絡,所以先有E話揾唔到V.
兩年前,E話揾唔到V,話另一位同學P都要我電話,我當面問E點解係我背後講壞話.初頭E唔承認,後來可能想引我自己供出電話所以承認.我要佢解釋,佢就在佢所謂網上“朋友”公開佢揾我之前預先話定我錯.之後畀左另一位舊同學P個電話,要我自己打手提去.
雖然我無打去,但大家可能會在意點解我會講出來.因爲事情係發生在2020年頭,係2019年社會大事發生無耐.所以哦估計E堅持要我手提號碼係想將來R我代佢E負責麻煩乜嘢.
兩年後既現在,如果我有打去.或者我個手提可能畀P用做移民,唔係舊生公事.
總結,朋友係雙方面.好似當初V同我有得講深入可能係環境接近.


text: 先旨聲明:要插《長津湖》嘅地方多到爆!我主要就唔喺「本片是否符合歷史」的角度論,因為預咗佢歪曲歷史,我只係針對本片嘅編劇,故事和邏輯嚟評論. 美國🇺🇸係有嘢平過大陸🇨🇳,就係電影成本!《長津湖》同《尚氣》一樣,都係 2 億美金,但視覺同特技效果就差天共地!就算兩集《戰狼》都拍得好過「党100週年電影」,不是什麼世紀級大製作!美術與打燈風格落後,CG 動畫仲粗糙過2015 /17年嘅《戰狼》!雪景場面色彩太多,啲色可調得灰白暗蒙一點,來傳達大風雪「好凍,好凍」的感覺,好簡單的調色就可以處理到,好簡單嘅顏色學!《戰狼》有好多實景,反而《長津湖》好多畫鏡.以前《Gone With The Wind》,《十誡》,《埃及妖后》 哩啲4,5,60年代嘅荷李活電影,就話因為技術限制而要用畫境代替實境,但背景既是人手所畫,以假亂真,呃到好多代人.今日《長津湖》嘅畫境係用現成的電子圖 key上去,慳水慳力!構圖單薄,比例又唔啱.好幾場戰機群的距離太近,有些少駕車經驗的人都會覺得奇怪.《長津湖》完全cap水!不過帳面可能灌水,充大頭鬼也說不定! 開場講到吳京飾演嘅主角伍千里打完仗後回家,應該是「國共內戰」,佢同屋企講到政府給佢哋2畝幾地,又可以起屋,又可以威水俾啲鄉里睇.咁如果當時個個都有政府俾地,咁又唔係特別威啫!有政府俾地你起屋就好威?咁你只係炫富,心態好似有點錯誤!政府俾地你所以佢好好,值得你上沙場為國捐軀?乜唔係認同佢建國理念,覺得值得捍衛先去打仗㗎咩?其他國家招兵,係用福利而唔係生活基本需要嚟交換,你唔駛一定要當兵先滿足到生活基本需要.基本生活條件變成理想,其實都係黨用食飯,住屋嚟要脅你去打仗,偷換概念,教壞細路!所以中共人嘅理想就係食,瞓,屙同威威! 15/16 分鐘鏡頭轉移到北京中南海,毛澤東就出兵嘅事開會.部下報告,劈頭就講美軍登陸仁川,講到好似係美軍單方面大舉侵略大陸土地咁樣,冇交代成個韓戰嘅背景——(美軍係應聯合國要求出兵,所以大陸出兵就以「人民志願軍」嘅名義,去迴避「解放軍對抗聯合國」嘅說法,因為「解放軍」係「正義之師」,無理由解放「聯合國」捍衛嘅國家,所以叫「人民志願軍」.你睇下幾狗吖毛澤東!其實係冇人志願,甚至上咗火車都不知道去哪裏和做什麼;中共將大批國共內戰嘅國民黨戰俘推上沙場做炮灰.算啦,佢扭曲事實預咗嘎啦!又聲稱美國空軍13隊「將」登陸台灣,又提及美國違反1950年1月5日就台灣的立場,其實係扭曲杜魯門總統嘅聲明,用「台灣議題」來焫㷫小粉紅觀眾.以「美軍🇺🇸單方面入侵」過於簡單嘅橋段,好「單細胞式」交代開戰嘅原因! 毛澤東話「尊嚴,只在戰場上發生」,又話:「打得一拳開,免得百拳來」.所以呢,大陸人嘅尊嚴就係食,瞓,屙同威威!美帝咁「逼害大陸」,跟著韓戰又殺咁多中國人,咁大陸 79 年同美爹勾結建交,中共咪係PK漢奸先? 伍千里個細佬伍萬里,由易烊千玺飾演,香港人可能比較陌生,佢個樣成個陳同佳咁款!佢係一個年輕少艾,入世未深嘅村童,終日遊手好閒,撩事生非,搖身一變上戰場經歷戰火,親眼目睹朋友戰死,血漿淺面,非常痛恨美國鬼,仲要親手殺人;但係同時佢又好想被哥哥睇得起,好追求所謂「英雄」同「軍人嘅榮耀」.要成為當時所認可嘅「囯家英雄」,要殺夠20個美軍!佢係拋石能手,喺佢一出場同電影尾段佢都有拋石嘅場面,用嘅係右手;但係中段講到佢同一個美軍生死肉搏嘅關頭,佢要開鎗殺人,竟然係用左手.開過鎗嘅人都知,開鎗係要用你擅長用嘅手先可以應付到鎗嘅衝力.伍萬里哩個後生仔嘅角色,係要來 appeal to 中小學生,俾佢哋身份認同,由一個冇用嘅村童變成囯家英雄,所以本片係有好濃厚洗腦目的,鼓吹年輕人盲目仇美.長期喺哩類流行文化作品嘅薰陶下,周圍接收到「反美」意識,真係會俾年輕人錯亂嘅世界觀! 故事話兩兄弟被編到同一個連隊,其實 make 唔 make sense 嘅呢?因為正常軍隊編制係唔會咁安排.一來,若他們部隊遇到轟炸,一家就同時死 2 人.二來,咁樣係會影響軍人喺戰場上嘅決策,有感情牽扯同顧慮,大細眧,大大提高作戰嘅死亡率同置戰友於極高風險下.如果講佢哋喺唔同連隊,然後打到後期兩連變一連,或者講兩連合作,咁就 make sense 啲! # 有一幕戰後兩兄弟傾計,哥哥問細佬點解要唔服從命令跑返嚟搵自己,萬里好難為情話:「因爲你是我哥」,嘩!賣 sweet!販賣親情呢,大陸不嬲都行哩套;但係原來細佬返轉頭救阿哥係「擅自離隊,違背軍令」,仲要累成支隊伍企喺半路等佢,阻礙行動,不但做唔到親情可貴,而且仲係話私人利益係大過公眾嘅! 人物互動錯亂,伍千里將細佬交俾胡軍演嘅雷睢生(雷公)去管,而雷公係帶大哥百里同二哥千里初上戰陣嘅老隊長,即使官階唔夠千里高,但始終都是兩個哥哥的師傅,萬里應該對佢恭恭敬敬,話晒都係軍隊場合.但係萬里同雷公嘅互動冇大冇細,萬里會整蠱佢啊,嘈醒佢起身,以下犯上,毫無體統,如果喺正常軍隊,起碼被罰跑圈同冇飯食! 全套戲只有胡軍演得比較好,雖然劇情狗屁不通,但胡軍嘅演技尚可將佢個角色演得較有說服力和立體感,其他角色都好唔紮實,虛有「英偉」嘅外殼,冇靈魂,吳京啲表情傾向浮誇;眾多角色之中只有雷公先可以表露真實,軟弱,傷痕累累嘅一面,雷公都可能都賺到啲熱淚,其他角色就 afford 唔到 vulnerable,因為角色設計本來就十分脆弱! 神化毛岸英,我哋都預咗架啦!最近大家都提起佢點死嘅!(其實唔刪po咪冇人傳囉!)相傳佢喺前線發少爺脾氣要食「蛋炒飯」,生火被美軍發現地點而炸死.真係抵死!當然哩度佢嘅出現同死亡都會被「最大利益化」!靚仔,謙厚,愛民如子的.毛岸英上前線派乾淨衫,被,慰問傷兵.伍萬里喺佢面前問另一個士兵:「殺幾多個美國鬼先叫『英雄』?」個士兵答:20 個.毛岸英竟然答:「上了戰場就係英雄.」佢哩度想表達囯家好明白事理,「只要你上戰場,國家就認可你係英雄」!想引人上戰場都唔駛咁,將「英雄」殊榮嘅要求降到咁低,侮辱歷史一般對「英雄」嘅定義,即係好似美國左膠嗰啲「participation trophy」咁,整到 cheap 曬! (山頂反光鏡.) 到「Allan Maclean 上校之死」嗰幕,Maclean 心口中鎗奄奄一息,伍萬里見到 Maclean 苟延殘喘想開鎗射死佢,因為佢爭8個就湊夠20個美國鬼子.但係竟然喺哩刻,千里叫佢唔好開鎗,話:「有些槍必要開,有些槍可以不開.」有沒搞錯!喺戰爭嘅場合,敵人臨死嘅時候,你竟然同我賣「人道」?(即係嗰啲植物人瞓好耐,唔知佢醒唔醒得翻諗要唔要掹喉咁,但係喺某囯度梗係掹啦!)通常喺決戰片,輸嗰方受咗致命一擊,面對死神臨近和打敗嘅恥辱,咩尊嚴都冇曬,而且好辛苦;贏咗嗰個面對敵人嘅垂死煎熬都好難頂,礙於戰士嘅精神,通常都會送對方上路縮短雙方嘅痛苦!你竟然喺度賣「慷慨」,「仁慈」同「人道」?你送他去醫院救嗎?虛偽到極!喂,好似係伍千里射到佢垂危先,你真係唔慌唔人道啦! 哩套《長津湖》講 low tech… Read More


text:
袁生,希望你睇一睇我講嘅野
我對你就毫無敵意,因為高登時代大把人柒過你好笑過你,唔覺得需要對你有敵意,最多咪一笑置之
講返正題,其實你經常令我諗起一個人,就係《一拳超人》嘅原作者one,當我第一次睇到個原作者嘅畫功時,仲震撼過睇你啲畫,然後我就諗:點解你同佢個發展會差咁遠?
我嘅睇法係,首先日本創作環境同香港唔同,喺香港你想出名一定要畫功好兼有特色,要短期內吸引到人嘅目光,因為香港人又速食又挑剔又忙碌,同時又冇乜人會願意贊助啲前景不明嘅漫畫家,所以如果one係香港人,佢開個blog日日畫最終只會畫到拎綜援,佢放上高登一樣會畀人屌到仆街,呢個就係香港
但係
掉翻轉講,如果袁生你係日本出世,你自問又有冇本事做到one咁嘅地步?我諗你自己都心中有數
所以問題唔單單出在香港環境上,你嘅創作能力都好關事,其實香港有好多畫功一流嘅同人畫家,但偏偏佢哋寫故事能力不足,所以冇辦法上到位,最多只能做個兼職插畫師,畫畫賺嘅錢仲少過譚仔阿姐
咁你諗下,連大師級高手都要乞食,相比之下你既冇作畫能力,又冇寫故事能力,要點樣喺香港呢個創作地獄生存呢?
我寫咁多野唔係為咗潑你冷水,只係覺得做人要知道自己成功同失敗嘅原因,總好過不明不白咁浪費大半生都唔知發生緊咩事,既然你都話自己不再年青,夢又已經追過了,點解唔索性放下執著,畀自己一個新生呢?


text:
港式街頭小食,魚蛋和燒賣,夠晒經典;意大利人街頭小食又係乜呢?近日灣仔和昌大押拱門下開咗個外賣檔口仔CRUST Sciuscia,主打正宗拿坡量傳統街頭小食,包括:意大利煎麵餅,炸薄餅,杯裝炸魚仔等.呢個外賣檔其實係CRUST Italian嘅延伸部分,餐廳始創人話由於港人無法去旅行,所以試下以呢個方式將家鄉嘅文化和美食帶嚟香港.
CRUST Sciuscia 供應嘅拿坡里街頭美食,歷史可以追溯到 20 世紀初.大家熟悉嘅意大利薄餅,一般用烤爐烤烘,但香脆可口嘅炸薄餅(Pizza Fritta),你又試過未?原來製作方法與第二次世界大戰有關.話說二戰後,社會不景氣,生活艱難,當時食材和使用木材嘅烤爐係奢侈品,所以有人諗到用滾油炸薄餅麵團,並在熱油中將佢轉動,製成炸薄餅.
CRUST Sciuscia就在灣仔和昌大押拱門下,主打正宗拿坡量傳統街頭小食.
炸薄餅(Pizza Fritta)
另一款好熟面口但又唔同咗樣嘅意大利小食,就係意大利煎麵餅(Giri Di Pasta).賣相就似將一碟意粉拎去炸成餅,呢度有3款唔同口味,滿足唔同喜好嘅你.
意大利煎麵餅(Giri Di Pasta)
不論任何地方嘅街頭小食都有一個特點,就係食得方便.Cuoppo,意大利文嘅意思係「紙筒」,用紙筒裝住嘅小食,方便大家拎住一邊行一邊食.必食推介有炸沙甸魚仔及炸海藻麵團.
紙筒炸沙甸魚仔
CRUST Sciuscia仲有好多唔同款式拿坡里及其周邊地區嘅正宗街頭鹹甜小食,部分更係在意大利境外基本上難搵到.在未有得出遊嘅日子,嚟呢個灣仔外賣檔仔搵食,可以重溫一下昔日外遊尋味嘅興奮.
CRUST Sciuscia供應嘅拿坡里街頭小食,在意大利境外基本上難搵到.
無時間坐定喺餐廳但想食傳統意大利薄餅,呢度有6吋size 薄餅賣.
INFO
CRUST Sciuscia
地點:灣仔莊士敦道60A至66號
營業時間:每天早上十時至晚上八時
Text: Josie Yan
你或會有興趣的相關文章:
(陪著你走)《鱷魚君最後的100天》期間限定店│4大打卡位 + 日本直送精品
(相機先食)尖沙咀K11期間限定MiFFY Cafe│甜點三層架 / 特色蛋糕 / 雪糕乳酪


text:
啲人成日話唔知女仔諗咩,小編覺得其實有時我哋女仔自己都唔明~好彩日本近年嘅「動物系女生」就根據動物特質將女生唔同性格分類,真係超方便!即刻睇下你屬於咩系~再送你專屬面膜推介,鍚自己多啲啦!
犬系女生
活力十足,會誠實表達自己想法,個性單純而且鍾意依賴人,開唔開心都會直接顯現喺面上,簡簡單單嘅小事已經可以好開心.而且對伴侶非常忠誠,仲鍾意聞伴侶身上嘅味道添~
建議面膜:肌美精超滲透3D水潤嫩滑立體面膜,蘊含高濃度透明質酸配方,達至深層水潤效果,可以幫肌膚差足電,啱晒精力旺盛嘅犬系女生keep足energy!
貓系女生
對周遭事物都有敏銳嘅觀感同觸覺,享受獨處嘅時間,但有時又渴望被關懷.討厭被拘束,若即若離嘅感覺,令人有一種距離感,就好似冰山美人一樣.
建議面膜:肌美精超滲透3D美白立體面膜,蘊含高純度維他命C,幫你塑造雪白淨透的肌膚,冷豔神祕感可以令男生對你更傾慕!
兔子系女生
個性細膽怕識新朋友,所以新朋友圈子聚會時往往會顯得不自在,而且多愁善感,拘緊嘅性格亦更少向人表達感受,唔開心都默默承受.
建議面膜:其實有唔少男仔都會覺得細膽怕醜嘅女仔好可愛,不過成日唔開心,皺眉頭就好易會產生皺紋!敷返個肌美精超滲透3D抗皺保濕立體面膜啦,為皮膚保濕同提供營養,預防皺紋同表情紋形成,心情更舒暢~
鼴鼠系女生
不擅交際同與人溝通,非常敏感,總係同他人保持一定距離,令人覺得難以接近.不過其實內心溫暖,只係怕受傷,等待對的人走入心扉!
建議面膜:敏感女生害怕受傷,但其實內心往往渴望與人交流,肌美精低敏高效保濕面膜,無添加7大致敏成分,可以幫你好好護理敏感的皮膚同內心,重新出發!
猩猩系女生
個性直率勇敢,更加不拘小節,會主動追求自己鍾意嘅人同事物,不過就有點脾氣,強勢嘅性格有時仲嚇怕其他人添.
建議面膜:簡單直接嘅性格有時更加容易獲得男生青睞,不過成日發火就真係好易會搞到暗瘡爆發喇,肌美精粉刺護理保濕滲透面膜AD,有效舒緩暗瘡泛紅,淡化暗瘡印同平衡油脂分泌,幫你降火兼呵護肌膚!


text:
小鹿斑比
《小鹿斑比》(英文:Bambi)係一部由和路迪士尼喺1942年製作及發行嘅動畫戲電影.套戲最早喺1942年8月13號上畫.佢係迪士尼第5部經典動畫長片.它的故事是改編自奧地利作家菲利斯·沙頓(Felix Salten)所作的同名小說(Bambi, A Life in the Woods).
呢套戲嘅主要角色有白尾鹿斑比(Bambi),佢阿爸森林之王(Great Prince of the Forest)同阿媽(冇提到個名),斑比嘅朋友兔仔桑普(Thumper),臭鼬花兒(Flower)以及斑比未來配偶費琳(Faline).迪士尼整呢套戲嗰時,曾經將斑比嘅種類由原著嘅西方狍改為白尾鹿,因為西方狍呢個物種從嗰時開始就唔喺美國本土生活,同時亦係因為白尾鹿呢個物種較為美國人所熟悉.呢套戲曾被提名三項奧斯卡金像獎,分別係最佳原創歌曲「Love Is a Song」,最佳混音以及最佳原創音樂獎.
套片嘅DVD分別由中錄德加拉同埋博偉喺中國大陸同台灣發行.本片電影原聲帶已經由滾石喺台灣發行,目前喺中國大陸冇任何影音產品發行.行故事劇情感人,喺網上被評為迪士尼最感人嘅作品.2005年,發行雙碟白金典藏版DVD,而續集《小鹿斑比2》由迪士尼喺2006年推出.行故事劇情感人,喺網上被評為迪士尼最感人嘅作品.


text:
憤怒鳥
憤怒鳥(英文:Angry Birds,粵語意思「發嬲雀」)係由芬蘭Rovio Mobile開發嘅電子遊戲,2009年12月11號喺蘋果iOS首先推出,頭一年已經賣出過千萬.由於隻遊戲受歡迎,公司亦為第啲智能手機系統(包括Android)出發嬲雀遊戲.
憤怒鳥重有特別版,包括發嬲雀經典版,Angry Birds Rio,Angry Birds Space,發嬲雀之星球大戰同埋發嬲雀之星球大戰Ⅱ.
玩法[編輯]
玩家要控制唔同色水嘅雀,幫佢哋由邪惡嘅綠色豬手上搶番啲蛋.每關啲綠色豬會匿喺用木,冰,石頭等等起嘅建築,而遊戲目的係打低所有豬.玩家要用丫叉射啲雀出去打啲豬,又或者破壞啲建築去令啲豬磧死.有啲關亦會有岩石同埋收埋炸藥嘅木箱幫手打啲豬.
遊戲裏面嘅雀有唔同種類.初頭淨係得最基本嘅紅色雀可以用,之後會出現有特別技能嘅雀,好似藍色雀可以一隻分裂成三隻,黑色雀會爆炸,白色雀會生會爆炸嘅蛋,黃色雀會加速,大紅色雀攻擊力高,綠色雀就會回旋.而啲豬亦有唔同大細,大隻啲嘅會襟打啲;有啲豬會戴頭盔令自己襟打啲,戴王冠嘅就更加襟打.而每死一隻豬就加5000分.
每一關提供嘅雀都有特定種類,數量同埋次序,如果可以用呢啲雀打低晒啲豬就算過關,可以玩下一關.破壞建築物料,打低啲豬都有分,如果有雀係冇用到嘅重會有特別加分.


text:
早論香港因爲新界東補選,網上面因爲六七之爭,搞到沸沸騰騰.結果楊岳橋險勝,本土派都攞到出乎意料地多嘅選票.雖然見到今次補選咁熱鬧,但由於自己對政治真係認識唔多,加上自己唔喺香港,又唔係新界東選民,無票可投,所以都覺得有啲可惜.
對於補選嘅熱誠,喺無處發泄嘅情況下,唯有寄情德國政治.咁啱德國今年有幾個州做緊地方選舉,而小弟身處嘅巴登符騰堡Baden-Württemberg,亦都係屬於呢幾個州之一.剛好尋日投票完咗,點票亦都完成,爲咗俾機會鞏固一下自己對於德國政治嘅認識,就順手寫返幾個可以同香港比較,又幾有趣嘅重點.
巴登符騰堡今年地方選舉結果
港豬vs德豬 之 Wahl-O-Mat
同香港唔同,德國民主你如果從德國革命計起,都有成超過一百年歷史,成個社會個民主程度都高到離曬譜.所以德國嘅年輕人根本唔需要對政治有咩認識或者參與.有啲甚至連票都唔想投,因爲自己一嚟認識唔多,二嚟佢地好清楚,兩個大黨都係有鐵票,德國人都係走穩穩陣陣嘅路綫,所以你投唔投票,對於成個局勢未必有好大影響(當然其實咁講係唔啱嘅,而我地今年就見到個原因).有時真係好諷刺,香港政府話:有票,你真係唔要?係,香港人就叫啲有票唔投,政治冷感嘅香港人爲港豬,有啲德國人真係一模一樣,成隻“德豬”咁,有得揀都唔做老闆.
Wahl-O-Mat,圖中係第二條問題,問應唔應該起多啲風力發電機
所以德國政府除咗賣廣告,叫下人投票之外,仲有搞咗個網上工具,叫“懷澳擘”Wahl-O-Mat,實在諗唔到一個有意思嘅譯名,或者可以叫“自助投票選擇機”啦.Wahl-O-Mat其實就係一份網上問卷,有一連串大約四十條年輕人關心嘅問題,你可以選擇你嘅立場:贊成,反對,定中立,最後仲可以選擇幾條對你嚟講特別重要嘅問題,增加計算比重.而呢啲問題,都係預先送去畀各大政黨,等佢地將立場同解釋一一寫清楚.咁你填完問卷之後,系統就會計算你嘅成個取態,同邊一個政黨嘅取態最爲相似,並且列出曬你嘅立場同其他所有政黨嘅立場嘅相似率,順便可以睇埋政黨嘅解釋.咁樣,啲“我討厭政治”嘅“德豬”,都可以響好短時間入面,搵到一個適合自己嘅政黨,增加返佢地對於投票嘅參與度.
小弟係香港人,雖然已經住咗德國一段時間,但係唔係德國人,無德國護照,自然無得投票.不過出於好奇心,自己都花咗啲時間玩咗一轉Wahl-O-Mat,結果令人好驚訝,我嘅票(如果可以投的話)既然會去咗一個近來幾熱門嘅右翼政黨德國另類選擇黨AfD.我真係得啖笑.不過呢個結果就證明到,Wahl-O-Mat都唔係萬能,因爲呢啲問題雖然都幾重要同幾熱門,但係就未必可以好真實反映到成個政黨嘅取態同立場.
比如話有一條問題係問,夜晚十點之後,應唔應該禁止賣酒精飲品.老老實實,賣又點,唔賣又點呢?佢唔去問德國應唔應該用歐元(可能呢條問題實在太針對AfD),而去問呢啲問題,我覺得有啲無謂,可能真係因爲年輕人成日買酒飲?雖然佢都有問一啲重要問題,好似話:應唔應該加設資產稅?咁呢啲問題就可以好清楚咁將左右政黨分割出嚟.但係整體嚟講我覺得Wahl-O-Mat衹有一個好基本嘅指標性作用,真係投唔投得落,其實係要花心機去考慮,唔能夠單純憑幾條問題就可以得出終極答案.
掌心雷 vs 兩個交叉 之 ”右膠“陷阱
香港有阿婆被人用膠紙貼掌心雷,確保盲字都唔識多隻嘅阿婆都會”行正路“.掌心雷,其實就係指導啲公公婆婆投票,老實講,真係好陰功,好低級.德國人就高班啦,佢地知道,好多極右份子,其實根本無咩政治理論,佢地可能因爲幾乎弱智,搵唔到嘢做,就好受啲極右政黨青睞,因爲容易呃,容易洗腦,就話外國人搶佢地飯碗,啲同性戀搞到德國風氣敗壞,所以呢類人,通常都係大大聲,話要殺滅外國人,殺滅難民,殺滅同性戀…其實佢地根本無腦.
睇清楚呢個事實之後,左翼作出一流反擊:佢地唔會派膠,逼公公婆婆貼響手上面.而係用滲入敵後嘅方法:網上流傳出好多張圖,圖文并茂,叫右翼朋友,不單止要支持一個右派,更要支持其他盟友,以壯大德國右翼力量咁解.就咁睇係圖好正常,但上面寫住第一票要投AfD,第二票要投NPD.
由於德國有地方選舉同大選,而大選係要投候選人加政黨,所以大選係要兩票的.但係巴符州嘅地方選舉,衹需要投候選人一票咁多(當然大部分候選人都有政黨背景).啲無腦的”右膠“見到,真係會落搭,結果響選票上面打兩個交叉,結果?成爲廢票一張.我唔清楚呢一招令到幾多人投咗廢票,但竟然呢兩個政黨真係出返貼文,反駁返呢啲略爲有腦嘅人都唔會信嘅僞裝文,教返啲右膠,一定衹能投一票.咁你就知道,其實呢招係高嘅…
第一票投AfD,第二票投NPD,兩個右翼政黨一齊贏!(笑)
我想講嘅係,我認爲香港有兩個政黨好值得市民支持:民建聯行正路,趕絕拉布議員,撥亂反正.工聯會,維護工人權益,支持高鐵基建.大家記得,要出盡全力支持,淨係支持一個政黨係唔足夠令議會拉布現象停止,請各位記得同所有可以投票嘅市民,尤其係公公婆婆講,要投票,就一定要同時支持民建聯同工聯會,如果有埋經民聯,自由黨呢啲好政黨,一定要一籃子支持!記得打印嘅時候,要打得足,一個係唔夠的!見到老人家手上有投票指導,教人投票,係好事,唔好搣落嚟,貼多一張上去就得啦!
香港爆箱風雲 vs 弗賴堡Freiburg造票風波
香港呢一邊有個“爆箱”造票疑雲,另一邊巴登符騰堡都有一個預先造票疑雲.


text:
話說呀媽前日冇幫我book酒店,臨時臨急搵唔到酒店就book左呢間旅館仔.
老板娘係中國黎左呢到19年了(結左婚生左兩個女),勁後生冇蝗味,講普通話成個台灣人咁,都幾靚女架!.
呢到好乾淨,上到去仲好有design feel.
冇野做可以夜晚沖完涼坐係common area傾下計.老板娘仲會介紹d唔係熱門既景點比你感受下當地生活氣氛,呢到8點基本上就番酒店,記住沖完個涼出去廳同d唔識既人吹下水,傾下計.
間房唔算細,係碌架床既下格,仲有位比你擺埋個大gip入黎👍🏻,係倉係水平黎講係最高評價.通風方面佢有冷氣,倉入面有風扇,基本上夜晚刪埋房門訓都好涼爽唔會太焗.我大喼當然冇咩位開,要霸一霸張床黎開,但so far住落唔會有壓迫感,因為相對其他倉黎講佢真係好闊.房數唔算多,得7-8間,我住果時計埋我得4個客,一d都唔會覺得嘈.
廁所方面係勁企理!呢到有兩間廁所(一間女性專用)兩個沖涼房,有埋風筒提供~
價錢都好平呀!6500yen兩晚!地點勁近電車站(瓦町)最緊要,新!乾淨!住窮撚倉都冇窮撚感覺!
原本以為日本住倉多數都係膠囊style,但呢到個感覺係極摩登,大家歡迎多d幫襯~冇咩budget黎高松獨遊必住!老板娘話下年開多間係高松站,仲會有多人房,應該size會再大d!
地址及訂房可到hotels.com


text:
Lab人語錄系列二:究竟乜嘢係3D打印嘅 FFF 技術?
3D打印或3D Printing 啲個名稱大家一定唔會感到陌生,時不時都聽到有人講或者系報章雜誌見到,咁其實3D打印技術實質上係乜嘢同埋有冇局限性呢?
首先,3D Printing 技術有好幾種,而現時大家最多機會接觸到嘅3D Printing 技術係熔絲製造技術(FFF:Fused Filament Fabrication),所以以下會介紹一下熔絲製造技術包括其局限性.
熔絲製造技術(FFF)其實可以用擠牙膏去理解.擠嘅時候牙膏會整條擠出嚟,當你擠到好長嘅時候就可以將牙膏一層一層疊起嚟,而熔絲製造技術擠出嚟嘅係熱膠絲.當膠絲(打印所需材料)好有系統咁層層疊起嘅時候,就會形成一個立體形狀,亦即系我地打印嘅物件.
由於FFF技術係膠絲層層疊起嘅原理去打印物件,所以如果你仔細去望望用FFF技術打印出嚟嘅物件,你會見到物件表面有一條條橫紋(如下圖),呢啲橫紋就係膠絲層層疊起嘅結果.橫紋明不明顯好睇你想打印乜嘢質素,如果要求高質素,打印出嚟嘅橫紋就會更幼細,所以橫紋明顯度亦降低,當然打印所需時間就會更長.
上圖:打印質素由低(最左)至高(最右).打印質素越低,橫紋越明顯.
有人問可唔可以打印到好似玻璃面咁光滑,答案係唔可以嘅,不過可以通過後期加工製作做到光滑效果,至於點做?下次有機會再講.


text:
凝動創辦人黃梓謙(左)同總幹事江嘉惠(右)話抗疫係持久戰,鼓勵小朋友多運動.(陳芷晴攝)
團結就是力量,唔同機構合作做善事相信更加事半功倍.有三間非牟利機構攜手合作舉辦籌款活動,呼籲市民捐出政府派發嘅一萬元幫助有需要人士.其中一間機構凝動香港體育基金(凝動)創辦人黃梓謙(Gary)形容今次合作好難得,佢話大家理念相近,服務嘅都係基層學生,所以決定坐埋一齊,喺身心靈層面支援學生.
學習知識固然重要,凝動認為運動都不可或缺,所以一直以嚟向有需要嘅學生提供免費嘅體育班,除咗等佢哋鍛煉身體,仲可以透過運動培養正向思維.凝動總幹事江嘉惠(Judy)話疫情期間小朋友成日留喺屋企少咗郁動,有學生仲肥咗幾個碼搞到啲衫都唔啱着.機構認為抗疫係持久戰,所以持續請教練拍片教導簡單嘅運動,鼓勵小朋友喺屋企都要郁動吓.
陳葒陳君洋「擴業務」 輔導情緒
陳葒認為小朋友未必習慣疫情對日常生活嘅影響.
良師香港代表Tina,Arnold同Justin(左至右)都話難得同其他機構合作.
慈善機構受疫情影響,未必可以如常執行工作.陳校長免費補習天地(補天)創辦人陳葒(陳校長)形容機構「不務正業」,話以往只係支援學生學習需要,但疫情下要幫有需要家庭搵口罩,搵平板電腦配合網上教學,甚至資助學生家庭去唔同地點郊遊,紓緩身心壓力.陳校長話唔止喺疫情下,平時都有學生面對情緒問題,機構義務導師同學生一對一補習嗰陣,同時會同學生傾偈,了解佢哋屋企嘅困難,再提供適當協助.
「擴充業務」嘅仲有良師香港,機構原本主要招募有心人去基層學校任教,照顧學生嘅學業同生涯規劃.但學校喺疫情下停課幾個月,創辦人陳君洋(Arnold)覺得基層學生困喺屋企缺乏照顧,安排老師逐個打電話畀學生了解佢哋嘅困難,同時成立情緒支援平台,畀學生傾訴煩惱.


text:
要數英超最多人支持嘅球隊,我諗各大球會曼聯,曼城,車仔等球會嘅支持人數可以話係不相伯仲,始終每間大球會嘅歷史/過往球星戰績都有佢吸引人嘅原因.但曼城教練哥迪奧拿就覺得自己同爭標對手利物浦相比下,自己曼城呢隊波就唔多被人支持,佢更有自己嘅一套睇法.哥帥認為全國上下,不論係球迷定係傳媒,全國都係支持緊利物浦,佢仲愈講愈多話就算全世界同曼城為敵都好亦唔會介意,最緊要係贏到英超就得.實在唔知係歐冠輸左令佢受到少少打擊後搞到佢心情唔靚,定係出口術影響爭標對手啦.
除左哥帥暴走外,高普亦係賽後訪問發表左一啲相對有火藥味嘅評論,不過就火得原因.事關呢個訪問係利物浦1:1賽和熱刺之後做嘅,全場熱刺都成功控制紅軍進攻上嘅表現,更靠住致命嘅反擊連結令利物浦和得不容易.而呢場嘅失分對利物浦打擊又大,積分榜上追趕曼城嘅形勢一下子變得更被動,要封王除左淨低要贏哂之外仲要希望曼城失分,得個望字.所以係賽後高普表達出佢嘅情緒,雖然有讚對手係世界級,但之後就表示對手用盡方法浪費時間似足馬體會,靠一班頂級球員跑嚟跑去去擋走個波,更指對手只不過排係第五,接受唔到呢種踢法.但始終有攻就有守,各有所長,守到又可以俾到麻煩你就有佢嘅能力所在,yyy或者高普冷靜翻都會明白呢個道理.
第三位暴走嘅教練就係杜曹,不過佢就只不過係係想改善依家車仔嘅狀態.係新老闆面前贏住兩粒都要失分,令佢失左唔少面子,近排戰績又未如理想,五場只得一勝.最終呢位主教練就決定內部暴走,取消休假仲安排加操,佢表示咁樣係在所難免,認為禮拜日係咁嘅狀態下唔再適合放假,亦無人鐘意呢個情況.不過我相信藍軍球員都明白嘅,始終嚟緊決賽就要對利物浦爭足總盃冠軍,要把握今季唯一爭標機會係要努力下.


text:
HKSP Intranet Messenger (private room)功能封測中
Tuesday, 23 March 2021 by spidey
HKSP Intranet Messenger (private room)功能封測中 我地一向都重視溝通 咁當然想唔想同我地溝就另一回事啦 🙈🙈 所以我地一直都搵緊合適嘅人去做一個系統 好讓大家有秩序地交流之餘,又唔會大家擾亂大家嘅私人生活 當然,搵又搵左好耐,做又做左好耐 😂 終於呢家有d實在野比大家去測試 簡單講下,呢個private room嘅用途就係要黎private chat囉 舉個例,大家知啦,有時女仔係怕醜d嘅 我又唔想係公海區同咁多位member一次過傾淫計呀~~ 特別係有d夾到又玩得埋嘅,又想低調地互flirt下 咁呢個時候,Private Room就幫到妳 😎 Event前大家網調一下~wow~~~ 一黎到.... 真係男嘅又硬晒...女嘅又濕晒... 仲ice breaking? 真係break你個頭 😝 當然完全版仲有好多實用功能,同隱藏玩法 😏 暫時只係開住呢part比大家internal 傾下計先 所以,我地不停都做緊好多野,投資唔同軟件同硬件,去改善同完善每一位用家/member嘅體驗 無論係mentally定physically 都可以獲得滿足 雖然優化速度係我地黎講,仍然係有極大嘅進步空間 但係每一年,都比上一年進步,每一年回鍋嘅玩家都有新嘅體驗,呢樣野我相信會員們都睇在眼裡 (或者追左我地幾年Post嘅人都知 😂 ) 所以呢個message唔係只係比我地嘅member睇 而係比一d曾經受過不人道對待,或者比d地底大p嚇怕左嘅人知道 係香港,仲有一d 地面party係一直好努力做緊成件事 比大家有一個落腳點聚返埋一齊 待續
Tagged under: private room, 地面party


text:
雖然未知道海洋公園幾時會分拆山上係收費遊戲設施,山下係免費開放畀遊人入場,但係海洋公園作為香港市民既集體回憶,兼且唔少人都有年票,每日都有好多人去.
海洋公園本身有停車場,最方便同最直接就梗係泊返喺海洋公園本身個停車場.不過你需要按職員指示泊邊個位,唔可以自由揀位,咁就有機會唔係泊喺有蓋地方,有可能會需要泊喺露天位置.
退而求其次,就係泊海洋公園站停車場.海洋公園站停車場基本上全部都有蓋,而且好處係可以做原站出入享有免費轉乘優惠(註:原站出入既泊車轉乘優惠已經玩爛咗,下面會有另一教學),大約要泊10個鐘先大約等於泊喺海洋公園本身停車場.所以對於大部分可能只係去海洋公園玩半日既朋友,泊喺海洋公園站會更為化算.不過泊得喺海洋公園站就自然唔可以喺門口上落客,大家都要從海洋公園站行過條天橋,先至可以到達海洋公園入口.
如果你係經由香港仔隧道前往海洋公園站,記得出隧道口靠左往赤柱方向,經過第一個紅綠燈之後會有一個U Turn位,U Turn後靠左行大約150米,就係海洋公園站既入口了.
除左最近既兩個停車場介紹,喜歡日泊既車友,可以繼續睇埋其餘兩個停車場既推介;喺文章既尾部,更加以地圖方式,顯示左不同停車場既位置同距離.
1. 海洋公園停車場(按我導航)
近一定貴.不過,海洋公園停車場可以預先網上預約車位.保證有位.
星期一至五之非繁忙日子,時租收費$25(每日上限$150)
星期六日,公眾假期及繁忙日子,時租收費$40(每日上限$200)
2. 海洋公園車站停車場(按我導航)
一條天橋之隔,所以容易泊滿.假期要一早黎先有位.記住停車場入口喺黃竹坑道,即是如果你係由香港仔隧道出黃竹坑的話係要向赤柱方向行,去到壽山村道調頭,左手邊就見到個入口.
星期一至五,時租收費$24
星期六日及公眾假期,時租收費$32
不過,只要你識運用泊車轉乘優惠,每小時收費可低至$15/$18(以泊好先為準).
玩法好簡單,先泊車,後去海洋公園站入閘搭一個站去黃竹坑,出閘後再入閘,搭番一個站去海洋公園站.就完成泊車轉乘行為,來回都只不過十蚊以內,所以點計都抵得番條數,最多晒咗你十拎分鐘時間.走既時候,無需做任何登記,直接攞車拍八達通出車就可以.但係記得,搭完港鐵之後,嗰張八達通就唔好再用黎買野食同比錢等等,因為由泊車到攞車之間既使用上限係9次,超過咗個紀錄會無咗,咁就用唔到泊車轉乘架喇.
3. 安盛匯(按我導航)
由第三位開始,我由最平到最貴排列,反正都比較遠.泊車後,搭一個站港鐵吧.步行太遠了.
4. Marina 8(按我導航)
呢個係2021年9月1日先開嘅新場,記住停車場係由業發街入,佢嘅好處係超近黃竹坑港鐵站,一過馬路就係,仲要好平.時租$20,日泊都係$135,不過要留意時間,日泊只係到晚上七點.
5. One Island South停車場(按我導航)
One Island South泊車後,是行是搭港鐵,悉隨尊便.
水上樂園
除直接停泊於水上樂園停車場外,可考慮泊車轉乘以下交通工具.
- 由公園提供之免費接駁巴士服務(往返海洋公園正門及水上樂園,需網上預約)
- 城巴629號線(往返中環碼頭及水上樂園,途經海洋公園)
- 城巴629M號線(由水上樂園至港鐵黃竹坑站,只限回程)
- 專線小巴59S號線特別班次(往返香港仔東勝道及水上樂園)
- 的士乘客上落
1. 水上樂園停車場(按我導航)
水上樂園本身有停車場,但係必須預約,以及只有日泊無時租.但係因為你無得揀,唔通你泊去深灣郵艇會行入去咩.日泊價錢為$200 / $250.
2. 海洋公園停車場或海洋公園車站停車場
基本上水上樂園停車場係有足夠嘅車位俾比你泊嘅.但係如果你唔記得預約或真係無位的話.水上樂園設有免費穿梭巴士俾持有水上樂園入場票嘅人士乘搭.所以你泊番去海洋公園或者海洋公園車站停車場都係一個後備選擇.不過由於座位數量有限,必須於水上樂園網站預約 (按此).
3. 安盛匯 / Marina 8 / One Island South停車場
泊喺黃竹坑附近嘅停車場,轉的士入去,亦係一個好選擇.大家可以參考上文所介紹既黃竹坑停車場以作安排.
如果你有其他海洋公園 / 水上樂園泊車攻略,歡迎話俾我哋知,集思廣益.
註:相片來源,水上樂園網站
其餘熱門泊邊好文章:
東涌泊車泊邊好?
D2 Place滿晒附近泊車泊邊好?
港外線碼頭搭船去離島玩泊車泊邊好?
全港Donki尋寶地圖
石門泊車泊邊好?
The Wave / 觀塘工業區 泊車泊邊好?


text:
其實平時影相唔覺,但實際我頭痛分界線己經非常之闊,生左2個小朋友後甩頭髮的苦...我相信只有媽媽先會明白 >.<
今次做呢個頭皮護理,最主要都係去除頭皮厚厚的角質,髮型師Joshua 好細心講解比我知今個treatment對我有咩好處,同埋一d日常保護頭皮的知識
Hair kingdom 同以前我去過d salon都幾唔同,佢地唔簡止有雜誌同飲品,仲有一個夾糖果櫃,真係特別開心喎!!
開始treatment前先用一部頭皮分折機睇下放大我頭皮部份睇清楚,見到原來好多油脂塞住左我頭髮毛囊,所以可能因為都會令到我毛囊生唔到一d強壯頭髮,所以頭皮護理最好一個月做一次,同做facial原理其係一樣.
洗頭後,首先用上毛孔淨化液徹底清潔頭皮,噴咀設計感覺涼涼地幾舒服,髮型師再會按摩頭皮幫助吸收.
之後焗一焗佢...等大約15分鐘
洗頭時髮型師會再按頭部穴位加強效果
之後再用精華,同樣幫助去除頭皮角質及令到毛囊更健康
成個過程其實都好舒服,我不嬲都好鐘意人地按摩個頭,呢個treatment不停都可以享受頭部按摩咁...哈, 真係太舒服啦.
最後吹埋個頭, 大功告成,感覺到頭皮真係乾淨左好多,成個頭再無咁油淋淋,最緊要頭皮健康左咁就唔會再咁容易甩頭髮啦.
Hair kingdom @Elite Hair Group除左頭皮護理,佢既 B5焗油我都好想試,頭皮處理好,頭髮當然唔可以忽視啦,下次一於試埋佢,大家如果都對以上treatment有興趣都可以去Hair kingdom 搵髮型師Joshua 整下個頭啦 ^^


text:
馬其頓王國
馬其頓王國(古希臘文:Makeδovίa)係古希臘西北邊嘅一個王國.其史上至輝煌嗰時,亦即係亞歷山大帝國(馬其頓帝國),係由國王亞歷山大三世(大帝)開創.亞歷山大帝國係歷史上繼波斯帝國之後第二個地跨歐,亞,非三洲忌帝國,其疆域東自費爾幹納盆地同印度河平原,西抵巴爾幹半島,北從中亞細亞,裏海同黑海起,南達印度洋同非洲北邊.
起源[編輯]
馬其頓係喺古希臘邊陲忌一個地區,喺希臘中北部,西接艾普魯斯,東鄰色雷斯.其民族淵源重未確定,可能係伊利里亞人,色雷斯人(Thracians)同希臘忌多利亞人忌混血後裔.由於偏僻落後,而且行君主制而毋係民主制,而且主要住喺鄉村入邊,因此被其南境外忌繁榮忌希臘叫做無文化忌野蠻人.約莫喺西元前6世紀下半葉,馬其頓統一,實行君主制.
崛起[編輯]
- 馬其頓喺希波戰爭開始嗰時依附波斯,但又靜雞雞幫希臘人暗送情報.西元前5世紀末,國都從西北山區忌埃格(Aigai)遷去東南沿海忌佩拉.到西元前4世紀,攝政王腓力二世(西元前359-前336年)廢咗好細忌國王,自立為王,推行咗一系列改革.腓力二世借鑒希臘忌先進經驗,重採取有馬其頓特色忌舉措,強化王權,削貴族會議同公民大會忌權,改革幣制,用金銀複本位制.至緊要忌係渠忌軍事改革,建立咗一支忠於國王忌常備軍,創建咗好犀利忌馬其頓方陣.之後渠又佔咗色雷斯忌金礦,每年又有一個穩定忌收入來擴充軍事.馬其頓軍隊忌戰鬥力超過咗希臘第啲城邦忌軍隊.腓力為咗準備打東邊忌國家,重建立咗一支好犀利忌艦隊.
- 腓力二世喺軍力強大後,趁著希臘重打緊城邦戰爭嗰時南下打希臘.西元前338年,以雅典,底比斯為首忌反馬其頓盟軍同馬其頓軍喺中希臘忌克羅尼亞決戰,盟軍輸得好慘.第二年,腓力喺科林斯叫各邦來開會,宣佈希臘各城邦成立聯盟,除咗斯巴達之外忌全希臘都被迫承認咗馬其頓忌霸權,並決定打波斯.西元前336年,腓力喺渠忌女忌婚宴上被人刺殺.王位由腓力廿歲忌仔亞歷山大(即係亞歷山大大帝)承繼.
征服[編輯]
- 腓力二世死咗之後,希臘各邦又有反馬其頓起義.凈係得20歲忌亞歷山大繼位之後,向毋夠半年之內好快鎮壓咗叛亂.
- 前334年春天,亞歷山大過赫勒斯滂海峽打波斯帝國,亞歷山大忌軍隊同波斯王大流士三世忌軍隊向小亞細亞忌格拉尼庫斯河戰役(Granicus)第一次會戰,馬其頓軍大勝,毋夠半年就佔咗小亞細亞.西元前333年,亞歷山大率領軍隊向而家敘利亞伊蘇斯平原(Issus)大敗大流士三世親自率領忌10萬幾波斯軍,俘虜咗大流士忌阿媽,老婆同兩個女.大流士三世向東潰逃.
- 西元前333年亞歷山大征服咗敘利亞,腓尼基各城市.第二年又征服咗埃及,向埃及尼羅河口起咗一座新城叫亞歷山大裏亞(亞歷山卓).
- 亞歷山大向西元前331年春季又離開埃及,繼續東征.渡過幼發拉底河同底格裏斯河,十月間向高加米拉戰役又同大流土三世打.根據傳說嗰時波斯軍隊約莫有三十萬咁多,有馬步隊,刀輪戰車,但係都被亞歷山大擊敗,大流士三世又走去東邊.亞歷山大繼續向前,入巴比倫城,攞咗美索不達米亞.渠從巴比倫又向東行,入波斯本土,佔咗波斯忌蘇薩同波斯波利斯兩座都城,攞到好多金銀珠寶之後燒咗波斯波利斯城,殺戮住向嗰道尐人,來報復西元前480年波斯王薛西斯一世燒咗雅典城忌仇恨.之後三年亞歷山大又鎮壓咗波斯東北邊一尐反抗.波斯王大流士三世亦被渠忌部下殺咗,波斯滅亡.
- 西元前327年又進兵印度.渠統帥大軍向前330年從里海南岸向東,過帕提亞,向前329年—前327年打落咗巴克特裏亞同馬爾吉安娜,重趁機會揮師東進印度,打敗印度反抗者,征服旁遮普,重諗著沿著恒河繼續向東打.但係渠忌手下兵士向出邊打仗打咗好耐,好掛住屋企,又因為印度多雨,天氣好熱,士兵好辛苦,幾乎搞到公開造反,亞歷山大就將打落來忌印度部分分成三個省重留駐兵,跟著兵分三路返去西邊.
- 西元前324年初,亞歷山大將巴比倫作為新首都,建立咗一個龐大忌帝國—馬其頓帝國,亦叫做亞歷山大帝國.
- 西元前323年6月,亞歷山大突然患惡性瘧疾,病咗10日之後就死咗,死嗰時凈係得33歲.
之後忌人將亞歷山大征服忌土地叫做亞歷山大帝國,因為爾個帝國忌興衰同亞歷山大個人忌人生歷程緊密聯繫向一齊.


text:
「改名」
好多人都會問我 Beehive Strategy 點嚟,其實好少認真咁答佢哋.所以先同問過我嚟個問題嘅朋友賠個不是,因為唔係三言兩語可以講晒成個故事.首先公司名同人名一樣,唔好改錯,改錯會好大鑊,所以個名好重要!我問過好多人點解佢哋公司叫乜乜乜,通常離唔開我鐘意呀,好聽呀,產品嘅功能呀,背後好有意思呀等等.但係我一係 Google Search 吓其實係 Search 唔到...講真十個十一個人係唔會記得你間公司個名,Search 唔到係幾大鑊嘅事!
「研究」
所以我用咗好多時間去揀個名.由 Keyword Research,Domain 到 Social Media 嘅用戶名稱等等都做晒調查,確保無人用緊先放心去做所有嘢.當然 Beehive 係靈感,因為自己研究咗個 Operation Model 好似個「蜂巢」所以叫 Beehive.咁點嘅叫 Strategy?最主要係唔想俾個名綁住.如果叫 Beehive Analytic,咁間公司就真係只可以做數據分析了...所以我改咗個闊啲嘅名等我唔使俾佢綁死.咁你可以話之後 Rebrand,但係我唔想到時再煩過囉!
「結果」
咁當然單一隻字係冇可能 Search 到啦!因為 Beehive 同 Strategy 兩隻字太過普通(蜂巢/策略),但係兩隻字加埋一齊就容易得多!但係我蠢咗!點解?因為唔記得買埋其它近似嘅字,例如 Strategies.終於 「Beehive Strategies」嚟個名被另一間澳洲公司用咗,最慘嘅係嚟間公司係詐騙公司.現在想攞返都好難!所以係呢度呼籲大家記得唔好買漏嘢,唔係後果可以好嚴重!


text:
舊老細之前係澳洲返左香港探我地,臨走前送左份叫做Rory’s Story Cubes既禮物比阿囡.開黎玩發現都幾得意可以講下.
個玩具係咩樣?
呢個玩具其實好細盒:
打開入面,原來係9粒骰仔:
拎出黎睇,每粒骰6個面都印左唔同既公仔,所以一共有9 x 6 = 54個唔同既圖案:
點玩法?
個玩法好簡單,每個人擲晒9粒骰仔,然後用擲出黎果9個圖案黎作一個故事.可以睇下official website既示範:
除左呢個最standard既玩法,個官網度仲列出另外幾種玩法.例如呢個好啱男仔玩既創作超級英雄故仔:
- 每人擲3粒骰,用骰到既圖案形容你既超級英雄有咩超能力
- 跟住每人擲晒9粒骰,以你啱啱作果個英雄黎作一個故仔
- 跟住再擲晒9粒骰,今次作一個超級壞蛋;講下佢有乜超能力,同埋點解佢會有呢個超能力
仲有…好多套骰ga!
睇完個website發現原來我呢套只係其中一套骰,原來…仲有好多套骰ga:
我果套叫做Story Cubes Voyages,顧名思義d骰既圖案係關於探險既;原本既仲有紅色既最原始版,同埋藍色既Story Cubes Action – 入面既圖案多數係動詞.佢地就梗係建議你買晒3套可以作到個好完滿既故仔啦.
不過更攞命既係…佢竟然係有幾個叫做Story Cubes StoryWorlds既特別版 (係,特別版仲多過普通版)! 分別有Batman,姆明,賓尼兔,Scooby Doo仲有Doctor Who.
大家睇下Batman呢套係咪好吸引呢….
如果佢出成套Avengers…咁個荷包咪好大鑊…
係邊度買同幾錢?
因為係人送既,所以其實唔知係街邊度有得賣.不過係個official website度見佢都係10 – 12英磅,圍返百零蚊港紙一套度啦.大家都可以上網搵下,見一d網上書店都好似有得賣.
當然呢個價錢買得9粒骰抵唔抵見仁見智,但係呢個game又得意 (同埋可以好攪笑),又可以訓練下小朋友創意;買套返黎比小朋友係屋企同大家講下故仔,又或者約埋同學一齊玩應該好襟玩! (或者大人當party game都唔錯…)


text:
未嚟香港已經學廣東話嘅5種人
隨住我哋嘅網絡課程開始,認識咗好多就算唔係住喺香港,都因為唔同原因,想要學好廣東話嘅人.今日我就要同大家歸納一下,未嚟香港已經學緊廣東話嘅5種人,特別同佢哋致敬!
1)中意香港文化,可以係電影流行曲明星等等,嘅人
強盛嘅香港文化,造就咗好多外地人學習廣東話嘅契機.
無論係八九十年代紅極一時嘅港產片,後來締造經典嘅四大天王李克勤陳奕迅,至到哩兩年人氣爆發性急升嘅Mirror.
我哋近排收到好多來信,有一班唔係住喺香港嘅人,因為留意到哩班冒起嘅香港明星,想知道佢哋嘅明星喺啲節目度或者接受訪問嗰陣講啲乜嘢,就係咁開始學廣東話.
哩種因為香港文化而學廣東話嘅人,相信佔大多數,佢哋目標明確,而且有足夠動力持續學習.
2)希望嚟香港長期工作,生活嘅人
要喺香港長期工作同生活,廣東話係一個必要嘅溝通工具.
無論係因為中意香港嘅生活模式,定係純粹睇中香港搵錢簡單,希望第時嚟到香港可以迅速融入生活而預先學習廣東話,喺我嘅學員入面都不在少數.
雖然要做到哩個目標,需要掌握嘅廣東話唔係好多,但係嚟香港做嘢,融入香港,絕對係香港嘅一份子!
3)同香港人拍拖,希望更加了解佢嘅人
識咗香港男朋友,女朋友,希望用對方嘅母語嚟更加了解對方,甚至決定結婚,準備搬嚟香港住.
因為愛情嘅原因要學廣東話,真係令人感動.
哩類人唔算多,但係因為要學廣東話嘅原因,普遍都非常之強烈,所以可以達到嘅境界,往往都係非常之高,有唔少仲係以母語級嘅目標嚟學,有時你根本唔為意佢係來自外地.
4)覺得廣東話好聽,純粹中意廣東話嘅人
有啲人話廣東話好好聽,有種吸引人嘅魔力,我有位朋友就試過喺外國,用廣東話同朋友傾緊偈嗰陣畀路人搭訕話,你哋講廣東話真係好性感呀.
雖然唔知係咪事實呀下,不過我嘅觀眾入面,確實係有唔少人係中意廣東話音韻嘅抑揚頓挫而開始學廣東話嘅.
作為母語者未必會有咁嘅感受,我都係一路學外語,一路教授廣東話嘅期間,先識得重新欣賞返自己母語嘅美.
5)知道廣東話獨特,希望深入研究哩個語言嘅人
因為地理環境同歷史因素,廣東話係一個研究價值相當高嘅語言.
係除咗普通話之外,唯一喺海外大學有獨立研究嘅漢語族語言.
如果大家中意語言嘅話,或者都會留意到,有唔少polyglot(多語能力者)都有學過廣東話嘅.
好似識幾十個語言嘅Moses Monweal McCormick,識廿個語言嘅Steve Kaufmann,識十個語言嘅秋山燿平,語言學家同時係我老友嘅Adam.
當然啦仲有唔少睇緊我Channel嘅觀眾!
以上就係未嚟香港已經學緊廣東話嘅5種人,有啲人會話廣東話係方言,冇咩咁巴閉,學嚟都冇用.
確實一個語言冇分巴唔巴閉,但係全世界就總係有一班,無論點樣都想學好廣東話嘅人.唔知你身邊又有冇呢度邊一種人呢?
一個專為廣東話母語者而設的廣東話普及課程
https://www.cantonesecollege.com/we-are-cantonese


text:
HIIT 高強度間歇訓練
Hi~~Long itme no see
有睇開我嘅Blog嘅你,有無發覺近排我好少寫嘢呢?
唔係我懶~係因為………我為咗可以為你地做好啲 training,所以呢排都物色地方去做自己嘅fitness studio,終於一紙簽下,我便擁有自己嘅fitness studio…..”Jerry Liu’s Fitness Studio” — 4月同大家見面!!
新張優惠詳情請繼續留意我嘅 MenClub Blog 或者我嘅Facebook Page “高級私人教練 Jerry Liu”,多謝支持!!
之前係facebook share過一篇生果日報關於HICT 7分鐘可有效燒脂減肥嘅介紹,引起咗好多迴響,有朋友認為可以,有朋友認為唔可以,其實HIIT同HICT可“極速”短時間燃燒多啲卡路里都已經有實驗證明過,但係又有實驗證明卡路里未必係減肥過程中影響最大嘅,HIIT同HICT之所以咁有話題唔多唔少都因為佢地做嘅時間好短,啱晒成日都無咩時間嘅人,不如我用兩篇post講吓HIIT同 HICT 嘅訓練概念,大家分析一吓,各取所需
HIIT – high intensity interval training
高強度間歇訓練,聽個名都知個訓練裡面要快吓又慢吓咁,HIIT 出名在於比起低強度運動更有較燃燒脂肪,係訓練結束後亦可加速新陳代謝.
有研究指HIIT最好一星期做2次,每次約20分鐘,外國有實驗證明做15星期HIIT嘅人比起做20星期普通訓練嘅人,少咗嘅脂肪量係為多嘅.
咁你就會話咁咪好囉,未必,因為人人鍛煉目標唔同,有啲朋友可能真係想運動輕鬆吓,同朋友聯宜吓,唔通你又捉佢去做HIIT咩,而HIIT都只係由衝刺,緩和咁交替,係gym room都可以做到例如用跑步機,單車機,橢圓機呢幾樣,老實講其實都幾悶吓架,另外就係衝刺果一part要令心率去到90%以上,之前都有講過運動強度越高要休息回復嘅時間就越長,所以可能你一星期做完兩次HIIT就要休息返好耐先得(假設).
係高強度果part度,身體只可提供到約10秒嘅能量比你用,而用帶氧運動作減脂好處就係持久性較長,身體係帶氧嘅情況下可以無限量咁供應能量,所以話咸魚青菜各有所愛,駛咩拗吖,再拗咪撈埋一齊做爆漿瀨尿牛丸囉.
聽日會講HICT,請繼續留意!


text:
主席:
1)踩單車係一項有益身心嘅活動,一直深受青年人嘅喜愛.近年,環保意識深入民心,單車作為綠色嘅代步工具,自然受到歡迎,單車亦係短途嘅交通工具,喺好多歐美城市都十分盛行,呢種趨勢已經成為生活時尚,唔少人會踩單車返工.
2)推動單車成為代步,甚至成為交通運輸工具,係國際大趨勢,香港作為國際都會,我同意政府係有需要制定單車友善政策.不過,對於今日嘅議案,我係有一啲憂慮,議案除咗爭取制定單車友善政策,仲希望鼓勵市民喺市區及郊區利用單車代步,以推動低碳運輸.但達到環保嘅同時,卻可能會衍生另外嘅問題,特別係可能引起更多嘅單車意外,今日嘅議案可能低估咗問題嘅嚴重性.
3)事實上,幾日前,喺沙田區就發生兩宗嚴重嘅單車意外,有兩位踩單車人士身受重傷.我哋睇下一啲數據,就知道單車意外有幾嚴重,根據政府數字,過去6年,全港有66人因單車意外而死亡,受傷人數亦高達1萬4千人.同一時期,喺全港嘅交通意外中,有734名市民死亡,有9萬5千人受傷.對比之下,就充份凸顯單車意外嘅嚴重性,平均每年有高達11人死亡,實在令人震驚.
4)從另一個角度比較,2015年嘅數字,涉及電單車嘅意外有2328宗,但涉及單車嘅意外就有2685宗,即係單車意外比電單車仲要多.必須注意,呢啲單車意外已經係嚴重到要醫院求醫嘅個案,一啲輕微個案由於無報警,根本無法統計.
5)一般人都相信,踩單車係安全嘅活動,可能無想過會有咁多傷亡意外.不過,如果沒有足夠嘅安全意識及熟練嘅技術,即使喺單車徑上踩,都可以有好大嘅危險性,過去都發生過唔少高速落斜而失控嘅意外.所以,我認為,無論政府會唔會推動單車友善政策,都必須大力推動安全教育,灌輸市民踩單車嘅安全知識.
6)政府其實早已表明立場,基於安全考慮,不鼓勵市民喺市區以單車作為交通工具.不過,相對於市區,密度較低嘅新界新市鎮,則有條件以單車作為短途代步之用.同時,政府又強調,任何鼓勵市民以單車代步嘅措施,必須兼顧香港地少人多,發展已經非常密集嘅情況,並且以安全為首要嘅考慮.
7)有人會認為,政府嘅立場過於保守,但以安全為首要考慮,其實係無可厚非,而且本港市區路面嘅情況,的確同好多大城市唔同,香港市中心人多車多,路面窄,行車車速快,大型車輛多,好多外國人都唔敢喺香港揸私家車,踩單車嘅危險性係可想而知.所以,平衡過各方面嘅利弊,我認為,可以考慮畀單車使用一啲非繁忙嘅市區道路,但必須要做好安全嘅配套工作,例如設立專用行車線,但不應鼓勵單車使用繁忙嘅道路.
8)正如之前所講,單車友善政策除咗推動使用單車外,仲應該包括推動安全意識.現行法例並無規定單車人士必須佩戴頭盔,有唔少嚴重傷亡事件,就係因為踩單車者無戴頭盔所致,所以政府第一件要做嘅事,就係立法規定必須佩戴頭盔.另外,同樣使用道路,汽車司機要考牌,踩單車者就算唔駛考牌,都應該上一啲課程,學習下點樣應對路面情況及交通規則,甚至學習一啲控制單車嘅技巧,有唔少意外就係因為踩單車者唔熟識路面情況,或者操控技術欠佳所致.所以,我希望政府能夠為踩單車人士開辦駕駛訓練班,甚至硬性要喺馬路上踩單車人士去上堂.
9)另外,議案中建議,容許單車喺安全嘅情況下,可以喺指定嘅寬闊行人路上行走.我認為,呢個建議好有問題,因為踩單車隨時都會有失控情況,同時亦有唔少人習慣踩得好快,對於路上嘅行人,特別係對兒童及老人,會構成一定嘅風險.而且,執行上亦困難,本港寬闊嘅行人路根本唔多,而邊一條路行得或唔行得,亦容易混淆,最後只會變相鼓勵單車條條行人路都照行.
我謹此陳辭


text:
「良心小店」系列復活啦!做咗咁耐呢個系列,第一次有良心店邀請小T試食!雖然係咁,但我哋都會如實出食評,大家放心睇埋落去啦~
今次邀請我哋試食嘅良心小店叫Annie Cakelab,主要做芋圓同麻糬曲奇.店主製作嘅都係低糖甜品,啱哂香港人口味.
小T本身好鍾意麻糬,之前亦試過韓國某牌出品嘅麻糬曲奇,中間舊麻糬冇咩煙韌口感,加上朱古力味有小小假,自始就對麻糬曲奇冇咩期望.小T起初都係抱住呢種心態去試,估唔到有驚喜!
今次試食嘅係朱古力麻糬曲奇及抹茶麻糬曲奇 ($36/3塊).店主用上韓國麵粉,法國牛油,比利時朱古力及3.6牛乳製作.
曲奇上有大大粒朱古力粒,抹茶款一定要夾埋朱古力粒一齊食,否則味道會有小小單調.
店主建議食用前喺曲奇表面噴小小水,再用焗爐低溫150度,焗3-4分鐘左右,或者可用微波爐中低火「叮」1分鐘.可惜小T廚具有限,只係等解凍完室溫咁食.但就算冇跟建議食法,中間舊麻糬都相當有口感,相信大家跟店主咁做,口感會更煙韌.整體嚟講,曲奇就算有朱古力又有麻糬,但都唔會太甜,食咗都冇咁罪疚~
同樣係皇牌甜品嘅有三色芋圓,煮法相當簡單,滾三分鐘就食得.特別想推介大大粒包心款,真材實料,包心入面係軟滑紫薯蓉!食完超滿足.
除此之外,小店仲有芝士奶蓋,雪糕泡芙等等俾大家加購.小T亦試到佢哋嘅芝士奶蓋,好重忌廉芝士味,就咁食都好好食.如果大家都想試吓良心手作甜品,可以睇以下IG:
Instagram: annie.cakelab
文: Zoe


text:
啡色定黑色eyeliner畫內眼線?
-
想問下大家:D
畫內眼線既習慣會係用啡色定係黑色既眼線筆去畫架呢?
內眼線好易溶,想問下大家會用liquid定係眼線筆去畫呢?
同埋想問下有無牌子係唔溶同埋可以防水防油?
thanks!
-
澄兒 last edited by
如果係內雙既女仔,畫內眼線好易溶,所以用liquid/gel係好d~睇返你自己個眼妝夾咩色畫內眼線就okay~
-
Anne last edited by
而家好多牌子都已經係防水防油,只係到實際個陣係真定唔係真,都要睇返自己皮膚情況
-
Sandy last edited by
Re你第1&3個問題,我鍾意用啡色,會自然好多~因為黑色個image令人可能好有距離感,如果防水防油既話就可以試下用dejavu liquid eyeliner!last到成日唔溶!
-
我平時就會用d閃閃地但搽上去唔太顯色既眼影~主要都係想有光少少對眼會精神d咋~我好彩就係雙眼皮~唔係內雙~
-
係呀,所以想問下sis有邊隻試左真係好用呀~我驚買完又晒~因為我都算油眼,好易真係會溶到不行~
-
Sandy said:
Re你第1&3個問題,我鍾意用啡色,會自然好多~因為黑色個image令人可能好有距離感,如果防水防油既話就可以試下用dejavu liquid eyeliner!last到成日唔溶!
係架?我本身都惡惡地個樣如果唔講野,所以都唔敢再畫眼線~
我油眼都岩用?
-
元子 last edited by
Sandy said:
Re你第1&3個問題,我鍾意用啡色,會自然好多~因為黑色個image令人可能好有距離感,如果防水防油既話就可以試下用dejavu liquid eyeliner!last到成日唔溶!
我都係用dejavu呀!!簡直係我大學時既恩物,因為我大學做intern成日都要outing,出去日曬雨淋,呢支眼線液都陪我走過好多唔同日子!真係落雨又無事,行山都無事xddd


text:
Disney Tsum Tsum 街機出咗成年,但 Fans 們要玩就唯有去日本.等咗咁耐,終於有好消息啦!因為香港場測就喺 8月 18號開始咗,不過大家要玩就快啦,去到 23號架咋!今日我依莉詩就到咗進行嘅場測 Virtual Zone 親身試玩.
女人錢最易賺?
Disney Tsum Tsum 本身就喺一隻主打女性市場嘅手機 Game (
雖然小編身邊都有唔少男仔玩),依家出街機加扭蛋機,女粉絲們仲唔玩完一次又一次?幸好今次場測嘅價錢唔算貴,就咁玩一次就 $7,如果想扭埋 Tsum Tsum 手機掛飾就 $35.現場所見,玩嘅大多都喺情侶,而且仲扭完一隻又一隻,睇嚟燒嘅都喺男士們嘅錢為多啦!
三種玩法,連機對打
遊戲玩法方面除咗同手機版玩法一樣嘅模式之外,仲有圍圈圈同旋轉消除兩種,而且仲有得同隔離連機對打添!當然啦,嚟得玩嘅,都喺想玩原始玩法嘅.
▲ 另外兩樣都喺消除遊戲,不過依莉詩都喺鍾意玩番原始玩法.
▲ 除咗多咗玩法,仲可以揀連機比賽.
▲ 個 mon 大咗咁多,邊隻打邊隻都睇得清楚晒!
扭蛋抽最強 Tsum Tsum
雖然日本宣佈咗 7月會出 Vol.1,不過今次嚟香港嘅都仲喺 Vol.1 ,只有 10隻 Tsum Tsum 抽咋!只要俾 $35就可以喺玩之前抽一隻,抽到之後就可以放喺機面做辨識,咁佢就會出現喺你個 Game 入面啦.每次最多可放 5 隻 Tsum Tsum,仲可以揀邊隻做隊長添!
▲ 最邪惡又最燒人錢嘅,一定非中間嘅扭蛋莫屬.
▲ 睇到呢個畫圖就可以將手上最強嘅 Tsum Tsum 放上去逐隻掃瞄啦!
▲ 如果唔 scan 抽到嘅 Tsum Tsum,基本上佢都喺俾米奇你玩.
買卡儲紀錄
同手機版唔同嘅喺,佢要靠張 e-PASS卡先可以記錄遊戲等級,實績,金幣數等.但小編問過負責人,佢話今次場測之後,呢部機唔知幾時先正式登陸香港,所以我就無買到張卡啦.不過,如果自問喺機迷,不妨買張放定喺銀包嘅.
▲ 第一次玩就有 30幾萬分,算喺咁啦!
依莉詩:「個 Mon 夠晒大,兩個人玩最岩!」
我一路都玩開手機版 Tsum Tsum,貪 D 公仔得意之餘,玩嘅時候又唔洗點用腦,搭車瞓前都會玩.而呢部機最唔同嘅地方就喺個 Mon 大咗,可以兩個人一齊玩,都喺另一番樂趣.可能喺新機,個 Mon 都幾清同玩落都幾順,不過就略厭少咗 D Tsum Tsum 揀,就好似我最鍾意用嘅小魚仙同黑魔后都無.至於價錢方面,我就覺得唔太貴,依家出去抽一隻掛飾都二三十蚊,佢 $35 包埋玩一局,算喺咁啦!
Virtual Zone
地址:香港九龍灣德福廣場第二期6樓611-2號鋪
Open time:
Sun-Thu 09:00a.m.~01:00a.m.
Fri-Sat 09:00a.m.~02:00a.m.


text:
男人的Fantasy (一五五) 《男人的第一次科技》
網上資料圖片
細細個睇電視睇得多,但睇還睇,其實對於電視機我無咩認識,因為結構複雜之餘,又無咩壞,所以對於電視機嘅認識,我係只限於開關掣.
我人生中第一次接觸電器,又或者話係近距離接觸科技,應該係錄影機.
我四年班開始就研究錄影機,點樣開,點樣閂,我點樣可以放盒錄影帶入去睇,而最重要係,我點樣可以睇到神不知鬼不覺,同遇上危急時,我識得應付.
一切一切,都係因為三年班我幫阿媽摺衫時,發現老豆櫃筒,有一盒日本咸帶收喺佢堆熊貓牌底褲下面.
呢類帶多數都無名無姓,齋盒一個咁穩藏於衣衫一角.老豆心明最危險嘅地方係最安全,所以我都摺咗成年衫先發現呢盒嘢.
當時仲天真過龍珠入面個孫悟空嘅我,對於無名嘅錄影帶只有一個概念:入面係空帶嚟,應該係老豆準備用嚟錄「歡樂滿東華」或者「勁歌金曲」.但好快我小小嘅腦袋又分析:
「如果係空帶,咁點解唔放返去錄影機隔離堆空帶度?」
終於有一日,我襯屋企無人,我偷偷地拎盒帶出嚟研究,最後確定真係無名,我就放入錄影機睇吓入面係咩嚟.
就係咁,人生第二次嘅「男女愛情動作片」情節出現喺我眼前(第一次係阿嫲帶錯我去寶石戲院睇早場),嗰份震撼感我夠膽講係驚天地泣鬼神.
正當我睇咗大約幾分鐘之後,我知道自己要收手,老豆老母係隨時會返嚟.但呢個時候問題就嚟,我唔記得咗我由邊度睇起,因為我一開始時已經係戲玉,我唔記得咗邊度睇起!俾老豆發現點算?佢會唔會同我脫離父子關係?
最後我求其將盒倒返三幾分鐘,求求其其就放返入櫃入面,但之後老豆每次打開櫃筒,我個心都會有種好驚嘅感覺,好彩最後都係無事.
但呢盒錄影帶實在太有魔力,小小嘅腦袋發揮大大嘅潛能,我開始諗,我點樣可以隨意觀賞佢,而無人發現.
就係咁,我開始研究,最後俾我發現timer reset呢個掣.呢個掣,就係我通向世界嘅大門,就係我雄性荷爾蒙生長嘅源頭.
亦都因為咁,我人生識得解決錄影機食帶嘅問題,都係咁樣學返嚟,人喺危險關頭就會發揮潛能,特別係你喺阿媽仲有十五分鐘就返屋企時,遇上錄影機食咗餅咸帶嘅生死存亡,無嘢會再難到你.
寫呢篇嘢嘅靈感係來自我九歲嘅仔仔,有一日佢想同我minecraft online ,我因為忙隨意咁講咗句「搵唔到server」,隔一個星期,佢就話俾我知佢自己上網學識,自己砌咗個server出嚟了.
我開心嘅除咗佢有我當年天份,更開心嘅係,我嘅魔力係可以媲美老豆當年盒日本咸帶.
成就.
薛可正Facebook Page
http://www.facebook.com/sithoching


text:
無厘頭
無厘頭(粵拼:mou4 lei4 tau4),原本成句或者係「莫釐頭尻」.「尻」字最原本係解䊆屁股嘅骨——「說文解字:尻,臀也.」.而「無厘頭尻」原意係指啲人頭尾不分,亂晒大籠,唔知做乜,後尾因為個「尻」字等同㞗字發音相同,所以先畀人用嚟噉用,其實原本呢個詞語相當文雅.
另一個可能來源係來自無來頭(「來」讀lei4),即係唔知邊度來.
依家嘅「無厘頭」,意思同樣係鬧人講嘅嘢同埋做嘅事不知所謂,無聊到冇人有,又或者發生咗嘅嘢根本搞唔清來龍去脈,令到人一頭霧水.後來「無厘頭」呢三個字喺香港嘅電影入面出現,於是乎廣泛咁傳揚開嚟,甚至成為一種電影風氣,繼而影響埋社會意識形態,有所謂「無厘頭文化」.
無厘頭文化嘅特色係經常將講嘢嘅字詞誇張咁演釋,或者講埋晒啲同主題風馬牛唔喇更(牛頭唔答馬咀)嘅嘢,有時講緊嗰陣重要配合埋啲誇張嘅形體或者面部動作,目的係要令原本好簡單嘅說話或者訊息兜個大圈,搞到啲人唔知唔明一味得個估字.
香港著名電影藝人周星馳好擅長呢種誇張嘅演釋,佢將無厘頭呢種意識形態喺電影電視裏面大肆發揮,變成一種喜劇元素;睇返喺佢初期嘅電視或者電影作品裏頭,經常都會出現無厘頭嘅說話同埋形體動作嚟引人笑,於是就俾大眾公認為無厘頭文化嘅祖師爺.
因為周星馳嘅影響,而家「無厘頭」呢個詞亦都畀國語用咗去,喺粵語以外嘅語言都會用到呢個詞.
時至今日,「無厘頭」呢三個字雖然都重係一個貶義詞,但因為後面嗰個「尻」字慢慢咁俾人淡忘棄用,經過日子同埋社會形態嘅洗擦同打磨之後,基本上已經冇乜攻擊性,脫離咗粗俗語言嘅行列而成為一個普通嘅形容詞.
其他「無厘頭」改
雖然話「無厘頭」無冇點話清楚佢嘅定義,正因為噉,所以呢個詞成日俾人亂咁用.


text:
最近搵到個 muffin 食譜幾得意,係用罐頭忌廉粟米蓉嚟整,不過就唔知味道係甜定鹹.見做法簡單,又喺好奇心嘅驅使下,今日就試整咗喇!
材料:
低筋麵粉 200 克
粟米粉 100 克
泡打粉 1 茶匙
梳打粉 1/4 茶匙
鹽 1/4 茶匙
黑椒粉 少許
糖 2 湯匙
橄欖油 50 毫升
粟米蓉 300 克
雞蛋 2 隻
馬蘇里拉芝士 適量
- 所有粉類過篩 3 次後,將黑椒粉,鹽同糖加入均勻混合,備用.
- 雞蛋拂打成蛋液,將油同粟米蓉加入拌勻.
- 將粟米蛋液倒入粉類材料中,用膠刮快手拌勻.
- 將麵糊倒入紙模內,灑上適量芝士碎.
- 放入已預熱至 180 °C 嘅焗爐內焗約 20 - 25 分鐘至熟.
以上材料份量可做中 size 鬆餅 12 個.
食譜係出自劉明燕嘅《 Homemade 特級甜品 1 》.
都唔識得形容呢個 muffin 係鹹定甜,甜中帶鹹,鹹中又帶甜!
成日都覺得用液體油整嘅 muffin 始終唔及用牛油霜整嘅 muffin 咁鬆身,
唔知定係今次我又偷懶無用電動打蛋器攪拌麵糊而出事呢!?
Notes:
- 原食譜係用自發粉及粟米油 60 毫升.
- 攪拌麵糊時一定要輕手及快手,以免因攪拌過度而產生筋性,影響成品唔夠鬆軟.
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!


text:
城中鏡:鄭文雅瞓水喉通護脊
雖然話年齡係女人嘅秘密,但前港姐鄭文雅就唔介意公開自己已年屆五十五歲,保養得宜嘅佢擔任護脊大使,自爆用水喉膠通自療頸椎問題,果真係美貌與智慧並重.
鄭文雅分享獨家嘅護脊心得.
陳明恩(中)獲父母支持入娛圈.
鄭文雅尋日以「護脊大使」身份出席世界脊椎日活動,同場仲有「護脊之星」陳明恩,佢哋仲一齊帶領即場跳護脊操.其中鄭文雅透露成為大使五年,期間會到學校教導學生護脊知識.問佢有冇脊椎問題?佢話自己膊頭經常太緊,原來因為頸椎太直,佢話:「我用毛巾墊住水喉膠通,放喺背脊雞翼位置,瞓咗年幾就好好多.」再追問有冇叫老公幫佢按摩?佢就話:「冇喎,佢都要同我一齊瞓膠通.」
佢又喺台上分享護脊心得,大方透露自己已經五十五歲,問到唔介意公開年齡咩?佢笑說:「任何人喺網上都可以查到我幾歲,所以唔係秘密,而且我就係想話畀人聽,我都有番咁上下年紀,但唔代表脊椎一定有問題.」佢話自己有教高爾夫球,同時兼顧拍照及自己嘅陶瓷工作室,因此更加需要健康嘅體魄嚟工作.
陳明恩獲雙親撐場
同場嘅陳明恩就獲爸媽撐場,佢透露爸媽在港已三十九年,爸爸係傳教士,媽媽從事英語教學工作,依家教導非洲學生英文,陳笑言爸媽都十分支持佢入娛樂圈.


text:
等我繼續分享下我過去一年的歐洲之旅啦!今次想同大家介紹的國家就係意大利啦!我留咗係意大利唔同嘅城市差唔多一星期,分別去咗威尼斯,佛羅倫斯同埋米蘭.意大利係一個非常受留學生歡迎的國家,因為我見到好多留學放假都會去遊覽.等我話比大家知意大利點解會咁愛歡迎啦!
當我決定去意大利嗰陣已經諗住一定要去水上之都威尼斯遊覽.個人黎講覺得威尼斯係三個城市入邊最靚最值得去同埋最應該留得耐既地方.同香港相比,威尼斯唔係真係好發達好繁榮,人數亦都普遍較少,可以出嚟購物嘅地方亦都唔算太多.但係景色係最靚最值得大家參觀同影靚相.(提提大家當大家去到威尼斯一定要買定船票,皆因除咗船之外係無任何嘅交通工具可以到達目的地⛵)最值得推薦比大家嘅景點就係玻璃島和彩色島.玻璃度人數相對比較少,大部份屋仔都會比較舊一點,但係就冇咁逼,相反彩色島都係威尼斯其中一個好熱門嘅地方,差唔多每一位遊客去到威尼斯都一定會去參觀,佢哋嘅屋仔真係七彩繽紛,五顏六色,好值得大家去影相打卡📸.除此之外威尼斯都有一個嘆息橋和聖馬可大教堂⛪,就算幾忙幾攰都一定要去參觀一下.
至於米蘭同佛羅倫斯,兩個城市都比較熱鬧同埋繁榮,最適合大家瘋狂購物.佢哋嘅名店係全世界數一數二,價錢亦都會相對比較便宜.所以如果大家要去掃貨就一定要留多幾日啦!
最後希望各位留學生好好珍惜在海外留學時間,藉住暑假可以遊覽歐洲各地增廣見聞😊唔知大家睇完呢篇文章之後,會唔會有興趣想去意大利呢😳祝大家去旅行玩得開心啲,一路順風啊!
有任何升學問題即管搵GES升學顧問幫手啦😀
GES熱線 (查詢,諮詢及預約):
Tel: 3150 6060
Whatsapp: 6390 9020/ 63909026


text:
咪以為國足教練米路天奴域淨係掛住玩同拍廣告,當世界盃冇咗回事,查實佢已默默展開備戰工作,重不知幾咁落力㖭!
米路前晚走咗去德國睇土耳其對南韓場友賽,重喺半場休息接受電視台訪問時騷哥利,反問記者知唔知喺落場嘅土耳其球員當中,有幾多個喺禮拜日比賽過.記者答大約十個,但係米路就回答:「你講得唔啱,得七個,佢哋只係休息咗一日,發揮得算唔錯.」
見到米路開始嚟料,我求大俠都終於放下心頭大石.事關米路早排唔知係咪掛住玩同搵錢,搞到懵吓懵吓,連世界足球先生費高係乜嘢國家都唔知.不過,佢數得出土耳其有幾多個球員喺禮拜日比賽過,睇嚟佢老人家開始見真章嘞.
不過,係人都知米路喺世界盃嘅紀錄良好,由佢帶嘅球隊起碼可以從分組賽出線,唔好話我求大俠諗衰人,佢落力備戰,無非都係唔想整臭自己個朵啫.
艾芬保聽洛史超活點
拜仁嘅德國中場艾芬保日前爆響口,佢會聽搖滾樂巨星洛史超活嘅說話,下屆去英超聯搵食.我求大俠聽到呢單料,第一個反應就係覺得有冇搞錯.老實講,聽人哋嘅意見係好,但係話晒艾芬保佢假假哋都係世界級球星呀,隨隨便便咁決定自己嘅前途,似乎又真係有啲兒戲喎!
簡拿華路唔肯唱國歌
意大利後衞簡拿華路話到明,佢唔會因為傳媒向佢施壓而特登喺賽前唱國歌.或者有人覺得簡拿華路咁做係唔尊重國家,但係我求大俠認為,只要奏國歌時肅立,已經夠尊重嘞,但係就千祈唔好學美國短跑好手格連咁
碧咸學人Rap世盃金曲
英國有音樂人想碧咸翻Rap英格蘭打九○年世界盃嘅主題曲《WorldInMotion》,作為英格蘭喺今屆世界盃嘅主題曲,但係我求大俠就覺得佢哋擺明耍碧咸.係人都知碧咸得把雞仔聲,唱功唔使講,又點Rap歌呀?我求大俠奉勸碧咸慳啲好過,畀啲心機為英格蘭打好世界盃好過啦!
曼聯追拉素數尾冇面畀
曼聯季初以一千六百萬鎊將史譚賣畀拉素,但到呢一刻為止,先至收到四百萬鎊,於是佢哋就搵國際足協幫手追番條尾數.查實拉素都唔想拖數,但係鬼叫佢哋今屆成績咁差,收入亦因而直接受到影響,邊度搵千幾萬鎊畀曼聯.話時話,日前先至話勁賺嘅曼聯家陣又唔係等住嗰嚿錢開飯,使唔使迫得人咁緊呀!
魔術手要做愛滋市長
真係服咗「魔術手」莊遜,人哋生愛滋就喺度等死,佢就愈活愈精采,唔單只喺商界八面威風,𠵱家重話有意角逐○五年嘅洛杉磯市長㖭,話唔埋洛市真係出現第一個「愛滋市長」㗎,所以我求大俠幾時都話,錢呢樣嘢唔係萬能,但冇佢就萬萬不能,如果唔係,我估「魔術手」都冇家吓咁精神囉!


text:
[日本東京] 東京站尋味地圖-前言
[日本東京] 東京站尋味地圖-POINT ET LIGNE
[日本東京] 東京站尋味地圖-Freminar 小岩井農場
[日本東京] 東京站尋味地圖-豚捨
[日本東京] 東京站尋味地圖-金華豚料理 平田牧場 極
[日本東京] 東京站尋味地圖-Sarabeth’s Tokyo
[日本東京] 東京站尋味地圖-牛たんねぎし
今個星期繼續係東京站尋味地圖系列~上星期為大家介紹過新丸之內大樓嘅麵包店 POINT ET LIGNE ,今次要介紹嘅餐廳就係位於佢旁邊嘅丸之內大樓入面!大家既可以嚟呢度食晏,亦可以嚟呢度食夜晚飯~事不宜遲為大家介紹 Freminar 小岩井農場~
擁有超過120年歷史嘅小岩井農場,佢哋嘅農場位於岩手縣,一般遊客亦都可以去參觀㗎~除咗營運 Freminar 呢間西餐廳之外,小岩井農場仲分別有喺東洋文庫同東京站內營運咖啡館同埋菓子店~至於今日要介紹嘅 Freminar ,話晒都係佢哋嘅餐廳品牌,所以自自然然梗係用返佢哋自家農場出產嘅食材嚟炮製美食~位於丸之內大樓嘅佢,景觀亦都唔差㗎,窗外嘅景色就係東京站嘅丸之內口啦!
分別試過佢哋嘅午餐以及晚餐之後,我覺得兩者都值得推介比大家~先講午餐,絕大部分嘅套餐都唔過2000円!套餐已經包咗沙律同餐湯㗎啦,另加甜品或者餐飲都唔貴~佢哋仲有每個星期輪換嘅精選,大家可以預先上佢哋嘅網站睇定有咩食㗎~漢堡扒,蛋包飯,燉牛肉等都非常有水準,絕對對得住佢嘅價錢~下次有機會一定要試試佢哋嘅海鮮,睇下水準係咪同樣咁高!以東京站呢啲市中心嘅黃金地段,再加上佢哋嘅質素,相信呢個價錢都幾難可以喺香港搵到!
至於晚餐方面,價錢就相對地高唔少,4道菜連餐茶盛惠5800円,大約四百幾蚊一位.大家當然仲可以選擇散叫啦,因為套餐未必適合所有人㗎嘛~例如我食嘅時候,頭盤係蔬菜凍,之後上網再八卦下個餐單嘅時候就變咗開胃酒啦,所以唔係下下都啱食~餐湯以及主菜都比起午餐時段再升級,例如湯就係松茸清湯,而主菜亦係小岩井農場嘅牛扒!雖然甜品唔係佢嘅強項,而且賣相已經算唔錯,但味道卻比起賣相更出色~一份套餐加散叫一份湯,主菜以及餐茶,埋單兩位都唔使一萬円,物有所值~
雖然日本菜非常出色,但我敢講日本嘅西餐一啲都唔輸俾日本料理!唔單止佢哋本身出產嘅食材上乘,佢哋烹調方面亦都有一手~所以去日本除咗食各式各樣嘅日本菜,亦都要抽返啲時間嘆下佢哋嘅西餐~自從發掘咗佢哋嘅西餐係咁出色之後,我諗之後排行程都應該會試更多嘅西餐廳啦~
大家如果你有任何關於旅遊嘅問題,歡迎您留言或者Inbox問㗎,我會盡力為您解疑難~傾偈交流下心得亦都可以~
Freminar 小岩井農場 官網 (日文):www.koiwai.co.jp
營業時間:
午市時段:11:00 至 16:00 (截單時間:14:00)
茶市時段:14:00 至 16:00 (截單時間:15:30)
晚市時段:17:30 至 23:00 (截單時間:22:00)
週日晚市打烊時間及截單時間分別提早1小時
地址:東京都千代田区丸の内2-4-1 丸の内ビルディング5F
交通:由JR 東京站丸之內南口步行約2分鐘即達,由地下鐵丸之内線 東京站 及 地下鐵千代田線 二重橋前站 出發則分別步行1分鐘及3分鐘.


text:
十月已經先後入左兩次迪迪尼黑色世界,原本都以為冇得再入去玩萬勝節活動,不過大肥豬話十一月開始我地都要為小小豬去面試準備,所以趁今日仲未咁忙,就話帶我地入去玩一陣啦!
一入到樂園先去BABY ROOM俾小小豬醫吓肚先,之後我地就開始玩啦!
行到出嚟,見到樂團表演咁,所以就帶小小豬去睇吓啲音樂表演.不過,當我地行到去時就完左表演,只好就影相留念吓啦~
原本打算去排隊影公仔,不過話咁快就截龍,所以就去行吓SHOP攪攪陣一番~
上次帶左小小豬去學畫圖畫,佢都好開心,所以今次又再帶佢去玩吓,小小豬真係好留心姐姐教學,同埋好專心呀~
哈哈哈...依個就係我個傑作,不過我覺得~~~~~好醜怪呀,真係失禮C人啦~
周圍影吓相先~
萬勝節活動有得派糖糖,我地當然帶小小豬去拎糖糖啦!開頭都好怕怕羞羞,不過教左幾次之後,小小豬已經大膽左,識得問哥哥姐姐拎啦~
拎住個袋仔周圍問人拎糖糖啦~
平日小小豬都唔可以食糖糖,不過大肥豬為左獎勵佢叻叻識得同姐姐溝通,所以批准食一糖,睇吓豬仔幾開心~
唔覺唔覺,原來真係拎左好多糖呀!當然都係因為姐姐們好爽手,一次過俾左好粒小小豬呀~
到影公仔時間啦!因為上次入園已經影左MICKEY,加上又勁多人排隊,所以今次都冇影到MICKEY.當小小豬見到MICKEY係身邊行過時,小小豬跟住佢地後面行,好似個小FANS目送偶像離開,好唔捨得呀~
終於可以同DONALD影相啦~
之後我地仲去左玩POOH POOH添~
仲同哥哥姐姐玩遊戲~
玩左成日,依度就係小小豬嘅戰利品,大部分佢自己問哥哥姐姐拎呀...好勁呀~
其實我地帶小小豬去拎糖糖,最主要目的就係想訓練佢排隊同埋各陌生人交流.因為我地覺得小小豬對陌生人好似好驚咁,所以就希望等佢見多啲唔識嘅人,樂園入面啲哥哥姐姐個個都係好NICE,所以真係好啱用嚟訓練小小豬呀!
初時佢都表現得怕怕羞羞,不過好快就已經可以好主動咁行去問姐姐拎,都叫做改善左好多啦!


text:
你地自稱為策略派,好,我就從策略上講下你地嘅問題,希望你地用少少時間睇下,再諗下自己係咪應該堅持自己嘅所謂策略.
基本上香港就民主,赤化問題上嘅cleavage係以建制同反建制兩派為主.1194 個選委,有800幾900個人係建制派,而當選門欖係 601 票.即使嗰300個選委all in 薯片,而對家大部份人表態傾向投俾林鄭,林鄭有601票而薯片冇,林鄭一樣會當選.即係話嗰300人對選舉結果缺乏影響力,投白票又好,投薯片又好,看似根本冇分別.
但實則上,喺薯片勝算渺茫嘅情況下,投白票同投薯片係有重大分別.分別就係我一直強調嘅認受性.
當支持真普選嘅你投俾薯片,俾認受性呢個選舉制度同支持推23條嘅建制候選人(重點係建制候選人),同時即係俾認受性賽果,同埋呢個選舉制度.到時你地又有幾有力嘅理據要求真普選?林鄭推23條嗰時你地又有咩有力嘅理據反對?你地支持嗰位嘅政綱都有寫明推23條,佢一直嘅立場都係支持推831.咁即係all in薯片,林鄭勝出,林鄭同薯片相同嘅政綱內容,立場,同呢場選舉同選舉制度都會你地嘅認受性.而得到認受,日後你地反抗嘅理據大部份都站不住腳.
而喺咁嘅情況投白票,就至少可以能夠表明唔應同呢個制度同候選人,我選選委係為攪串個party.唔需要俾認受性呢場選舉同賽果,日後嘅抗爭就起碼有理據去反抗.
如果薯片奇蹟地勝出,即係投佢嘅人多於601人,咁泛民嗰300零人又綁唔綁得住佢呢?你俾曬全部認受性佢,但佢嘅認受性有一半唔係嚟自你,佢都要向其他嗰至少300名親建制人士交待.佢咪有理由推政綱上嘅23條同一直支持嘅831.加上唔好唔記得佢本身係建制中人,你唔話佢做左九年司長都唔知佢主要交待嘅對象係邊個,坐呢個位有咩政治任務.你地竟然喺咁嘅情況下未同佢協商到一個合理承諾就急住叫選委俾票佢?到時佢推嗰堆赤化措施,包括政綱所寫嘅23條,你又有咩理據反佢?另外同林鄭情況當選一樣,你all in佢咪又係俾認受性個選舉制度,咁仲有咩理據唔要假普選要真普選?
重點係,嗰300人控制局面嘅能力好低,即係薯片赢嘅可能性好低,而薯片贏左而又唔推赤化嘅機會率比薯片贏更低.咁即係all in薯片,就係將你地嘅抗爭理據,你對賽果同假普選嘅認受做賭注,賭一個近乎冇可能嘅結果.敢問呢個係咩策略?以我睇,呢個叫賭博,你地唔應該叫自己做「策略派」,叫「賭博派」更為適合.
如果你要講策略,就唔應該過份樂觀,抱住太多美好嘅幻想同有賭未為輸嘅心態,而要係比講原則嘅人擁有更高嘅危機意識,審慎去睇清每個策略嘅利弊同致命位.你做唔到呢點的話,咁你嗰啲唔係叫策略,你嗰啲其實叫幻想同賭博.
(我一直強調認受性,因為認受性,好重要,因為你俾認受性呢個特首選舉制度同賽果,仲要投俾建制人士,你日後要求真普選同反赤化理據嘅立腳點喺邊?你到時同無賴有咩分別?)


text:
寵物美容 (狗仔扮靚服務)
奴才新手必讀 護理點止扮靚咁簡單?
相信有養寵物嘅主人對寵物美容服務都唔會陌生,養貓仔狗仔初哥可能以為,寵物美容服務咪剪下毛,修下甲,沖下涼咁,自己動手睇下Youtube教學都可以啦,其實剪毛,修甲等只係寵物美容服務中好基本嘅服務,毛孩美容護理服務只係一個籠統嘅稱呼,實際上寵物美容服務唔單止係幫毛孩扮下靚咁簡單,打理得好對佢地嘅健康都有好大幫助,每一日都有人成為新主人,正好了解一下寵物美容服務到底有咩咁重要,唔單止要帶毛孩去做護理,更加要持之以恆,寵物美容服務係一個專業行業,亦有專門嘅寵物美容師嘅培訓課程,絕對唔係一樣簡單嘅工作.
寵物美容 – 沖涼護理服務
雖然沖涼望落去唔係咩難事,但如果主人幫毛孩洗白白,最多表面乾淨,但好快果陣狗仔味又會蒲出嚟,其實響寵物美容服務中幫毛孩沖涼嘅時候,會幫毛孩洗埋耳仔,點洗耳仔好緊要,毛孩同人一樣,耳仔都容易藏污納垢,處理不善容易發炎,受黴菌感染,異味劇烈下有主人會勤啲幫毛孩沖涼,但問題根本唔響沖涼多與少上面,而且毛孩亦唔適合頻密沖涼,太頻密可能引致皮膚問題出現,加上大多數主人都唔知點同狗狗洗耳仔,仲有有機會洗之前要抆耳毛,為左狗狗健康著想,都係搵返專業嘅寵物美容師幫狗狗清潔,沖埋涼剪埋毛,最緊要係狗狗腳掌嘅毛,唔清理乾淨狗狗好易扭傷滑倒,所以持之以恆帶狗狗去寵物美容中心沖涼唔奢侈,止於狗狗貓貓應該幾耐沖一次涼呢?就要視乎每隻狗狗體味,出街次數,皮膚等等,有問題可以向獸醫查詢專業意見,但緊記,找合適美容師幫毛孩做好深層清潔係必需架!
寵物美容 – 擠肛門線
除左耳仔唔乾淨,毛孩沖完涼冇幾耐會一陣味,肛門線係其中一個原因引起異味,肛門線嘅作用係毛孩大便嘅時間排出潤滑肛液,另一方面係排出肛液霸地盤,好多新手主人都唔知有呢樣嘢,亦唔知道要清理,就算知,都未必識得點清理,肛門線啲液體唔會自然排出,所以做主人嘅必需幫狗狗將肛液擠出,避免肛門線因液體積聚阻塞,引致肛門線發炎或破裂,擠肛門線亦都係寵物美容服務中不可或缺嘅動作,都係交俾專業人士做啦!
寵物美容服務 – 刷牙/洗牙
狗嘅最大興趣之一,一定係食嘢,刷牙就變得好緊要,人都話可以用假牙,但狗狗牙齒保健做得唔好,就挽救唔到,所以寵物美容服務中刷牙嘅部份,對毛孩係好緊要,有啲主人都會幫毛孩刷牙,但毛孩嘅合作性唔高嘅話,主人可能都係草草了事,但專業人士有方法令毛孩乖乖刷牙,至少唔會馬虎先,除左刷牙之外,洗牙就更深層清潔毛孩嘅牙齒,洗走牙垢同牙石,呢樣野真係唔係主人能力範圍內嘅嘢,洗牙甚至需要毛孩全身麻醉,所以日常毛孩嘅口腔護理都係交俾寵物美容師負責,唔代表唔洗洗牙,不過可以減少洗牙次數,對主人或毛孩都係一件好事.
上門寵物美容服務
有主人會選擇上門寵物美容服務,即係寵物美容師親自去毛孩屋企幫毛孩進行一系列嘅寵物美容服務,毛孩響自己屋企會合作啲唔會咁緊張,主人亦都唔駛擺低係寵物店唔放心,萬一唔好彩碰上黑店就唔好啦,係屋企搞主人可以觀察成個美容過程,仲可以配合自己時間,不過屋企嘅設備一定冇美容中心咁齊全,勝在有個寵物方面專業人士響你屋企俾你問下嘢,自己都可以學下點樣服侍主子,例如點幫毛孩按摩,保健,梳死毛等,通常唔同品種,體型都有唔同收費,香港響寵物美容服務方面已經好普及,相關資料亦非常透明化,文中暫時不作宣傳.
自取地點:葵涌葵福路金發工業大廈2期2樓大堂入口(葵盛游泳池正門對面)
除左寵物美容護理服務,其他仲包括寵物訓練,攝影,托宿等服務,近年更有寵物派對服務,唔少Party Room可以帶埋毛孩一齊去玩,開狗聚派對,毛孩生日會等,正好可以訂購我地Kama Delivery嘅美食到會服務,8月份美食外賣自取仲全單減$50,只要響送貨方式選擇自取,再響優惠碼欄乾入「TAKEAWAY」就得架啦,詳情請WhatsApp或致電我地查詢.
聯絡我們
WhatsApp 查詢/訂購熱線:5188 0757 / 6599 9941
Email:info@kamadelivery.com
追蹤我們
延伸閱讀
部份圖片出處|Pexels
*未經許可,以上文章不得轉載或引用*


text:
我地成日睇到香港地好多講得好聽係資訊網,講得唔好聽係 content farm 嘅專頁經常做好多一頁紙長度懶人包,閒閒地都幾萬甚至幾十萬 followers.下下落標顯都係「一文睇清」丶「一文睇晒」,冇第款,但對習慣速食文化嘅香港人嚟講依啲標題又真係落得好準好受落.
「一文睇清」啲文章,全部都係社會近期熱話,十有八九都係左抄右抄而成之物,有一半以上都係未經證實嘅資料,如果你真係該篇文章內容範疇嘅人,其實你一睇就知好多都係流料,一係就是是但但,一係就兜個圈賣緊廣告.
咁又唔怪得個平台,因為香港人就係要依啲,睇最少嘅字,花最少時間,去知道佢想知嘅嘢,又或者最 Juicy 嘅嘢,但就不求甚解嘅.而個寫手打份工,一日又要寫好多篇必須吸引到人點閱嘅文章,唔好話 fact check,連有冇打錯字都冇時間 check.
更唔好話同原文出處拎授權,唔拎授權都算,連落個 reference 都懶,連改少少字都慳返,typo 都照 copy and paste.但好笑嘅係,如果佢落左 reference 連返落原文度,竟然會記得加返 no-follow,少少 SEO 分數都唔益你.
(給唔知咩係 no-follow 同 SEO 嘅讀者,一句睇清 SEO:影響一個網站喺搜尋器搜尋關鍵字時排名嘅要素,點解你下下 search 嘢都頭幾個都見到大平台內容,就係因為佢地 SEO 做得好足,與內容是否正確高質無必然關係.)
雖然自問唔係咩高質內容生產者,小弟都有幸被大平台不問自取過,但最終我改咗自己篇原文部份內容,因為後來發現自己寫錯嘢,結果抄手當然唔會知,唔會改返,但依啲大平台受眾基數大,SEO 分數高,佢擺到明抄你文,接觸率同搜尋排名都一定會比你高,然後將錯誤資訊繼續散佈出去.如果你衝出黎糾正佢?等住俾佢班 fans 圍插你扮專家啦!
而被 SEO 擊敗,淨係寫自己專長嘅原創寫手,時間花咗,點閱冇晒,錢送晒俾大平台,知名度累積唔到,如何生存?
原創賺唔到錢,抄手打份工,點閱丶收入丶知名度都落晒啲專業炒熱度但乜都係業餘嘅所謂資訊平台,所以就係點解香港人會覺得香港少人製作高質專業嘢,因為高質嘢你睇唔到,你唔知道.
香港人睇完一文睇清之後以為自己真係清楚晒,唔再去搵去睇得更深入.最後製作專業內容嘅人冇資金而再做唔出咩高質嘢,更加因為搵唔到食而愈來愈少人做.
睇依啲平台嘅一文睇清,就好似一個唔識嘅人同你講佢都唔識嘅嘢,你唔係以為自己真係可以一文睇清楚晒下話?
近排你睇咗幾多篇一文睇清嘅 BNO 移民英國資訊?你睇清未?廢人廢語


text:
未梨一花 高氣壓爆乳
2022年11月24日 22:00
東網電視更多新聞短片
平時有留意天氣報告,相信都會聽過「高氣壓」呢三個字,一般嚟講佢會為受影響嘅地區帶嚟晴朗嘅天氣.勢估唔到,喺日本寫真界都有所謂「爆乳高氣壓」,佢就係今期「世界Cup」主角未梨一花,呢個稱號同佢個胸又大又脹有關,嗰種壓迫感會令人覺得窒息,認真誇張!
質感天然
好多寫真女優都有對吸睛嘅肉球掛喺胸前,點先叫正?第一睇Size,愈大梗係愈着數;第二睇形態,似竹筍又得,似木瓜亦唔錯;第三要夠挺,千祈咪下垂;最後睇質感,要有番啲彈性,硬繃繃似造假,如果表面見到有啲若隱若現嘅青筋,咁就係最好波,今日為大家介紹嘅未梨一花,就有辦你睇!呢位現年23歲嘅人氣寫真偶像,心口一對I Cup巨乳勁飽滿,影相嗰陣頻頻出現Big爆泳衣嘅畫面,加埋皮膚都幾白,所以肉球表面會見到少少青筋,證明係天然巨乳,亦令佢成功吸引到藝能事務所總裁嘅注意,有機會喺寫真界發熱發亮.
唔怕尷尬
事實上,一花出道冇幾耐就喺寫真界揚威,唔止攞咗第二屆Sanspo GoGo女王魅力獎同2021年度寫真偶像最佳魅力獎,仲因為胸前偉大而贏得「爆乳高氣壓」呢個花名.之不過喺風光背後,一花付出咗唔少,當中更有啲不為人知嘅辛酸,例如某一次拍攝,一花被安排換上一件濕水就會透點嘅泳衣,攝影師仲要佢表演出浴,為免走光,佢只好一直用手遮住兩點,擺甫士嗰陣,動作顯得有啲唔自然.不過,一花好識諗,明白身材係自己最大嘅賣點,所以着得少布一啲係理所當然嘅事,唔會覺得有咩尷尬,佢仲話怕醜又錫身,根本做唔到寫真女優喎!


text:
講起ig,其實好多add我地嘅都係robort同埋d ig shop
所以都無乜為意,不過有時見到d特別嘅鋪頭,都會會心微笑一下
就好似呢間開心酸辣粉,好明顯係無睇過我地係乜野就follow左我地.
因為好似呢家unfollow返 🤣🤣🤣
不過講起呢間開心酸辣粉,又諗起一件往事,真人真事
事實上,我地貼地,就好多人都知,因為我地大部份人都係一個凡人.
唔會餐餐都米之連,反而食得多嘅係米線.
話說3~4年前,完p之後就落左mk呢間開心粉到食宵夜😋
其實玩完一齊食d野,補充返體力係無問題.
但有人懶醒,利用左大會對大家嘅信任,係無人見到嘅情況之下,主動半問半夾位好nice同好elegant嘅lady 攞contact.
跟住接住落黎,就係一d唔好食嘅花生時間
係咁煩9個lady,到最後搞到個女士好麻煩
所以我地成日講,真係唔好當我地on9,同埋諗埋d縮數.
相對其他會,我地算係無乜rule,但係有d basic rule大家唔該自動自覺遵守返
因為呢位自私人兄嘅行為除左影響緊佢自己ge reputation之外,仲會影響埋個女士嘅心情,繼而影響到大會同其他member
呢到嘅style係共享,唔係獨享
有d特別啱玩,特別夾嘅,我地會特別安排,無需擔心
如果大家選擇跳過我地呢個放火牆去玩火
燒身又傷心,無人幫到大家
所以切莫因一時衝動,做埋呢d傻事.


text:
除咗要面對一般市民面對嘅難題之外,高質靚仔靚女有另外一啲嘅難題!
例如:冇得做gym,高質中環美容院暫時關閉,低質MK美容院又勁多游客勁污糟唔敢去,PT及瑜伽堂取消,藥妝店長期排咗幾百個阿公阿婆,搞到自己疑神疑鬼會被傳染!
救命!香港已經變成一個第三世界!但生活始終都要過!
靚仔靚女防疫攻略
好似之前所講,靚仔靚女本身因為平時生活習慣比普通嘅市民比較有要求,所以肺炎嚟到嘅時候,要注意嘅地方亦都不一樣.
肺炎疫症係可怕,但係各位靚仔靚女亦都唔需要日日自己嚇自己!太多負面情緒,真係幫唔到件事.
反而要諗下,點樣可以響咁嘅環境之下,都仍然不被打敗!
老實講,乜都驚一餐嘅人,最終一事無成!
(BTS有無口罩都靚仔!)
正如買到口罩永遠都係比較醒目,行動快,市場觸覺強的人;乜都買唔到,搶唔到嘅人,就要反省一下,點解做乜嘢都慢人一步.
好多人尤其是樣貌質素中下嗰啲人,就往往會利用肺炎作為個藉口!有少少唔方便就會即刻放棄,唔做運動,唔做瑜伽,唔美容,唔化妝!利用肺炎,作為自己不修邊幅嘅藉口.
雖然武漢發炎好可怕,但係有啲本身心理質素差嘅人,就當聽日係世界一定末日一樣,今日就已經提早放棄!
我識有啲朋友,就係呢類型「又懶又鍾意俾藉口自己」嘅人,成個女技安咁樣!
上年雖然未有肺炎,佢個樣都已經似中咗!平時唔運動唔節食,體能同面色勁差,超重幾十磅,雙下巴,塊面大個家庭裝藍罐曲奇.經常食賀爾蒙炸雞,搞到身體失調,成咀都係man爆汗毛!可惜係女人.
今年一話有第一單肺炎,佢即刻話唔出街,運動,不了!
(但work from home時又會落街食污糟邋遢嘅舊式大排檔,雙重標準令人完全無言)
其實呢啲只係自己俾自己嘅藉口.高質素嘅人係唔會有得自己咁樣亂咁嚟!
其實,肺炎可怕,但懶惰同自我放棄更可怕!
今日就會教大家點樣搵到口罩之餘,將肺炎負面影響減到最低.做亂世佳人同亂世英雄!
(BTS)
防疫:搶口罩篇
呢兩個星期大家最瘋狂嘅一定係周圍搵口罩!
如果你搵唔到係因為搵錯咗地方!其實係仲有少少貨,不過你搵唔啱地方.去日本韓國嗰啲網購平台,絕對係錯誤嘅方法.
因為嗰度幾萬人爭,一定冇!有都變冇!
據我所知,最少有三個方法仲買得到.
第一個渠道就係外國冷門網購.不要去韓國日本熱門地方!
唔係響Amazon,GMarket,Dokodemo呢啲知名度高嘅網站!呢啲一定冇,就算你落到單都一定會俾人cut單.
市面上大部份網友嘅經歷都係,佢哋會成功落到單,但係一直處於「等待發貨」,再等多一個星期仍然冇任何音訊回音,之後突然間收到拍賣平台嘅消息,話俾你知你嘅購買已經取消!因為缺貨問題!
冇貨已經夠煩,仲要退錢過程相當緩慢,有啲仲唔可以退現金,只可以退落佢個平台嗰度將來購物使用.
- Amazon - 極缺,冇貨,退現金
- Dokodemo - 冇貨,一個星期之後退現金
- GMarket - 冇貨,不會退現金,退款入平台將來用
你買唔到係因為當地嘅代購已經響零售鋪用幾倍價錢買晒現貨同埋下一期貨.
有啲香港及強國代購,同埋網店東主,誇張到直接去廠房出邊衝擊抗爭,要求發貨,咁普通人當然一定買唔到.
即使係出廠嘅價錢其實已經炒好咗好多.而家平均口罩嘅價錢出廠,已經去咗到$6港幣左右一塊.(普通醫學口罩)
如果你特別要求有牌子嗰種例如3M,已經炒到$20以上,同埋批發都經常缺貨.
所以建議大家如果真係有需要網上買,一係就俾貴少少炒價入當係服務費(個人都反對炒賣,但根據觀察,批發價錢真係升左好多),一係搵一啲地區小眾網站.呢類型嘅網站仲有貨.
重要事情說三次:
泰國,土耳其網購大把貨!!!
泰國,土耳其網購大把貨!!!
泰國,土耳其網購大把貨!!!
自己揾!好過去排隊!!
同埋大家搶口罩嘅時候首先要留意自己買緊乜嘢.因為唔好淨係睇價錢!你要睇埋究竟個口罩本身係屬於邊個級數,邊度生產,獨立包裝與否,佢係醫學用口罩定係工業用口罩等等……因為你買錯咗其實基本上係完全冇防備!
Surgical Mask - 呢隻最基本,亦都最容易買到,香港一般市民暫時已經夠用!佢主要可以做BFE防飛沫傳播,性價比比較高,係最基本入門必備品.優點係性價比高,價錢比較平,港幣$10以來一定買到.同埋市面上嘅流通性比較高,容易響唔同嘅藥房,網店搵得到.而家市面上買到嘅口罩多數來自印尼,中國大陸,日本.有小部份比較豪華嘅藥房會響美國,加拿大,英國,入貨.Surgical Mask唔好處係通常冇獨立包裝.
呢個時候向廠批發落貨,價錢已經去到$5港幣,$6港幣一隻,一盒$250到$300左右.
而家你市面上買到嗰啲,其實係之前生產落最後一批.見到有你就要買!仲要快手!呢個種類嘅口罩基本上全球缺貨!係短期內需求會遠遠超過供應,遲只會越來越貴.
KF94 - 韓國標準,多為獨立包裝口罩,呢隻個保護能力比較好,如果買到值得入手.
KF99 - 呢個層面嘅口罩保護力會比KF94強,但係對於一般香港市民其實個分別唔會太大.價錢就會貴KF94,疫情爆發之前價錢已經超過$20港幣一個,而家炒到$30-50蚊一個,值唔值得就要睇返個人情況.
3M - 好多人以為越貴越好,一窩蜂去搶3M!但係真係唔係咁樣.尤其是佢有好多種唔同種類,唔係全部都係適合醫療!有啲根本係工業用,所以要首先睇清楚嗰個係咪醫療用途,買錯工業用途根本冇用.
以上就係自己網上購買口罩嘅小小資訊,跟住落嚟就會同大家講下,其他方法可以獲得口罩.
第二個可以買到口罩嘅渠道,就係醫學美容批發渠道.所有醫學美容中心都有從vendor批發口罩,你哋打去問vendor由於你係零售客一定冇,但係你搵相熟嘅醫美中心,可能佢會幫你夾單訂到.
尤其是因為一般醫學美容中心個投資好大,講緊買幾百萬機係最低消費,通常中心同vendor訂左幾百萬機,vendor醫療集團一定會盡量keep住大家個關係當做個人情將來繼續做生意,就算幾缺都好,都響以色列,瑞士,韓國等嘅分公司同埋啲分銷商,盡量搵比本地醫美中心.
老實講,呢個渠道貨唔會太多,而且佢搵到貨源嗰啲空運費係佢哋自己出,所以唔會係一個大量採購嘅渠道.醫美中心肯唔肯幫你訂,睇平時同佢交情,同你之前消費.醫美中心都係攞vendor極有限嘅貨分配.因為而家唔單只係香港冇,係成個亞洲都冇!
如果你暫時真係冇口罩,幾多錢都買一盒用住先!因為國際市場上真係好緊張,睇過趨勢會遲啲會更加貴.
我自己去問韓國一啲相熟嘅地方,係真係冇,已經比啲大陸人高價買晒!(佢哋個價錢係好誇張,講緊一盒兒童口罩係超過$500!呢個唔係批發商故意製造出嚟嘅炒作現象,係我一啲大陸朋友直接話俾我.同我收到嘅批發市場資訊係吻合)我哋都係因為之前訂咗好多儀器,先分配到有.
第三個方法係搵你個空姐空少朋友.我身邊嘅大部份空姐朋友係買到.尤其是如果佢係飛一啲比較冷門嘅航線,例如土耳其,阿聯酋等等,口罩係仍然買到.
防疫:健身室篇
市面上比較大型嗰幾間健身中心其實個衛生情況都未去到十全十美,就算最貴嗰間PURE fitness都有越嚟越污糟嘅情況!市面上中下價嗰幾間更加不堪入目.
咁自從今次爆發左疫症之後,希望佢哋會比較上心!如果係一啲經常多人捉摸嘅嘢例如扶手,含菌量會更加高!咁呢啲情況之下,實在唔太適宜去接觸.
健身室一向空氣唔太流通,如果你聞到有汗味代表細菌清潔唔徹底,汗味係因為細菌而產生!越臭嘅健身室,細菌含量越高!呢啲情況之下就真係要可免則免.
繁忙時間一間健身室起碼有100-200人!一日1000人次絕對有可能,咁嘅情況之下,如果你間健身室嘅衛生環境唔係太好,最好暫停一陣.
各位靚仔靚女應該要考慮實際情況去決定究竟應唔應該繼續用.
gym每日空間人次:500-1000人
有無即時消毒:沒有
風險:中高
不建議
防疫:美容院篇
市面上大型嘅醫學美容中心例如cosmax,Perface,Reenex,Dr Reborn都已經有防疫工作.中小型boutique例如SWISS REJU,Hermitage,亦都嚴厲執行衛生措施.
醫學美容中心其實係比較安全嘅地方.有數得計,下面就會知道點解:
一間中上醫學美容中心房間,當treatment 90分鐘,每間房最多每日做5個客.其實一般唔係間間都做到咁嘅數,所以個人數係唔會太多,純粹數字同統計學上,相比起其他公共地方例如零售,飲食地方,健身室,數字上已經安全好多.
其實一間美容院嘅人流真係唔會太多.但係如果大家想進一步防止感染,其中一個方法就係去一啲比較私人嘅地方,小眾私人樓上鋪會係一個選擇.
其實價錢有返咁上下嘅Reenex,Perface,Cosmax醫學美容中心嘅衛生環境比較有保障.始終一向都有相當嚴謹嘅衛生程序.如果特別驚嘅人,中環嗰幾間例如SWISS REJU本身都四正兼且主要做中環高級律師及銀行quality客,完全唔會做劣質團購,亦拒絕低價轉介平台介紹雜亂人頭,只重質不重量,所以其實人流會較少,相對衛生係好啲.如果唔想去一啲太過人流眾多嘅地方,呢類型嘅boutique樓上鋪中小型會係首選.
而且呢類型因為收費比較貴,去到係可以要求重新幫你消毒一次房間,同埋換床紙,毛巾.高端地方係可以幫你安排用完即棄.
反而一啲太過平,太過污糟嘅MK美容院就最好避免啦.佢哋經常接待大量自由行遊客之餘,本身經營者嘅衛生水準都好參差,中傳染病同細菌嘅機會都相當高.
有啲韓國美容公司係屬於瞓大廳嘅形式,冇獨立房,公開訓廳冇獨立房間係韓國傳統模式.呢個模式正常情況下其實可以接受嘅,跟返韓國規矩,但係如果係非常時期,唔希望同素未謀面嘅陌生人一齊瞓大廳,如果擔心疫症嘅人,自己要注意返.
高端醫學美容房
有無即時消毒:有
風險:偏低
建議
MK,觀塘工業區樓上舖,韓式公司瞓廳單次收費,格仔鋪平價美容房
有無即時消毒:沒有
風險:高
不建議


text:
相信補全科定係分開補好永遠都係各位家長心入面嘅煩惱.一次過補全科一了百了唔駛煩好啲呀,定係分開專科補,搵各科專業嘅補習老師好呢?想知邊種先啱自己或者係仔仔囡囡,就跟我哋TutorCircle 尋補睇真啲啦.
封面圖片來源
目錄
全科補習
全科補習普遍比較適合小學生同埋初中生.而香港嘅全科補習主要係有上門私人補習同埋全科補習社兩種.
1. 小學全科
圖片來源
小學課程相信普遍小組補習社同埋上門補習嘅私人補習老師都可以handle得到.
而實際上,過半數針對小學補習嘅補習社都係以補全科嘅方式運行.比起重點提升學生嘅學習水平,好多時小學全科補習社追求嘅係幫學生完成晒學校嘅功課同應付日常默書測驗,唔少小組補習社都會推出獎勵計劃,以儲貼紙換小禮物嘅方法鼓勵學生係補習嘅時候安靜專心做功課.此外,有時候佢哋更加負責埋托兒呢個責任,務求喺補習嘅一至兩個鐘內解決晒學生嘅功課問題,令家長夜晚唔使再為子女嘅功課而煩腦.另一方面,上門嘅私人全科補習相比起小組補習社嘅上堂方向則更加學術性.補習導師通常都會以教學為主,係課堂上幫學生解決學業問題,操練試題等.一對一嘅上課模式自然會令學生更專注.
2. 中學全科
圖片來源
而係中學方面,全科補習嘅適用範圍大概去到中二.原因係普遍中一中二嘅課程難度普遍都係喺成個中學課程嘅入門級位置,而科目數量亦都比較少,所以全科補習尚算可以應付到學生嘅需要.但係去到中三,普遍學校都會將綜合科學(Intergrated Science)分拆成物理,化學,生物(Physic, Chemistry, Biology)三科,加上通識,中西史等科目,全科補習實在難以應付.實際上,中學全科補習同小學全科補習唔同嘅地方係,礙於上堂時間有限,中學嘅而科目又比小學嘅多.所以,好多時每次全科補習上堂嘅時候只可以涵蓋都一至兩科嘅內容,因為要教嘅內容會較多.
Copyright © 2022 Tutor Circle 尋補. All rights reserved. 此文章未經許可,不得轉載.
Copyright © 2022 Tutor Circle 尋補. All rights reserved. 此文章未經許可,不得轉載.
專科補習
圖片來源
專科補習方面不外乎有大型連鎖補習名師,小組補習社,同埋私人補習呢幾種.唔講你可能唔知,香港最大型嘅中學連鎖補習社嘅業務已經擴展到小學補習界,不過佢哋個名就改為英皇小博士,現代小學士,同埋 遵理兒童教育.小組補習社方面,亦都有唔少著名嘅專科補習社,例如進研教育,致臻研習社等等.而私人補習呢方面,大多靠口耳相傳,又或者係通過網上補習平台搵.如果真係有需要私補,可以同我哋TutorCircle 尋補查詢一下,了解一下都無妨.
總結
中學生嘅自制能力相對比小學生高,加上中學科目數量比小學嘅多.再加上小朋友上到中學,係時候俾佢哋學識下時間管理,點樣分配下自己嘅學習同休息時間.比起乜都為佢哋規劃好曬嘅全科補習,根據自己需要嘅專科補習又會唔會更適合中學生呢?
如果大家有補習的需要,不妨考慮搵TutorCircle 尋補幫幫手,經驗豐富,信譽良好,免費服務配對,為學生提供最優質的私人補習導師.
(延伸閱讀)(補習社知多D)名不經傳的小型補習社——進研教育
(延伸閱讀)(英文補習)補習社定私補好?中學小學搵補習攻略
(延伸閱讀)(DSE中文)死命鑽研卷一白話文,不如先學好文言文
此文章純屬 Blogger 個人分享,並不代表本網誌立場.
想追返學校進度?Tutor Circle尋補有超過10,000個三大導師,即日幫你搵一個合適既導師!
DSE讀得咁辛苦,想活用知識黎賺下外快?
緊貼尋補 Blog,Facebook 同 Instagram,尋補?Tutor Circle!
Z世代 修辭手法 Ocamp
英文補習 上莊 中文補習 議論文
slp smaple 補習網 數學補習
大學五件事 綜合格式
我係科大畢業嘅傻仔一名,鍾意砌CODE.


text:
第二日有上半段出左第二個小鎮, 咁我跳左個part 先, 依樓集中講番布拉格
話說第二日番到落黎布拉格係打算集中行埋城堡區, 城堡區最著名莫過於 St. Vitus Cathedral
本身check 左時間表都趕趕地,因為St Vitus 有關門時間, 有諗過搭的士, 但D 司機夾埋獅子開大口, 問左好耐先知點可以用最快最平時間趕到去城堡區(出左香港就發現佢D 轉幾程車其實唔Easy)
遠觀:
城堡區入面有唔少士兵定唔知係警察站崗
跟住正想入去時... 原來個日唔知有咩特別function , 只係上午開放, 平時係收黃昏, 人算不如天算, 真係好難上網做齊功課
唯有係出面J 下, 棟野真係好宏偉, 用我部EPL3 基本上毫無機會影到好多入鏡
> 成日都話有的方尖碑真係好易係歐洲揾到
為左補番入唔到教堂損失, 我發現左係教堂有D 附屬ge 高塔可以上, 記憶中10歐定唔知15 歐, 有一塊紀念金牌
一於上去影下相, 全程行樓梯, 行太快絕對會暈, 真係得一個圓圈GE 空間係咁轉住上, 應該行左10-15 分鐘
去到塔頂, 果然係好景色, 望哂成個布拉格(其他建築較矮), 真係紅海屋一片
城堡區附近建築:
穿過城堡區, 就去到所謂的黃金街
, 其實係手信街,可借我無野睇得上眼,感覺上布拉格無咩特別得意特產
市內好多人搭ge 電車
食野方面, 侍應話依D 都係地道菜, 我就覺得味道mama
隔離咁啱有人結婚
食完飯去影夜景,無記錯成十點...
入夜廣場區附近仲係好多人
[ 此帖被PonG在2014-04-27 18:38重新編輯 ]


text:
做咗阿媽就唔可以買樓?
「我諗住唔要佢啦.」由一個大肚婆口中聽見呢句說話真係寧舍得人驚.Nana知我get錯立即澄清:「唔係講個BB,係講層樓呀!」正確嚟講,應該係買樓嘅諗頭.「點解呀?你話過30歲前一定要上車㗎?」「邊個叫佢嚟得咁突然喎.」佢摸一摸個肚.
由細到大,Nana都係一個好有Planning女仔,佢想做嘅事總會一一達到.原以為意外懷孕會令佢大失預算,甚至發癲,無諗過佢都有母性大發嘅一面.
自從有咗BB,Nana生命中嘅優先次序重新洗牌.以前佢嘅世界只有工作,就算朋友約食飯,屋企做節都會放埋一邊.佢一直都無結婚打算,想趁後生搏殺;直到喺產檢望到肚裏嘅奇妙生命,佢先反思事業唔係佢嘅全部,更願為下一代由女強人變成好媽咪.
雖然我覺得佢咁叻女,絕對可勝任在職媽媽嘅身份,毋須擱置買樓;但佢話做人不能太貪心,自以為可家庭事業兩兼得,特別睇完台灣藝人Selina離婚新聞後.
婚姻同親子關係都需要經營.我知BB出咗世,應該無辦法好似以前咁投入返工,搵番同一份糧;要老公一個供樓又太大負擔.做父母都想BB好,依家最緊要為佢計劃將來,買樓嘅事遲啲再諗.
睇見佢有囝萬事足,我仲有咩好講?
文章刊於《晴報》,標題經TOPick編輯修改,原題為「準媽咪不買樓」
《晴報》facebook
撰文 : Denise 晴報


text:
二分支器 有線電視相關產品
-
有線電視分支分配器二分配數字電視傳輸專用
-
響洲有線電視分配器一分二分支器閉路電視分信號一拖二分配器1分2
-
廠家批發野外過流分支分配器現貨二分配一分支有線電視通訊器材
-
有線電視二分支器 206 二分支器 電視放大器信號分支分配器一分三
-
有線電視二分配器
-
供應閉路電視二分配器204+有線電視接頭-5F頭 公制 錫封 5-1000兆
-
數字電視二分支器TZ-208 有線電視分支分配器 網絡傳輸專用
-
供應有線電視分支分配器 邁威二分配 mw-772H 大殼高隔離 錫封
-
傑勝RX-P04 有線電視光接收機 CATV 無源四分配器 無源光接收機
-
有線電視分配器 204 二分配器 電視放大器信號分支分配器 一分二
-
有線電視二分配器
-
批發國標 數字有線電視二分配器TP-2 ,C03型
-
珠海傑勝有線電視CATV-FTTH光電轉換光接收二分配器 無源光接收機
-
有線電視光纖到戶CATV-FTTH光電轉換光接收四分配器 無源光接收機
-
有線電視同軸電纜分支分配器二分配三分配四分配多路分配器
-
75-5全銅二屏蔽冷壓頭 F頭 公制 壓接頭 有線電視分支分配器接頭
-
分支分配器 有線電視配件 天線轉換插頭 一分二,二路配器
-
推薦規格齊全有線電視轉換器 音視頻信號分配器 2/3/4 分配
-
正泰電視網絡分配器有線電視分支器一分2/3/4 一進二/三/四/六出
-
野外過電器分支器分配器有線電視數字電視野外過流器全過電二分配
-
有線電視分支分配器 204 二分配器 2功分器衛星信號分配器 一分二
-
德力西電視信號分支器閉路有線電視分配器電視接頭一轉分二三四六
-
二分支器 CATV分支器 電視分支器 有線電視分支器 CS702P
-
出口型英制分支分配器二分配三分配四分配 適用范圍 有線電視布線
-
重型分支分配器 有線電視配件2G 天線轉換插頭 一分二 二路配器
-
二分支器 電視分支器 CATV分支器 有線電視分支器
-
有線電視信號分支分配器 204 二分配 一分二 一進二出 03型大外殼
-
金屬有線電視分配器三通TV一分二分線器轉接插頭9.5母轉2個9.5公
-
視貝家用有線電視放大器模擬數字一分二模擬分配器地面波信號
-
廠家批發英制1進2出信號放大二分配器 有限電視信號連接器功分器 適用范圍 有線電視
-
有線電視三通插頭 TV 一公轉二母 TV一分二 RF轉接頭信號線分配器
-
捷邁家用有線電視放大器模擬數字一分二模擬增強分配器地面波信號
-
一分二 一進二出有線電視信號分頻器分配器 有線電視分配器FP204
-
有線電視分配器三通頭TV一母轉二公 分線器轉接頭9.5母轉2個9.5公
-
秋葉原(CHOSEAL)高清有線電視線射頻信號分配器 數字電視轉換器
-
有線電視二分支器 C03 206 二分支器 電視放大器信號分支分配器
-
有線電視三通插頭TV 一公轉二母RF轉接頭信號線分配器插頭連接頭
-
金屬有線電視分配器三通TV一分二分線器轉接插頭9.5母轉2個9.5公
-
貝迅 二進一出 有線電視 F頭分配器 帶開關 5-2500MHz
-
公制英制-5冷壓RF頭 二屏蔽冷壓頭分支分配器接頭 電纜線全銅F頭 應用范圍 有線電視


text:
同學有興趣去美國讀書,但又猶豫,因為擔心自己嘅英文能力!美國交換生計劃,本身以交流文化,體驗地道美國生活為主要目的,唔係要篩選讀書精英.而對於同學嘅英語要求,只要同學有基本英語能力,能夠理解老師上堂講課嘅內容就可以喇.做交換生,唔駛越級挑戰TOEFL,IELTS,操卷考高分嘅!
愉快學習免考試壓力IELTS,TOEFL都唔駛考!由於美國高中交換生計劃以促進國際交流為主要目的,所以申請程序同入學要求都會比直接申請美國大學更簡單.一般而言,申請美國名牌大學,除咗要求成績優異,仲要英文考試IELTS,TOEFL夠高分,額外再加課外突出表現,自薦信等等……有啲中六同學為咗多一重保障,同時應考DSE,SAT,TOEFL,可以想像到考試壓力係幾咁大.但如果提早一,兩年去美國,參加交換生計劃,作為將來升學嘅踏腳石,只要通過美國認可嘅中學生英文水平考試ELTiS,已經滿足所需嘅英語條件喇!順利到美國讀書後,同學喺環境優勢之下,英語水平絕對會大幅提升.將來有需要時,再考IELTS,TOEFL,想考取高分並唔難.
ELTiS考啲咩?國際中學生英文水平考試The English Language Test for International Students(簡稱ELTiS),係獲得CSIET (Council on Standards for International Educational Travel)認可,推薦俾美國交換生應考嘅英文考試.
同IELTS,TOEFL唔同,ELTiS考試時間總共70分鐘,只係分為兩部分:閱讀同聆聽,唔需要考口語同寫作.由於ELTiS嘅目的係確保交換生嘅英語能力,能夠應付日常上課,充分享受喺美國交流嘅樂趣.因此,考試題目都好貼地,根據美國學校實際環境有可能會發生既情況出題.聆聽部分以學校的情境題為主,包括老師嘅指示,課堂內容節錄,數學題等;而閱讀部分除咗常見嘅選字填充,同埋閱讀理解,亦有統計圖表閱讀,測試同學嘅詞彙基礎,同埋不同方面嘅理解能力.
只要通過ELTiS,已經可以證明同學有足夠英語能力,應付美國高中生活,等於拎咗半張交換生嘅入場券;同時令家長同同學更放心,同學絕對有能力適應美國嘅學習生活!
咁去應考ELTiS之前,洗唔洗溫定書先呢?我地建議同學唔好只為應考,花太多時間去操練自己嘅英文!因為美國交換生計劃係想唔同地方嘅學生去美國交流,深入認識美國,並唔係要以精英制搵出一班高材生,俾佢地參加.所以,同學最好係以平常心應考,盡自己嘅能力去達標就已經足夠.去到美國之後,全心投入生活當中,你嘅英文自自然然就會更流利.
適應美國環境 心態最重要除咗英語能力之外,同學嘅心態先係順利融入新環境嘅關鍵.好多同學初時去到美國,都未必掌握到美國人嘅口音同語速,不過慢慢就會習慣,可以流利地英語對答.因此,同學最緊要準備良好嘅心理狀態,勇於開口,熱衷嘗試新事物,認識新朋友……真正融入的第一步,唔只係準備你嘅各種技巧,而係踏出舒適圈,深度體驗每一刻喺美國嘅高中生活.


text:
作為一個媽媽,生幾多個小朋友都一樣咁愛佢.
不過,其實照顧大寶同二寶都真係有少少唔同.
好多原因都係因為,唔想令大寶覺得自己被冷落,我好怕和牛B覺得我哋將所有愛,精神同時間花晒去BB到.
所以,同以前完全唔一樣.
就算妹妹喊,會望下咩事唔係濕片,手腳唔係太熱/太凍,唔係肚餓,就會俾佢喊一陣.仲記得上胎生完和牛B,我成日都會抱實佢唔放.仲成部手機都會係和牛B嘅相,仲要差唔多張張都一樣樣!
亦因為都要顧及和牛B嘅感受,今胎比起上胎,無以前咁時時刻刻抱到BB實一實.
所以,要攬不如兩個寶貝一齊攬住啦.
外出方面,以前生完和牛B周圍都唔敢俾和牛B去.
好驚出面細菌多,今胎都唔見得出面無細菌,仲遇上了COVID-19.
不過,最近疫受控.趁住假期我哋都會駕車去郊外/沙灘俾和牛B放電.
兩個幾月大嘅BB,初嘗踏沙滋味
和牛B同妹妹好唔同,和牛B細個好扭計,特別係夜晚可以扭足成晚,又喊得好大聲.
相反妹妹好少扭計,喊又喊得好溫柔.
兩姊妹唔同嘅地方,和牛B出世好白淨頭髮好少,而妹妹出世係黑珍珠頭髮都多過家姐好多.
妹妹扭計喊,會抱住妹妹叫妹妹唔好喊,安撫妹妹.
和牛B絕對係一個好家姐,有兩個寶貝女我真係好幸福.


text:
打仗理由
打仗理由(casus belli)係指聲稱有權開戰嘅理由,不論係真定係假.打仗係紛爭嘅一種,就算係硬搶都要有個理由去拗.中國古代打仗都要求出師有名.
正義仗[編輯]
亞里士多德,西塞羅同埋聖奧古斯丁就有提出正義仗嘅觀念[1],一般認為打仗係最後嘅選擇,而且需要打仗理由.有時為咗證明打仗係迫於無奈,政府喺訂立外交政策時要確立戰爭條件,為可能打仗做準備,一旦到咗就宣佈打仗理由說服其他政權.
基於自身利益,多數人都會唔講理由而好自然咁抗拒打仗嘅,而且冇人想不明不白死喺戰場,無論係進攻定係防守都一樣.畀個理由嘅目的有時唔係說服其他政府,而係說服民眾,令佢哋冇咁抗拒打仗同徵兵,例如納粹德國嘅教育主張民族統一最重要,不惜要人民犧牲都要侵略捷克,利用社會價值內化加強打仗理由嘅說服力.
好多時作為宣傳戰,宣稱嘅打仗理由唔一定係真,因為合乎道德嘅打仗理由未必夠渲染力,而夠渲染力嘅打仗理由亦唔一定合乎道德.
詞語嘅使用[編輯]
Casus belli係拉丁文,但係要到咗十七世紀後先多人用,主要原因係主張正義仗先至係道德興起(正義仗論,相對有利益無道德嘅現實主義,同埋永遠唔主動打扙嘅和平主義)
聯合國[編輯]
聯合國憲章大大限制會員國可以用嘅打仗理由嘅範圍,主要指防止侵略同埋聯合國行動.另外,聯合國亦保留權力向非會員國嘅侵略行為作出制裁同干預,因此,打仗理由喺現代社會係好重要.
流行文化[編輯]
喺電腦遊戲 Europa Universalis 同埋佢嘅續集,喺無指定打仗理由下開戰會令社會穩定度下降,導致國家容易動亂同稅收減少.呢個特徵喺其他電腦遊戲唔常見,例如三國志 (打機)唔使講就可以開拖,就算要正式宣戰嘅電腦遊戲,正式宣戰嘅代價都好細.


text:
小時候低低能之七/哈樂車
諗咗好耐細個有啲咩陪我過,終於俾我諗到,得以繼續寫小時候低低能系列~
長頸鹿哈樂,馬仔凱莉同埋譚美係我每年小學九月一開學就開始期待嘅嘢.
有一日小息去操場見到一架藍色好長嘅車泊咗喺停車場隔離,我就知好快有機會上哈樂車玩,會每一堂敬禮嘅時候都好期待老師話「嚟緊兩堂我地會上哈樂車」,咁嗰兩堂就唔洗上.仲記得有一年兩堂體育堂俾哈樂車取代咗唔係幾開心⋯⋯
唔知全港係咪間間小學嘅細路都有哈樂車陪渡過六年,但我嗰間就由我小一到小六都有安排哈樂車嚟俾我地上去上常識堂.全班上晒嗰架長型車,坐滿之後閂埋門入面就好暗好似要睇演唱會咁,大家就勁興奮咁喺度大叫歡呼,因為全年最開心嗰其中個半鐘即將要開始.
低年班嗰陣上去烚下烚下睇下姐姐玩隻哈樂木偶,聽下哈樂唱歌同媾下凱莉好快就過完兩堂落車走人,但高年班嗰陣時好似係上去學消化系統,食煙同吸毒.咁多年後已經唔係好記得個幾鐘入面總共有幾多個環節,但好記得譚美每一年都會壓軸出場.唔著衫仲要有半個身俾人去皮得返內臟示人,仲會每個器官都識著燈嘅譚美,就係嗰時教識我地幾十隻小學雞究竟啲嘢食係點樣由個口進入體內再一路到胃,腸,最後被屙返出嚟.
仲有嗰啲半呃錢嘅紀念品.每日小息哈樂車都會人頭湧湧,大把細路拎錢去買勁多哈樂product.我諗我都有買過幾舊五蚊嘅哈樂立體擦膠,好得意,嗰陣時完全唔捨得開嚟擦,到而家我屋企都好似有一舊膠袋都未開.呢樣紀念品已經係最平,我記得有錢啲嘅其他同學會買哈樂筆,貼紙,甚至大大隻公仔⋯⋯


text:
(隨身無線路由器)Pocket WiFi 有咩選擇?
(隨身無線路由器)Pocket WiFi 有咩選擇?
咁究竟pocket wifi,又或者我哋所講嘅隨身無線路由器,有乜嘢選擇呢?咁喺講有咩選擇之前呢就首先簡單講下乜嘢係pocket wifi.咁顧名思義其實就即係一個可以隨身攜帶,提供上網嘅一個裝置嚟嘅.咁佢嘅原理呢其實好簡單,大家都應該好熟識㗎.就同你手機分享上網一樣,你只要將sim卡插入pocket wifi度呢,就可以分享無線wifi上網㗎啦.咁當然你買pocket wifi呢,通常只係買部裝置本身嘅啫,而Sim卡同埋數據服務計劃呢係另外需要簽約購買嘅.
咁今日我哋就主要講下pocket wifi有咩選擇喇,咁其實呢係可以主要分為兩類.第一類,就係4g嘅pocket wifi.第二類,就係5g嘅pocket wifi.咁喺價錢上呢4g嘅pocket wifi同5g嘅pocket wifi啦係可以相差好遠嘅.4g可能係講緊HK$1000-2000嘅價錢,而5g通常可能都係要HK$3000或以上先有得選擇㗎.咁喺功能上面呢,5g嘅pocket wifi呢一般都係支援更快嘅速度啦,支援更加多嘅裝置同時使用喇,又或者外觀設計上可能會更加人性化,有更加好嘅上網體驗等等.不過喺選擇方面,可能4g pocket wifi呢就有更加多嘅選擇啦,好似tp-link咁,一個牌子就已經會出好多款4g嘅pocket wifi.咁就視乎用家需要,有啲可能係速度快啲,有啲可能係電量多啲.而5G嘅pocket wifi嘅選擇似符就並唔多啦,比較出名嘅可能係Netgear MR5200啦,又或者係Linksys FGHSAX1800 5G mobile hotspot.
如果大家有任何寬頻上嘅查詢,可以致電2121 1544,或者whatsapp 9749 8987.同時,亦都可以訂閱我嘅頻道,我哋下集再同大家分享其他資訊,拜拜!


text:
今次真名符其實快閃之旅,星期五夜晚凌晨機飛過去,到左羽田機場已經係5點鬆d,再坐七點到巴士去富士山河口湖.基本喺機上完全訓下醒下,唯有喺巴士上果兩粒幾鐘盡量快補眠.之後幾條友喺酒店放底行李,喺附近行下影下相,就去前夜祭會場.真係奧賣吉,會場門口已經聞到加碳情侶陣除《Pizza與Pasta》,兩個月前東馬先食足三日九餐,見到個胃已經巴黎鐵塔反轉再反轉,但都冇法,唔食第二日一定冇力到 hihi.最癲既係班日本人全部係咁隊啤,大哥大姐你地聽日好似跑最少都71k,仲隊?唯有令自己好訓少少我都飲左半杯~都冇.成晚其實地唔知佢地up 乜春,佢地企起身痴牙士,我地咪照跟,係度揮多士,咪照跟.食完渣渣林返酒店,求其淋下個身就未夠9點上床訓,真係小學時都冇試過咁早.
訓左四個零鐘,點半幾條友喪屍咁爬起身換衫去食宵夜(早餐?).食完坐兩點十巴士去會場拎 bib.但真係好忟水.因為架車仲要接埋其餘果一兩間酒店既人,落車已經成3點幾,拎完 bib 準備兩個寄存點既野都係得半粒鐘時間,賴住屎咁上線.
我,Kat 姐 Eric : 五湖118 K
小鳯 Peter: 四湖100K
Karen: 三湖71K
Amy: ?湖?K
五湖最早起步,四點好Q凍,得三度呀,睇天氣預報又會升溫,局住背心加薄風褸長tight手袖,仲有對暖手套,但真係頂唔順.日本仔真係唔係善男信女咁款,個個都高手高手高高手既樣.同 Kat 姐預定好策略,6分鐘1k,咁到後邊drop 都唔駛死得太快,仲有就係slip 到少少上前諗住唔駛咁塞人蝕左時間,呢次爭分奪秒,少一秒都死人冧樓.
前邊既馬匹已經準備就緒,一開閘呢...
次次又係例牌跑個圈先走出運動場,條街冇街燈,烏燈黑火,要靠其他人頭燈去睇路.一黎就上段斜,再落斜,好似幾爽咁喎.跑左一粒鐘天開始光,先兜左去最大個湖~山中湖~跑左14K先到,沿住湖邊都有人緩步跑.跑完山中湖其實要路經返起點出邊,所以之前落斜果d ,嘿嘿有排找數,而且返到去時已經係跑左40K,但已經chur左我好多體力,太多上落暗斜陰乾晒.好在每隔3公里 或5 公里都會有cp水站同食物提供,奈何 Kat 姐頭60 k 真係快到癲,同佢長期保持百零米距離,玩山真係唔同d,總之拍住跑互相鼓勵就會易捱好多,邊個先到cp 就先等,但休息唔超過兩分鐘就起行,想拉拉條脾隙都冇時間.
之後跑左半邊河口湖,到左56K 第一個寄存行李位,撞到Eric,同時即刻袋返4包gel 保命先.出左Cp 就上果條幾百米斜,同舊山頂道一樣咁甘.之後跑過西湖,精進湖,都keep 住有暗斜上落斜,呢個時候我終於明白點解對腳Q攰同重,腦入邊彈左郭承基教練 Winter 把聲叫「擺手,擺手呀!!」(心諗點解老遠都唔放過我)就係我頭果段冇擺手全部用晒腳力去跑,蝕卓左.之後果50k 我都keep 住擺手跑,對腳輕返晒.(佢把聲係不斷loop 左咁多K)Kat 姐問我係咪食左禁藥
到左72k,我地同跑100k 既暫朋友暫時分開,要跑去最後一個湖本栖湖.果條長長既斜真係落得好爽丫丫,喺75k 第二個行李位又再入gel 同放低件風褸,因為有太陽同埋溫度高返d,件野好影響我流暢而優美既跑姿但我發覺係一個極極極錯誤既決定(稍後提及)
18k就係多左跑呢個湖,最值得既係,只有跑呢度先見到富士山個全景.其實之前果日好多雲完全睇唔到,點知跑果時咁好天仲望得好清楚
呢18k人數少左好多,cp 水站既野食都少一大截,偏偏呢個時候個肚空空地,局住隊幾粒朱古力頂住檔.
睇到個景,邊跑邊唱下富士山下
「前塵硬化像石頭 隨緣地拋下便逃走
我絕不罕有 往街裡繞過一周
我便化烏有」
歸家需要幾里路誰能預算…..
唱到呢句都咪話唔頂癮
兜完本栖湖返到剛剛第二個行李點,就向返終點方向走,跑返頭先爽翻天果條大長斜去翻同100k 分叉點位置,終於完左91k,個心開始由28k 倒數.長期冇出現既心理關口竟然走左出黎,因為跑馬多左,好耐冇再出現呢個問題.心諗點解自己要咁攞苦黎辛,好想跳船唔跑,但見到身邊經常喺你左右出現既跑手,就會繼續頂埋佢.對腳雖然入左自動跑步模式,但真係好差攰,同好眼訓.
>
其實沿途都好多櫻花樹,最後半邊河口湖係最多櫻花,同埋……到呢度係會跑經我地酒店出邊
好想返上房訓呀
好辛苦去到最後一個補給點113k,之後就要上4K 斜.Kat 姐冇補給就先行一步,而我到呢個位莫講話jog,連行快兩步上斜都氣端.但 Kat 姐行上斜好快唔見左人
同埋太陽開始落山,著住背心加手袖頂唔到凍,早知唔應該喺第二個行李位放低件風褸,唯有用盡奶力加快兩步行,足足凍左2k.果下我小左聲,仲咩會整個運動場喺山上邊架?高原訓練咩
而我都希望 Kat 姐快d 返到終點拎行李,因為真係凍多秒都好易出事.
另外最有趣既係 117k 會有個 check point 比你踏過,究竟用意何在?
最後1k日本仔算有人性,全程落斜.返到運動場,已經好多人企喺度凍住同自己打氣,有種我已經死返黎既感覺
喺終點見 Kat 姐同 Amy 已經等緊我,辛苦佢兩位凍住等
沖線時真係喊左少少,因為真係好辛苦
最後完成時間14:37:23 ,對比我第一次自隊116k 快左7個鐘,算對自己有交代
呢鑊超馬對我黎講對我意義重大,自我內在對話少不免,跑果時完全勾起返晒初次跑馬拉松練習同比賽時既感覺.經歷期待》辛苦》跳船》堅持》完成果種喜悅,這些經驗用多多錢都買唔到.就好似跑到80多公里,如果唔堅持落去,根本唔會見到富士山咁靚既景色,果刻感受最深,身所有疼痛全消(果刻)但也很值得.
人生如此,堅持唔一定可以見到你想要既結果,但唔頂落去,就乜都唔會見到.
最後多謝 Kat 姐一齊拍住頂落去,唔係既可能返終點時間好鬼忟水
多謝小鳳一齊老連咁早去會場,明明條友晏過我地起步
多謝Amy 全能既安排同等左我地幾個成日同影相
從來冇諗過自己完唔到,只要敢想就有可能!

多謝埋我對腳,容許我著對 adios 薄鞋強姦佢走咁遠,真正帶我邊走邊看風景.
仲有,短期內都唔想再見到d 梅……食足廿九個CP……..
附:富士山五湖超馬 賽道
更多:
Fitz.hk Facebook專頁
[出走到天涯海角] 悉尼 Royal Coast Track
[怯~你就輸了!] 一對踏上大賽頒獎台的地球人
沙灘@Fitz.hk
Fitz Running 跑步


text:
《 日出前讓戀愛開始 》重溫少年時代的浪漫
世界盃開波,條街靜英英,戲院雖然未至於成重災區,但最近又實在無乜話題作品上畫.淡靜期上淡靜戲,有部《 日出前讓戀愛開始 》上星期悄悄上畫,片名擺明抽張學友水,有趣的是呢部戲係打後生仔主意,D細路有權唔知歌神喺1992年有首金曲叫《 日出前讓戀愛終結 》.
而呢部戲,竟然係港產經典《新不了情》嘅變種再變種,真係幾驚訝.話說《日出》改編自2006年嘅日本純愛電影《太陽之歌》,而《太陽之歌》其實又改編自1993年之《新不了情》……橫跨25年嘅接力,到今時今日呢點只可以當做一個funny fact,事實除咗「絕症歌女去拍拖」呢個元素係一樣之外,其他嘢真心唔關事.
而卡士係另一樣funny嘅地方,在戲中超純情嘅女主角Bella Thorne現實中係一名當代豪放女,對展露美好身段毫不吝嗇 (佢IG真係幾精彩),公開自己雙性戀傾向之餘亦敢愛敢恨,好難明卡士佢嘅人係點樣睇到佢演呢個角色嘅潛質,但香港觀眾對佢無先入為主嘅印象,在戲中睇落都幾順眼;至於男主角Patrick Schwarzenegger,無錯,見到呢個水蛇春嘅姓氏應該估到佢就係大隻佬阿諾個仔! 文質彬彬,係賣樣嘅.
有齊靚仔靚女靚景,加條絕症橋,《日出》係穩陣嘅.少男少女嘅戀愛情懷,講就老土,但睇畫面都幾浪漫,後生仔應該投入到,年紀大啲都唔難回憶起自己後生都曾經咁樣為愛情傻豬過,每日準時企喺同一個地點只係想暗戀嘅對象經過時望到佢一眼.《日出》除左愛情,仲有阿爸費盡心力照顧絕症囡囡喺度派洋蔥,而飾演女主角閨蜜嘅Quinn Shephard幾搶鏡,外型sweet之餘角色夠爽夠雷,令人讚嘆「人生有個真正朋友的確好極」.人生同電影一樣,愛情以外,有埋親情同友情,真係豐富同完滿好多.
文:一觸
只要有電影,就好.


text:
香港「nullen」
德文有一個獨特嘅動詞,叫nullen.德文Null,本來係一個數字,係「零」咁解.如果佢變咗做一個動詞,唔係代表「歸零」,而係講人生正式進入下一個十年,理論上要慶祝一下.
係呀,今日我牛一,終於從「二字尾」進入「三張」嘅境界.雖然我仍然未有村上春樹嘅境界,覺得人點樣都唔會霎那間變老,但係我聽過好多人講,話三十歲呢一條界線,係人生踏入壯年嘅一個里程碑.我真係唔知道,我三十歲嘅呢個狀態,會唔會代表我往後十年嘅生活?我掉返轉頭睇,十年前都估唔到嚟德國呢個決定,會令到我十年後變成另一個人.可能我離開咗自己嘅本行,跳咗入去一個新嘅世界,都會係一個人生分水嶺掛.
呢個禮拜,香港又會唔會踏入一個歷史上嘅分水嶺呢?
沒有最黑暗,只有更黑暗
呢幾日,呢邊天氣唔知點解陰陰沉沉,成日都無陽光,屈住屈住,又睇咗好多香港嘅新聞,我本來好少話會頭痛,但係個頭都赤赤痛,加埋呢邊肺炎疫情,生日都係安排唔到咩活動,係打算聽日同老婆仔仔出去行下山咁大把.雖然無搞咩聚會,但係好開心,好多朋友都有寫Message祝我生日快樂.
其實我知道,祝我生日快樂嘅人,好多自己都唔多開心.我諗依家呢個時勢,都無咩人開心得落.依家香港,正常人有邊個開心?
老實講,國安法呢下,快就真係快過預期,我以爲政府搞咁多動作,都希望避免做到樣樣衰衰,激起國際社會反感.但係,你唔好同我講你無預咗呢樣嘢會發生.見到有人講咩「香港最黑暗一日」,真係唔知畀咩反應你好.你唔開心,嬲,無助,我可以理解,我同你都一樣,但係你成日話「最黑暗一日」,係事實上嘅誤判,係蠢到天真都稱唔上.香港只會一日比一日黑暗,如果你要講,呢句句子基本上你日日起身刷牙之前都可以講一次.
香港呢個政治形勢都煲咗咁耐,你覺得今日就會係最黑暗咩?內會爭議出現嘅時候,你有預咗非建制選到咩?教育局話要DQ試題,你預咗考評局會頂得住咩?用暴動拉咗人,你覺得法庭會判得輕手咩?頭條新聞畀人投訴到呢個程度,你覺得佢又可以永遠做到落去咩?
Endgame?
你可能話我冷血,馬後炮,我想講我唔係.難得今日我牛一,請你原諒我,當係滿足我一個小小願望咁大把:我想問你,如果你覺得國安法來臨,代表「香港已死」,你想幫香港做咩身後事?同身邊嘅朋友講句「節哀順變」?「香港已死」,當係文宣嚟講,引人注意,絕對無問題;不過講嘅人,心入面真係唔可以有呢個心態.
除非之前全部行過出嚟嘅香港人死曬,否則你就唔好場場戰爭都當係Endgame咁打.我諗國安法通過(而我都夠膽講必然會通過),應該都可以話係「香港嘅nullen」,唔係之前嘅抗爭化爲烏有「歸零」,而係進入攬炒浴火重生嘅新「十年」.


text:
原本淨係諗住返舖頭攞少少嘢,然後見到啲精油又好想調香,我諗我已經中毒太深冇得救喇!
仲考慮緊開唔開香水5級導師課程,暫時度到個期由21/3至1/4逢星期一至五共10天,已經上完3級嘅同學如果想上5級,見字請聯絡灣仔同事統計人數.
用全精油嚟調香易學難精,話易嘅你自己隨意攞幾支精油,有齊高中低音,溝埋一齊就可以整到支香水出嚟.難就難在要做出有層次,有深度,又討人歡喜的味道,選材係關鍵!就算同一種精油,唔同供應商出產氣味都可以好大差異,如果冇足夠嘅調香基礎,同氣味分析能力,係好難拿捏得準確.平時我自用嘅精油大概有200-300種,同一植物品種都會有幾支唔同來源,根據氣味特性同化學成份,有啲我淨係會用嚟做香薰治療,有啲淨係會用嚟調香.
同學經常都問上香水堂係咪全部都用精油,我嘅答案係唔會.原因係一種精油裡面有過百種芳香份子,你一種都唔識又唔肯去學,點會調得出有質素嘅香水?如果我問你香葉醇係咩味你答唔答得出?可能你睇書會睇過,但係你有冇真係聞過?然後如果我教你,要調某種香味就要睇某種精油嘅香葉醇含量有幾多%,你估你學唔學得識?所以如果你淨係想學用邊幾種精油可以溝到一支香水出嚟的話,我哋個證書課程係唔啱你上嘅.
其實要教的話,真係好多嘢可以教,加上調香係必須要實踐,落手去做調配先可以學得識,淨係齋聽書係永遠冇辦法學好,10日時間其實真係好短,希望我哋可以係最有限嘅時間裡面發揮最大學習效果.


text:
「影響」
今次嘅武漢肺炎係全球大暴發,初時以為只係影響亞洲地區,點知亞洲都未搞掂就已經散播到全世界.金融市場受到打擊當然不在話下,但係跟住落嚟嘅連鎖反應同影響有幾深遠就仲未知.最起碼首當其衝就係旅遊業,因為無人可以旅行亦都無人去公幹,個個宅係屋企.所以航空業,酒店業,甚至乎網上訂機票同酒店嘅平台都會受到牽連.最後仲有幾多公司可以捱得過疫情嘅影響都係未知之數!
「洗牌」
正因為今次嘅疫情令到好多人都開始諗究竟全球化嚟個模式仲係唔係未來嘅方向.當然自己嘅事業發展亦都全因為全球化嘅概念下而急劇成長.好多國家將低價值嘅產業輸出去一啲低成本嘅國家,通常都被稱為發展中嘅地區,咁就可以將自己國家嘅生產力慢慢推去高價值嘅產業.而因為依賴其他國家嘅生產力,當有重大事件出現嘅時候,好似疫症咁,就好容易打斷嚟個全球供應鏈,導致失效.
「策略」
相信好多公司,企業,國家都會重新諗下全球化嘅策略.最大嘅可能就係將某啲產業再一次本地化,就算成本會比較高,但係最起碼係自給自足.當然唔係所有產業都會係咁,最起碼對資訊科技同創新產業嘅影響會比較細.而且好似香港,新加坡咁,好多嘢都係要靠外地入口,根本上無條件自給自足.究竟疫情過後會係點無人知,只不過嚟個議題必定令好多行業再一次諗下未來嘅策略.


text:
獨家專訪《 反斗奇兵 》攝影指導 Patrick Lin (下)
Hong Kong Movie X 跨媒體創作人Eddy,獨家專訪 Pixar(彼思)的攝影指導(Director of Photography) Patrick Lin .
Q: 做到依家 Toy Story 4,你覺得自己拍攝動畫有冇新嘗試或者進化?
A: 其實我第一套擔當攝影指導嘅動畫片係2004年嘅《超人特工隊》.呢15年內有好多技術上嘅進步,例如Pixar自創嘅動畫軟件Presto令我哋拍攝動畫嘅手法同拍攝真人電影嘅手法更加相似.我哋亦更加掌握到 Camera Motion Capture 嘅技術,令到攝影機移動時會更加自然.最後就係我哋首次喺製作過程中運用Virtual Reality,令到導演,美術指導,佈景同攝影組可以一齊參與設計.
Q: 由拍真人電影轉做拍動畫,難適應嗎?用鏡頭講故事有咩分別?
A: 喺藝術上拍攝真人電影同電腦動畫係冇太大分別.一個廣角鏡頭就係一個廣角鏡頭,一個近鏡就係一個近鏡.大家都係用同樣嘅電影語言嚟講故事.
Q: 有冇邊套自己有份參與嘅動畫製作覺得最滿意/最難忘?
A: 好難答,好似問緊邊個係我最鍾意嘅仔女咁.我鍾意每一套我有份參與嘅電影,不如簡單咁講我非常滿意《反斗奇兵4》嘅製作,亦對於我嘅製作團隊能夠將電腦動畫拍攝推到另一巔峰,感到好自豪.
Q: 除咗自己有份參與嘅製作,最喜愛係邊部動畫?啟發得你最深,好impressive嘅又有邊套?
A: 不論係動畫定真人電影,只要係一套好電影都可以啟發到我.但我最鍾意嘅動畫係今敏嘅《千年女優》.
Q: 喺Pixar入面工作有咩獨特嘅傳統?作為香港人,有乜嘢你想帶入去Pixar?
A: 我唔知呢個算唔算係獨特傳統,但最深刻印象係每個人喺Pixar都以「講故事」作為工作嘅大前提.例如喺《反斗奇兵4》嘅古董店裏面,每件貨品點樣擺,塵封喺邊個角落都會有段故.呢啲故事能夠令古董店增加一份歷史性,令佢更加真實可信.香港係一個多元文化嘅社會.我喺香港長大,由細到大受到嚟自香港,日本同美國嘅電視,電影以及流行文化所潛移默化影響.我希望可以喺所有我有份參與嘅Pixar電影裏面,注入少少多元文化嘅感覺.
Q: 有冇留意香港本土嘅動畫?有咩特別之處?有咩寄語香港嘅動畫師?
A: 我有幾個朋友啱啱製作完《大偵探福爾摩斯 逃獄大追捕》.好開心見到香港咁多有天份又有才華嘅藝術家同動畫師.希望今個暑假我會有機會睇到呢套戲.
Q: 日後如果要你自己創作一個動畫故事,你會以咩嘢做題材?想帶咩訊息俾觀眾呢?
A: 我鍾情科幻同黑色電影.希望可以將呢兩種唔同類型嘅電影合而為一,拍一套黑白嘅偵探電影.
本專訪已獲Pixar Animation Studios授權.


text:
成日都見到人哋兩夫妻好恩愛,仲白頭到老,你都好想可以同老公長長久久?駛乜羨慕人!經營持久嘅婚姻要大家一齊努力,仲要留意下呢幾個tips~
愛人先愛自己
想彼此keep住咁恩愛?都要先識得愛自己~你自身嘅魅力就係對方愛你嘅原因,做閃閃發亮嘅自己,而非盲目地為另一半改變.無論外在美定內在美都要下唔少功夫:敷mask,做facial,睇多啲書,發掘新興趣等等嘅方法都可以令你繼續進步,增值自己,保持吸引力.
與他共同成長
除咗愛自己,彼此都要一同成長,幫對方成為更好嘅自己. 結婚係一世嘅承諾,兩公婆一齊行,步伐一致先可以減少感情出現裂縫嘅機會.兩個人好唔同,但係對方帶俾你唔少新嘅知識,新嘅興趣,新嘅衝擊.你可能唔叻運動,但係你會陪佢行山做gym;佢可能唔細心,但會為你學整手作禮物.彼此有分享,包容,接納對方嘅心態可以令大家之間嘅關係更上一層樓~
關心彼此需要
幸福嘅婚姻在於彼此有冇關心對方,有冇良好溝通.一齊咁耐難免會鬧交,但係嘈完之後都要有溝通,細心聆聽對方到底點解會咁嬲,對大家有咩期望等等.傾完就要放係心入面喇~記住對方嘅需要,一齊改善問題.如果一味以為自己啱曬唔顧及對方感受,自然唔可以維持健康良好嘅關係啦!
世界咁大,兩個人喺埋一齊已經唔容易,能夠牽手走到白頭更係難得.彼此嘅付出都可以令關係更長久~最重要係要錫自己,先更抵錫!肌美精超滲透3D美白立體面膜,含30ml濃厚精華,令你皮膚keep住咁水嫩亮白!閃閃發光嘅你,當然係老公心目中永遠嘅女神啦!


text:
日常生活當中,由於牙周病引起嘅牙齒松動抑或外傷等情況,常可導致多顆牙齒缺失,呢令好多人都非常困擾.目前至好嘅方法就系采用種植牙手術嚟進行改善,雖然種植牙系安置一顆假牙,但系,能夠幫助恢復牙齒嘅咀噍功能,同時仲可以避免其佢牙齒出現唔健康嘅現象.
珠海牙科醫院口腔科多顆牙種植需植入多顆牙植體,用嚟當作支台柱,根據患者嘅實際情況連結到真牙抑或其他牙植體,嚟制作固定假牙.呢種情況下,進行種植牙能夠最大限度咁保護周圍牙齒唔受損害,同時至大限度嘅恢復患者嘅牙齒功能.
右側上頜中切牙,尖牙,前磨牙同第一磨牙缺失,左側上頜中切牙,第一前磨牙,磨牙缺失,右側下頜第一磨牙缺失.缺牙區置入9顆種植體,采用種植體支持嘅固定修復.
多顆牙缺失點樣種植?珠海牙科醫院口腔科嘅專家指出:目前至好嘅方法就系采用種植牙手術嚟進行改善,雖然種植牙系安置一顆假牙,但系,能夠幫助恢復牙齒嘅咀噍功能,同時仲可以避免其佢牙齒出現唔健康嘅現象.
種植牙技術系口腔醫治學療上近年開展嘅新項目.種植牙系以種植材料埋植到牙槽骨內,再喺其上做假牙嘅一種「假牙」修復方法.
對於某D原因唔可以常規鑲牙嘅患者嚟講,呢種方法為佢哋帶嚟恢復牙齒咀噍功能嘅希望.種植牙有嚴格嘅適應症,唔系任何條件都可以做種植牙嘅,必須經過醫生診斷後方可進行,要睇缺牙位置,牙槽骨,身體健康狀況等.人們缺失咗牙齒一直期望義齒能象真牙一樣嘅發揮功能,但固定義齒嘅應用范圍較多地受到客觀條件嘅限制,可摘義齒又因唔得充分恢復咀噍效率,影響發音及有異物感而難以令患者滿意.
種植牙改善牙齒缺失嘅原理:
種植牙嘅適應症:被國際上認為系牙齒缺失嘅首選修復手段,佢可用於各種唔同失牙情況,但如同任何一項醫療技術,佢亦有一定嘅適應范圍,並非每一位牙齒缺失患者都可植入種植體.
一般而言,佢適用於以下情況:
1,戴用傳統活動假牙固位差,無功能黐膜唔得忍受者.
2,對假牙嘅美觀,功能有特殊要求者.
3,缺牙周圍嘅余留牙有問題,唔得做傳統假牙者.
4,牙齒缺失一個,多個牙,全部牙嘅患者.
5,下頜全口嘅牙槽嚴重吸收,戴用傳統全口假牙有困難,功能唔好, 戴唔牢者.
多顆牙種植需植入多顆牙植體,用嚟當作支台柱,根據患者嘅實際情況連結到真牙抑或其他牙植體,嚟制作固定假牙.呢種情況下,進行種植牙能夠至大限度嘅保護周圍牙齒唔受損害,同時至大限度嘅恢復患者嘅牙齒功能.
相關推薦:


text:
21 AUGUST 2015(FRI)依排見到好多朋友仔都去食好靚又特別嘅雪糕,所以趁今日小小豬要去尖沙咀上興趣班,放學後我地兩母子就拍拖去試下啦~
門口佈置得咁七彩繽紛,所以都好易就見到啦~
店鋪內既有雪糕又有特飲,每款都好吸引呀~
我地都考慮左好耐,都唔知食咩好,最後就決定兩母子每人買一杯,咁就可以試晒兩款皇牌啦!
心急豬又嚟等食啦~
小小豬嘅冬之富士山~
一見到姐姐拎出嘅時候,小小豬就已經不停"嘩嘩聲",因為依杯底層裡放入左乾冰,所以會不停釋出霧氣,真係好夢幻...超靚呀.
牛乳雪糕再配上法國藍莓醬,味道都唔錯,雪糕有好香濃奶味,甜度都覺得剛剛好.但由於啲雪糕都好快溶,所以都要急急食先得呀.不過有得食雪糕對小小豬嚟講都一定佢問題,佢仲食得不知幾滋味呀~
我嘅森之樹林出場啦~
棉花糖上有少少桑莓爆炸糖及杏仁碎片作點綴,然後罩係抹茶雪糕上,睇賣相都已經非常吸引.坦白講,初時都有啲唔知點入口好,好在店鋪都關住到依一點,係棉花糖同雪糕中間加一個小膠墊,咁食嘅時候就唔洗咁狼狽~
棉花糖一向都係我嘅至愛,所以對我嚟講都一定係好食.不過連埋爆炸糖一齊食,又真係幾特別,就連小小豬都好有興趣呀~
食完棉花糖就到抹茶雪糕,依次嘅抹茶的味又真係俾左我一個小驚喜,整個雪糕都好滑身之餘,味道濃郁得嚟又完全唔會覺得有苦澀味,而且又不會太甜,最好就係雪糕唔會太快溶,可以慢慢食呀~
最底仲有數粒年輪蛋糕,連同雪糕一齊食,又係另一重味覺享受呀~
食完依兩杯雪糕之後,小小豬都已經急不及待話下星期放學後要再嚟.咁都好.....等佢有啲做乖乖動力,下次上堂乖先再嚟過啦!


text:
3 NOVEMBER 2013(SUN)
今日下午我地三口子過左太古城,陪小豬媽食TEA兼SHOPPING,就係咁....小小豬又呃左小豬媽一份大禮物啦!
睇吓小小豬玩得幾開心~
事緣今日同小豬媽食完TEA之後,我地就去左行玩具反斗城(基本上都可以話係指定動作),每次去到都一定去TOMY車仔嘅位置玩吓.
今次小小豬都玩左成十幾二十分鐘都唔肯走(好在當時冇其他小朋友),叫佢去另一個位置玩又唔見願意,最後小豬話佢實在忍唔住,佢話見小小豬玩得實在太開心,所以要買俾佢返屋企慢慢玩呀!
雖然我都知小小豬係好鐘意,不過開頭我都係唔讚成,因為唔想俾小小豬覺得買玩具係一件好簡單嘅事.係小豬媽不斷游說後,見到小小豬知道有得買時嗰個既興奮又肉緊個樣,最後我同大肥豬都心軟了,答應買返屋企啦~
不過,原來買依個停車場係唔包車仔,所以我都買左兩部小車~
小小豬一知道我地俾左錢之後,佢個開心樣即刻出哂嚟,仲要自己拎返屋企,唔俾我地幫手,睇見佢三斤拎二斤個樣,真係勁攪笑呀~
原本打算返屋企先開嚟玩,點知心急嘅小小豬同小豬媽都話要即刻玩.
大肥豬同小豬媽好努力為佢地至愛嘅小小豬砌停車場~
完成啦~
依個心急豬當然要即刻玩啦~
仲同小豬媽一齊玩添~
唉....無底深潭開始,Tomica出啲咁好玩嘅停車場真係好毒,係毒我地啲媽媽不停買車仔同配件,點解小小豬會咁鐘意玩TOMY車仔呀!
慶幸小小豬都仲細,暫時唔識追款,同埋未知有其他配件,所以應該有一段時間唔洗咁快再繼續買.
不過就算再買都係要等佢乖仔先可以買,唔可以習慣咁輕易買到心頭好呀!


text:
重陽節來臨,拜山掃墓係好正常嘅事,香港墳場都係容許公眾進入,當中沙嶺公墓就係其一,如果大家有時間,不妨前往拜祭無名無姓嘅死者,對於生死問題,可能會另有一番體會.而穿過墓園,可以直達一座殖民時代建設嘅歷史建築物,於沙嶺道走到盡頭,就會見到位於南坑嘅麥景陶碉堡,呢道都算係拍拖兩個人另類嘅路線.
好多人會覺得行墳場係好「大吉利是」,直接啲就係「唔老黎」,但走過墳場,你先會明白生與死只係一牆之隔,若懂得充當生死教育課,其實都唔係咩壞事.
於文錦渡路羅湖站落車後,前行至沙嶺遊樂場,轉上羅湖道就會見到沙嶺墳場,全名叫沙嶺潮州墳場.沙嶺墳場又叫做沙嶺公墓,靠近文錦渡路,羅湖管制站,建於1950年代,本身為邊境禁區,需要禁區紙先可以通行,但由2016年起,大多邊境地方已經解禁,多個地方都能夠容許公眾進入,包括沙嶺公墓.
相對於平常城中其他政府墳場,最大特色係專門擺放所有無人認領嘅屍體,而死者都係獄中嘅在囚人士.只要細心一睇,會發現每一個死者嘅墓碑都係無名無姓,只有編號,就恍如獄中囚犯嘅編號,而呢組號碼又或者會係下葬嘅年份及月份,故一般人未能確實判斷長埋黃土嘅逝者為何人,呢啲或者就叫做無主孤魂,令人唏噓.
該墳場分為棺木段,骨灰段,編輯向墳場附近工作嘅人查詢,前段一批又一批置於青蔥山頭嘅小石碑係好耐以前嘅逝者,既無名無姓,亦只有號碼,死咗都只係淨返無名無姓嘅白骨.如若逝者於棺木段埋葬7年,就會起出再進行火葬,移至骨灰區,同樣以年份嚟劃分,但同一年份有可能埋葬於同一墓碑內.
到沙嶺墳場拜祭嘅人唔算多,只見樹影婆娑,以及蚊子,但始終有唔少有心人.如果想搵比較近嘅年份,就要一直向前步行至迴旋處.以2019年嘅死者為例,當日就見到該年死者墳前有鮮花,可見不久之前仍然有有心人同編輯一樣前往拜祭,可以選擇獻花,亦可以鞠躬,甚至簡單向亡者致哀,都係一種表達方式.
穿過沙嶺墳場之後,可以直抵沙嶺道,轉上山坡,會先經過地盤,直行到底就會見到本地其中一座麥景陶碉堡,步程只係5至10分鐘.近年,有指會被發展成沙嶺超級殯葬城,已沙嶺墳場與麥景陶碉堡之間嘅就係建築地盤.
碉堡離深圳羅湖口岸極接近,週圍亦可眺望羅湖區一帶.不過,呢座麥景陶碉堡係假日限定,因為只有地盤唔開工嘅情況下,先可以步行進入.
呢座麥景陶碉堡亦即係南坑警崗,靠近打鼓嶺,就位處沙嶺墳場背後嘅一座小山丘,海拔高約51米,週圍全為鐵絲網,鐵絲網上更有刺人嘅芒刺.身處圓嶺仔,可見碉堡附近連綿山坡皆有高低起伏,一端可回望新屋嶺,文錦渡,北面邊境則可眺望深圳羅湖一帶,以深圳河分隔,一河之隔即為對岸高樓大廈,南坑麥景陶碉堡離深圳河(第三期)擴闊工程補償保護區不遠.
如果有留意eatwo介紹嘅讀者,應該對麥景陶碉堡唔陌生,本地現時有7座麥景陶碉堡,全部麥景陶碉堡原本都位於邊境禁區內,但現時已悉數被剔出禁區範圍,而編輯已經去咗超過一半.麥景陶碉堡本身就係英屬香港時期嘅建築,曾經係皇家香港警察警崗,以作監視對岸形勢,現時為香港二級歷史建築物.7座麥景陶碉堡基本設計一式一樣,頂端都係以八邊形或圓形設計,以綠色為主調,內有生活區,水塔,機房等,牆身更有效防彈,目前全被鐵絲網環繞.
E.A.Tips :
❷ 沙嶺公墓係安葬逝世嘅在囚人士,容許公眾入園.
❸ 巴士路線73K或小巴路線59K都可以直接從上水到達文錦渡路,而沙嶺道就近尾站落車,但唔好過新屋嶺.
❹ 進入墳場地方謹記要保持安靜.
❺ 避免黃昏或夜晚進入墳場,要預早日光時間離開.
❻ 墳場前段係比較早期嘅死者,而想拜祭近年嘅死者可以稍移玉步去後段,一直前行至盡頭迴旋處就會見到較新嘅年份.
❼ 經過沙嶺公墓,可以直出沙嶺道,左面上山方向會經過地盤,前行到盡頭就會到達麥景陶碉堡.
❽ 碉堡週圍無圍欄,要小心安全,必須量力而為.
❾ 沙嶺道沿途無遮掩,最好先做足防曬措施.
沙嶺墳場
禁區羅湖路
06:30–19:30
南坑麥景陶碉堡
圓嶺仔
南坑麥景陶碉堡
圓嶺仔


text:
香港人最鍾意就係吃喝玩樂,特別係發掘美食!咁又係嘅,食之前影張相打個卡仲可以呃like~以下最潮嘅飲食指標統計,除咗可以呃like吸fans仲可以吸埋D脂肪過來𠻹(走佬~~)好啦其實肥都唔緊要,人生再世梗係要食得開心啲㗎啦!今次DailyView網絡溫度計來用網路大數據幫大家睇下自己算唔算係飲食達人啦!
DV小教室:香港網路大數據觀測咗近萬個網站頻道(而且不斷增加ing),包括港澳地區的新聞頻道,FB,IG同埋各大討論區,Blog......透過強大嘅網文爬梳觀測,攞到巨大嘅資料樣本數,拎到上億嘅文章及留言訊息,以人工智慧的語意程式做分析.
image source:
為咗打卡食好嘢排幾耐都甘願啊!
係日本人氣爆高嘅名代宇奈其實係一間鰻魚飯專門店,香港分店使用嘅鰻魚都係日本直送過嚟,而鰻魚飯所用嘅醬汁都係獨門自製,喺其他鋪頭食唔到呢種同鰻魚咁夾嘅醬油味道㗎!最多人食嘅就係雙層鰻魚丼,唔好以為淨係得一碗丼飯,佢仲會附上一壺茶,令你除咗可以直接食用鰻魚飯之外,仲可以倒落去食茶漬飯㖭~
麵屋一燈係日本東京人氣第一,拎咗好多獎,打卡族知道香港都有得食梗係嗱嗱臨去食返碗啦!一定要提佢哋嘅芳醇鹽味拉麵,慢火熬煮雞湯,而雞隻係法國品種引入到日本飼養,雞味非常濃郁,而舊叉燒係用真空低溫烹調法來調製.沾麵方面湯底會再濃啲,食晒個麵就可以落魚介清湯飲埋落肚,好多人都話食過返尋味呀!
八月堂標榜使用日本百年牌子麵粉,歐洲天然牛油等高質食材.官網表示最好賣嘅係牛奶糖可頌,青森富士蘋果可頌,迷戀卡士達,朱古力可頌,雪花檸檬同炙燒明太子(網友最鍾意食嘅黑糖麻糬竟然冇上榜!).一咬落口就見到有好多層,原來係運用獨門摺層手法,令個包外脆內軟.要留意係每日限量出爐!
其實SHAKE SHACK本身就好出名,就連香港Youtuber Ming仔都係佢嘅fans!仲試過為咗佢個包差啲趕唔切去機場返香港!SHAKE SHACK係高檔快餐,因為佢地用既肉類都係全天然冇加激素,食呢間你阿媽就唔會話你唔健康啦!(溫馨提示,小編咁啱次次都係外國人落order, 要有心理準備講英文啦!)
海底撈最出名唔係嘢食,而係服務質素.提供橡筋幫人摵蝦殼,有美甲服務托兒服務都不在話下.佢竟然仲有個人「特別特遇」!有網友表示「食到湯底整污糟左條褲竟然有店員買條新褲送俾佢」, 亦有網友表示「自己係大肚婆有店員送咗兩個蘋果俾佢」,祝佢「蘋蘋」安安.今時今日咁嘅服務態度,玩贏曬啦~
你今日飲咗未?
2018年迷客夏喺香港開咗兩間分店,最大賣點係佢哋所用嘅牛奶都係自家農場出產.冇錯,迷客夏特登養咗一班牛來做飲品既牛奶來源,唔似得其他手搖店搵牛奶供應商去生產飲品.淨係講佢哋對品質嘅堅持都值得一試表示支持啦!好多網友都最鍾意飲佢哋嘅大甲芋頭鮮奶,芋香濃郁同鮮奶勁夾,真係正到揼一聲!
2012年成立嘅喜茶,杯嘢又有賣相又有內「鹹」,深受女性歡迎.點解用「鹹」字?講緊嘅咪就係佢哋賣得最受歡迎嘅芝士奶蓋系列飲品囉!鹹鹹地嘅芝士奶蓋味,配搭埋各種飲品真係超級驚喜!鍾意士多啤梨嘅就一定要試「芝士草莓」,鍾意茶味可以試「芝士四季春」或者「芝士綠研」.(講到好想飲返杯呀~)
鹿角巷喺香港目前開左2間分店,最好賣一定係每日限量發售嘅黑糖鹿丸鮮奶.冷靜啲,啲丸唔係用鹿肉來做嘅,其實都係珍珠(搞下噱頭姐~)另外一款就係佢哋嘅光飲系列,係限定發售嘅飲品嚟㗎,杯杯都做到唔同顏色嘅漸層效果.好多網友都好鍾意佢哋嘅鹿仔logo,可愛到爆發咗少女心.拎住杯嘢飲影相呃like冇難度!
睇個名就知道,呢間最Hit嘅唔係賣珍珠奶茶而係水果茶!佢哋用嘅水果全部都係台灣當造盛產水果,例如宜蘭金桔,埔里百香果.佢哋嘅招牌一芳水果茶,五顏六色嘅生果切晒一件件擺喺杯入面,就好似做緊個水果展覽咁~飲落去少少酸少少甜,非常之清新.啱晒唔鍾意飲好甜嘅人,又或者減緊肥嘅你都可以飲返杯落!
台灣品牌天仁茗茶原來做做下,係海內外都開左超過200間呀鋪啦~好多香港人都表示覺得天仁茗茶嘅茶葉味夠香夠天然,難怪紅到2019啦!原來天仁茗茶已經累積咗60幾年製茶工藝,以「天然,健康,人情味」做經營理念.天仁茗茶除咗賣嘢飲最大特色係賣埋雪糕!好多人都去買返支鐵觀音霜淇淋食,你又試過未呢?
分析說明:
本研究資料分析時間範圍為2018年03月25日至2019年03月24日,共一年.
網路大數據系統觀測港澳地區上萬個網站頻道,包括新聞頻道,Facebook,Instagram,Twitter及各大討論區,部落格等,針對討論『2018爆紅美食/飲品』相關文本進行分析,並根據網友就該議題之討論,作為本分析依據.
本文分析之結果,非參考投票,民調,網路問卷等資料,名次僅代表網路討論聲量大小,不代表網友正負評價.
DailyView曰:
幸福Pancake食完係咪會好幸福㗎?


text:
前言
其實我曾經有過Switch,大概係我當年畢業第一日返工嘅時候,老母打俾我話我知有人爆格,偷咗一堆電子垃圾,其中就係部switch.係年幾嘅時間期間我一直無買switch,因爲工作忙,放工亦無幾多時間打機,亦無留意switch有咩game.而宜家轉咗做freelancer之後而且唔使搭車返工,因而空閒時間會多啲啲,加上之後屋企有大停電,打算去旅遊避世,所以諗住買部switch到時可以繼續打PSO2.而呢隻game其實係某個intern介紹嘅,咪啱啱買咗switch,就嚟嘗試一下.
背景
《Astral Chain》,係由開發過《NieR:Automata》,《Bayonetta》等知名作品嘅白金工作室開發.承傳一直以來嘅風格,遊戲中嘅戰鬥手感及連段非常爽快,遊戲中嘅主角有三種武器,而主角操控嘅Legion有5種唔同嘅styles,而唔同武器 x Legion Style之間會派生出唔同嘅動作,爽快嘅連段以及豐富流暢嘅動作可以話係呢個遊戲嘅核心.
Iris
但呢個遊戲戰鬥應該只佔1/3內容,除此以外佔一定部分嘅其實係解謎/搜查類嘅情況.千中期嘅時候,每章嘅流程就係有事件/有線索需要追查,要使用遊戲內嘅IRIS系統(類似AC系列嘅鷹眼,會改變視野嘅配色,並會將重要嘅物件/人物/任務視乎用途作唔同嘅高亮期輪廓)去發現線索/顯示出正常唔會出現嘅提示,例如每次戰鬥時候最好開一次Iris,因爲會顯示其血量於畫面上(顯示一次後固定),細怪會係怪物嘅右上角斜線標示,大Boss會直接係畫面上方顯示紅色血條;又或者劇情要追緝某啲特別怪,要靠Iris系統去睇佢痕跡等等.
Legion
而除咗Iris系統外,係追緝過程中亦需要唔同Legion嘅能力.遊戲中有5種Legion嘅style,按取得順序分別係:
- 劍(可以切斷部分機關/門鎖/連線)
- 弓(遠程射擊機關嘅開關)
- 鎧甲(可以着上鎧甲飄過部分地板傷害,移動部分機關)
- 警犬(味道追蹤/挖掘地面/騎乘,高速移動)
- 斧(爆破!)
唔同style有唔同用途,其中係追查過程中用得比較多警犬(畢竟追緝嘛),而其他嘅會係之後解謎嘅部分會比較多.而當然,五種Legion攻擊風格亦有所不同,例如弓可以遠距離,斧頭高傷but真心慢,劍應該算係最平均嗰個.而係戰鬥中有唔同嘅風格.而且唔同武器配唔同嘅Legion嘅派生技動作亦會唔同,例如警犬配槍會派生空中連射,但配鎧甲會派生正面衝撞.嘗試唔同組合亦係其中嘅樂趣.而遊戲中亦有升級解鎖唔同嘅派生技,可以得閒試試.
而Legion本身有啲共通嘅特色嘢我喺覺得幾得意.玩家同Legion之間有鎖鏈鏈結,如果對方衝撞時候卡中鎖鏈,就會反彈並昏厥,跟住可以補刀;而玩家同Legion可以用鎖鏈360度捆住敵人亦可以令佢哋進入昏厥狀態,敵人嘅話可以予以追擊.而且唔止敵人可以捆綁Play,例如追犯或潛入嘅時候亦需要運用捆綁技巧綁起佢哋,同一個動作唔同情況有唔同用途,呢種嘅「靈活性」係遊戲唔少位置都存在着.
解謎
而頭先講話戰鬥只佔1/3內容,除咗戰鬥,查案外,另一個比重就係各種解謎.係遊戲中,玩家會查案過程/查案後,會追蹤犯人/被捲入異世界.係異世界中,幾乎都係由石頭組成,而異世界部分基本就係路途上有唔同嘅機關,玩家要善用Iris攞提示,切換唔同style嘅Legion去解謎.例如有板塊要用劍切開;或者用鎧甲style將石頭推入特定位置,又或者有一堆開關,要短時間內全部射中;又或者有啲地板會快速消失,要用popo……警犬鳩衝之類,過程需要用下腦,合理有序咁解鎖,其實都ok有趣.
流程
基本上,遊戲流程就係上面提及,基本就係查案 => 追緝 => 入異界 =>打Boss,視乎情況再loop一輪,整體體驗可以算一氣呵成,算流暢.對於某啲鍾意戰鬥系統嘅人來講,戰鬥嘅流程其實相對被分薄,因而有所負皮.不過我覺得畢竟主角定位係警察,三分成查案,解謎與戰鬥都係一種合理分配.而且偶爾會有啲小遊戲咁嘅嘢(例如開頭嘅揸車寫怪,最終章要騎警犬逃離結晶化等),其實都算豐富嘅……
畫面
其實Switch個效能唔多期待佢有幾好嘅畫面,不過我不滿從《Zelda》以來嗰種任記Switch式嘅光影效果.雖然我明白Switch效能有限,所以想美化/掩飾/改善一下3D係Switch上面嘅表現,不過講真我真心唔鍾意嗰種獨特嘅光影,本身容易令人見暈,加上《Astral Chain》畫面特效都幾豐富華麗,所以希望可以改……唉算,呢個應該都改唔到啦,學呀sir話齋, #驚就唔好玩啦 …… 不過事實上,遊戲嘅勁頭係多變嘅,視乎狀況會變化成唔同嘅角度,遠近,因而可能類似內容都有唔同感受,呢個亦算係白金工作室嘅特色之一吧.
服裝
作爲一隻可自訂人物嘅game嚟講服裝太少,除咗警察服裝外基本係成套,缺乏更動空間,真心冇乜好講.爭氣啲好嗎?
總結
遊戲直衝主線約莫25小時左右.整體來講,《Astral Chain》整體ok,作爲白金工作室嘅主打,多變嘅角度/玩法同流暢爽快嘅戰鬥系統,都係呢隻game入面搵到.不過我覺得異界方便真係變咗迷宮咁,場景設計比較單調,解謎樂趣係有,但亦希望有多少少風景,否則啲場景單一,純屬爲解謎服務有啲寡……而且服裝方面有待加強,作爲一隻可換衫game學埋啲任記啲無聊風骨唔搞DLC,甚至衫都無多件……此外,戰鬥動作雖然流暢爽快,但迴避個判定好似有啲怪.有事同一招一時避到一時避唔到,肯定係我手殘啦(棒讀).
買唔買
呢個遊戲構成基本就係 查案,追緝,戰鬥嘅鐵三角,如果你鍾意其中一個就諗諗先啦.如果你想又想做警察(查案),又想做暴徒(戰鬥),就歡迎立即課金,加入香港警……係立即購買,保證唔會令你失望.當然任記祖傳嘅3D光影你真係會好不適嘅,就唔好啦,命仔遠比遊戲重要.
劇情?
劇情真係冇乜好講,都係白水嘢.三句講完.唔信?嚟.主角加入警察部門,查怪物犯罪,過程中發現驚天大祕密.Boss:點解你可以咁簡單就同Legion高度同步?點解你會有咁勁再生能力?點解瀕死會暴走?爲何唯獨你可以複合Legion in 一個core?因爲!Howard!你哋就係世界上最初嘅人型奇米拉啊!啊哈哈哈哈!……好似唔止三句.是但,反正個故仔就係咁上下.


text:
一)花灑,企缸,浴缸碰口位
廁所濕區同乾區之間嘅隔斷材料眾多(例如玻璃,玻璃磚,石膏板,屏風,浴簾,趟門等等),防潮性能各有不同,但通常最易出事,都係接駁縫上嘅密封膠,若發現有霉菌滋生,通常代表密封膠上存有缺口,住戶可以定期檢查企缸或趟門邊緣嘅密封膠,如果發現有裂縫或破損就盡快剷走佢重新舖過,然後等完全乾涸後開花灑測試一次,冇漏水就大功告成!
二)浴缸,洗手盆去水位
洗手盆同浴缸嘅去水位經常滲漏,但由於呢類滲漏速度慢而水量細,日常生活好難會察覺.如果想測試浴缸或洗手盆有冇漏水,可以先用堵水蓋截停去水,然後將浴缸或洗手盤浸水一小時,再觀察水位變化,如果水位變低,通常代表存在滲漏,要盡快搵人修理!
另外,記得定時檢查洗臉盆底下嘅水管有冇滴水,若洗臉盆底下地板出現異常水漬,通常存在漏水問題,要盡快維修.
三)洗臉盆,水龍頭
想知水龍頭有冇漏?試下向水龍頭嘅封邊位淋水,然後檢查洗臉盆底嘅範圍,如果有水滴落嚟,或者之後發現水漬,咁就肯定有問題!另外,水龍頭嘅封邊膠一旦發霉或出現水漬,亦應盡快更換.
四)座廁
座廁同污水渠嘅接駁位一旦破損,沖廁時好大機會會有污水漏出.記得定期檢查座廁同地板接駁嘅封邊膠,如果座廁鬆脫或移位,就必須立即處理,因為任何移動動作都有機會破壞到座廁嘅管口封蓋,引發更嚴重嘅滲漏!
五)浴室內外一帶地板
地板翹起,發霉,或者出現任何異常嘅深色污漬,通常都係由長時間嘅滲水造成.一般單位嘅客廳同走廊通常都冇做防水層,如果浴室嘅水漏到出面地板,好容易會漏埋落樓下天花,隨時引發投訴!住戶如果發現地板有滲漏痕跡,應盡快搵出漏水源頭並作出維修,以免情況惡化!
六)瓷磚
瓷磚出事,通常係因為裝修失誤,或者裝修時冇正確做好防水層,以致日常沖涼嘅花灑水從瓷磚中間嘅罅隙滲入牆身,然後四散至周遭地帶,引發大規模滲漏.若發現花灑附近瓷磚拱起或者出現裂紋,必須小心處理.
要提防漏水,防水層係浴室裝修上嘅重要一環,專家建議企缸周遭牆身嘅防水層最少做到一點八米高,防水層乾固後用紅外線測試等方法確保無滲漏先可以舖貼瓷磚.
總結:
浴室裝修最緊要做好防水層,完工後做好測試確保冇漏先好收貨.想做好保養,記得定期檢查各個碰口位,封邊膠有冇發霉或者損毀,一旦瓷磚,地板,牆身,或腳線出現異常水漬或發霉,應立即搵專人處理,以免引發更大型嘅滲漏問題.定期做好檢查同保養,冇問題求安心,有問題及早補漏,隨時幫你慳返一大筆維修費!
浴室滲漏唔知點做?唔駛擔心!即刻做一次免費網上評估,由專家教你點整!